”ތިމަން އިލާހު އެދިވޮޑިގެންނެވީ ތިއަށްވުރެ ވެސް ފަސޭހަ ކަމެކެވެ.“ – ޖަމްޢިއްޔަތުއް ސަލަފް\n”ތިމަން އިލާހު އެދިވޮޑިގެންނެވީ ތިއަށްވުރެ ވެސް ފަސޭހަ ކަމެކެވެ.“\nތާރީޚް: 19:49 06 މެއި 2019\nމިޙަދީޘުން ބަޔާންކޮށްދެނީ ނަރަކަވަންތަވެރިންނަށް ހުރި ޢަޛާބުގެ ބޮޑުކަމެވެ. ނަރަކަވަންތަވެރިން ކުރެ އެންމެ ލުއި ޢަޛާބު ލިބޭ މީހާއަށް، ދުނިޔެއާ އެއްވަރަށް ރަން ލިބިފައިވާނަމަ، ޤިޔާމަތް ދުވަހުގެ ޢަޛާބުން މިންޖުވުމަށްޓަކައި ފިދުޔައިގެ ގޮތުގައި އެދިނަސް އޭނާގެ ކިބައިން އެ ޤަބޫލު ނުވެވޭ ހުއްޓެވެ.\nނަބިއްޔާ صلى الله عليه وسلم ގެ އަރިހުން އަނަސް رضي الله عنه ރިވާކުރެއްވިއެވެ.\n((يَقُولُ اللَّهُ تَعَالَى لِأَهْوَنِ أَهْلِ النَّارِ عَذَابًا يَوْمَ القِيَامَةِ: لَوْ أَنَّ لَكَ مَا فِي الأَرْضِ مِنْ شَيْءٍ أَكُنْتَ تَفْتَدِي بِهِ؟ فَيَقُولُ: نَعَمْ، فَيَقُولُ: أَرَدْتُ مِنْكَ أَهْوَنَ مِنْ هَذَا، وَأَنْتَ فِي صُلْبِ آدَمَ: أَنْ لاَ تُشْرِكَ بِي شَيْئًا، فَأَبَيْتَ إِلَّا أَنْ تُشْرِكَ بِي))\nމާނައީ: ”ޤިޔާމަތް ދުވަހު ނަރަކައިގައި އެންމެ ލުއި ޢަޛާބު ލިބޭ މީހާއަށް ﷲ ތަޢާލާ ވަޙީކުރައްވާނެއެވެ. ދުނިޔޭގެ ތަކެތިން އެއްވެސް އެއްޗެއް (މިއަދު) ތިބާގެ އަތުގައިވީނަމަ ފިދުޔައެއްގެ ގޮތުގައި އެ ބޭނުން ކުރާނަން ހެއްޔެވެ؟ އެމީހާ ބުނާއެވެ. އާދޭހެވެ. އެއިލާހު ވަޙީކުރައްވާނެއެވެ. އާދަމުގެފާނުގެ ބުރަކަށިފުޅުގައި ތިބާ ވަނިކޮށް ތިމަން އިލާހު ތިބާގެ ކިބައިން އިރާދަކުރެއްވީ ތިއަށްވުރެ މާ ފަސޭހަ ކަމެކެވެ. އެއީ ތިމަން އިލާހާ އެއްވެސް ފަރާތެއް ޝަރީކު ނުކުރުމަށެވެ. އެހެނަސް ތިމަން އިލާހަށް ޝަރީކުކުރުން ފިޔަވާ އެހެން ގޮތެއް ތިބާ ނޭދުނެވެ.“\nكتاب الرقاق، باب صفة الجنة والنار، ورقمه: 6557.\nوبرقم: 3334 وبرقم: 6538\nتَفْتَدِي بِهِ (ފިދުޔައެއްގެ ގޮތުގައި އެ ބޭނުން ކުރާނަން ހެއްޔެވެ؟) : ފިދުޔައަކީ އަސީރުން ބަންދުން ސަލާމަތް ވުމަށްޓަކައި ބަދަލުގައި ދޭ އެއްޗަކަށް ކިޔާ ނަމެކެވެ.\nأَهْوَنُ مِنْ هَذَا (ތިއަށްވުރެ މާ ފަސޭހަ ކަމެކެވެ.) : ތިއަށް ވުރެ މާ ލުއި ކަމެކެވެ.\nأَنْ لاَ تُشْرِكَ بِي شَيْئًا (ތިމަން އިލާހާ އެއްވެސް ފަރާތެއް ޝަރީކު ނުކުރުމަށެވެ.) : އަޅުކަމުގައިވެސް (އަދި އެއިލާހުގެ ރައްބުވަންތަކަމުގައާއި އިސްމުފުޅުތަކާއި ޞިފަފުޅުތަކުގައިވެސް) ﷲ އާ އެއްވެސް ފަރާތެއް ބައިވެރި ނުކުރުމަށެވެ.\nޤިޔާމަތްދުވަހު އެންމެ ލުއި ޢަޛާބު ދެވޭ މީހާ ގެނެވޭނެއެވެ. އަދި ﷲ ތަޢާލާ އެމީހާއަށް ވަޙީކުރައްވާނެއެވެ. ”ދުނިޔޭގެ ތަކެތިން އެއްވެސް އެއްޗެއް (މިއަދު) ތިބާގެ އަތުގައިވީނަމަ ފިދުޔައެއްގެ ގޮތުގައި އެ ބޭނުން ކުރާނަން ހެއްޔެވެ؟“\n”ދުނިޔެ ފުރާ ރަން ތިބާއަށް ލިބިފައިވާނަމަ ފިދުޔައެއްގެ ގޮތުގައި އެ ބޭނުން ކުރާނަން ހެއްޔެވެ؟“ [صحيح البخاري 6538]\nދެން އޭނާ އާނއެކޭ ދަންނަވާނެއެވެ. އަދި ﷲ ތަޢާލާ ވަޙީކުރައްވާނެއެވެ.\n”ތިބާ އާދަމުގެފާނުގެ ބުރަކަށިފުޅުގައި ވަނިކޮށް ތިމަން އިލާހު އެދިވޮޑިގެންނެވީ ތިއަށްވުރެ ވެސް ފަސޭހަ ކަމެކެވެ. އެއީ ތިމަން އިލާހާ އެއްވެސް ފަރާތެއް ޝަރީކު ނުކުރުމަށެވެ. އެހެނަސް ތިމަން އިލާހަށް ޝަރީކުކުރުން ފިޔަވާ އެހެން ގޮތެއް ތިބާ ނޭދުނެވެ.“ [صحيح البخاري 3334]\nހަމަކަށަވަރުން ﷲ ތަޢާލާގެ ޢަޛާބު ގަދަފަދައެވެ. ފާޖިރުންނާއި ކާފިރުންނަށް އެކަން ފެންނާނީ ޢަޛާބު އައިސް އެބައިމީހުން ވަށާލުމުންނެވެ. ކީރިތި ޤުރުއާނުގެ އާޔަތްތަކުންނާއި ޙަދީޘްތަކުން މިކަން އެނގިގެންދެއެވެ. ﷲ ތަޢާލާ ވަޙީކުރެއްވިއެވެ.\nإِنَّ الَّذِينَ كَفَرُوا وَمَاتُوا وَهُمْ كُفَّارٌ فَلَن يُقْبَلَ مِنْ أَحَدِهِم مِّلْءُ الْأَرْضِ ذَهَبًا وَلَوِ افْتَدَىٰ بِهِ أُولَـٰئِكَ لَهُمْ عَذَابٌ أَلِيمٌ وَمَا لَهُم مِّن نَّاصِرِينَ ﴿٩١﴾ [سورة آل عمران]\nމާނައީ: ”ހަމަކަށަވަރުން، ކާފިރުވެ އަދި ކާފިރެއްގެ ގޮތުގައި މަރުވި މީހުން ބިން ފުރޭހައި ރަނުން ފިދުޔަ ދިން ކަމުގައިވިޔަސް، އެއިން އެކެއްގެ ކިބައިންވެސް އެކަން ޤަބޫލު ނުކުރައްވާ ހުށްޓެވެ. އެއުރެންނަށް، ވޭންދެނިވި ޢަޛާބު ހުށްޓެވެ. އަދި އެއުރެންނަށް ނަޞްރު ދޭނޭ އެއްވެސް ބަޔަކު ނުވެއެވެ.“\nوَالَّذِينَ لَمْ يَسْتَجِيبُوا لَهُ لَوْ أَنَّ لَهُم مَّا فِي الْأَرْضِ جَمِيعًا وَمِثْلَهُ مَعَهُ لَافْتَدَوْا بِهِ أُولَـٰئِكَ لَهُمْ سُوءُ الْحِسَابِ وَمَأْوَاهُمْ جَهَنَّمُ وَبِئْسَ الْمِهَادُ ﴿١٨﴾ [سورة الرعد]\nމާނައީ: ”އަދި އެއިލާހަށް އިޖާބަ ނުދިން މީހުންނަށް މުޅި ބިމުގައި ވާހައި ތަކެއްޗެއް އޭގެ ދެގުނަޔަށް ލިބުނުކަމުގައިވިޔަސް، އެ ހުރިހާ އެއްޗަކުން އެއުރެން ފިދުޔަ ދިނީހެވެ. އެއުރެންނަށްހުރީ، ނުބައިކަންހުރި ޙިސާބުބެއްލެވުމެކެވެ. އަދި އެއުރެން ތިބެނިވި ތަނަކީ، ނަރަކައެވެ. އަދި އެ ތަންމަތީގެހުރި ނުބައިކަމާއެވެ!“\nޙަދީޘްގައިވާ ޢިބުރަތްތަކާއި ފައިދާތަކާއި ޙުކުމްތައް\n1- ނަރަކައިގެ އަލިފާނުގައި ކާފިރުން ދާއިމަށް ދެމިތިބޭނެއެވެ. އެއްވެސް ޙާލެއްގައި އެބައިމީހުން އެތަނުން ނުނެރެވޭނެއެވެ.\n2- ނަރަކައިގައި އެންމެ ލުއި ޢަޛާބު ލިބޭ މީހާއަށް (އެބަހީ: ކާފިރަކަށް) ބިން ފުރާ ރަން ލިބިގެންވިނަމަ، ޤިޔާމަތްދުވަހުގެ ޢަޛާބުން ސަލާމަތްވުމަށް ފިދުޔައެއްގެ ގޮތުގައި އޭނާ އެ ދިނަސް އޭނާގެ ކިބައިން އެކަން ޤަބޫލު ނުވެވޭ ހުށްޓެވެ.\n3- ޛައްރެއްގެ ގޮތުގައި ވީ ހިނދު އެ ޢާލަމުގައި ކާފިރުންވަނީ ކުފުރު ޚިޔާރުކުކޮށްފައެވެ. އެއީ ﷲ ތަޢާލާ އެބައިމީހުންގެ ކިބައިން ޢަހުދު ކަށަވަރު ހިއްޕެވި ހިނދުގައެވެ. އެހެނަސް އެބައިމީހުންގެ ކުފުރަށް ޢަޛާބު ދެއްވާނީ ރަސޫލުބޭކަލުން ފޮނުއްވެވުމަށްފަހު އަދި ފޮތްތައް ބާވައިލެއްވުމަށް ފަހު ދެން ކާފިރުވުމުންނެވެ.\n4- ނަރަކައިގައި އެންމެ ލުއި ޢަޛާބު ލިބޭ މީހާގެ ޙާލަކީ މިއީ ކަމުގައިވާއިރު ފަހެ އެއަށް ވުރެ ބޮޑެތި ޢަޛާބު ލިބޭ މީހުންގެ ޙާލަކީ ކޮބާ ހެއްޔެވެ!


"ސްކޫލަށް ނުދެވުމުން ލިބުނު ގެއްލުން ޖީލުތަކަށް ދެމިގެންދާނެ" - DhiDaily\n”ސްކޫލަށް ނުދެވުމުން ލިބުނު ގެއްލުން ޖީލުތަކަށް ދެމިގެންދާނެ“\nއެޑިއުކޭޝަން މިނިސްޓަރު ޑރ. އާއިޝަތު އަލީ\nކޮވިޑް-19 އާ ގުޅިގެން އަހަރެއް ވަންދެއް ސްކޫލަށް ނުދެވުމުގެ ސަބަބުން ދަރިވަރުންނަށް ލިބެމުންދާ ގެއްލުން ޖީލުތަކަކަށް ދެމިގެންދާނެ ކަމަށް އެޑިއުކޭޝަން މިނިސްޓަރު ޑރ. އާއިޝަތު އަލީ ވިދާޅުވެއްޖެ އެވެ.\nރާއްޖެ ޓީވީގެ ”ފަށާއިރު“ ޕްރޮގްރާމްގައި ވާހަކަދައްކަވަމުން މިނިސްޓަރު ވިދާޅުވީ ސިއްހީ ނުރައްކަލުގެ ހާލަތެއްގައި އުޅޭއިރު ސިއްހީ ދާއިރާގެ މާހިރުންނަށް އަޑުއަހަން ޖެހޭނެ ކަމަށެވެ. އެގޮތުން ސްކޫލުތައް ބަންދުކޮށްފައިވަނީ ރައްކާތެރިކަމަށް ބަލައިގެން ކަމަށް މިނިސްޓަރު ވިދާޅުވިއެވެ.\nއެހެންނަމަވެސް ސްކޫލު ހުޅުވައިގެން ކިޔަވައިދެވެން ގޮތެއް އޮތްނަމަ އެގޮތަށް ކަންތައް ކުރައްވާނެ ކަމަށް މިނިސްޓަރު ވުދާޅުވިއެވެ.\nމިނިސްޓަރު އިތުރަށް ވިދާޅުވީ ސްކޫލުތައް ބަންދުކުރަން ޖެހުނު ނަމަވެސް ދަރިވަރުންގެ ކިޔެވުމަށް ބުރޫއެއް ނާރާގޮތަށް ކަންތައްތައް ރާވައި ކުރިއަށް ގެންދިޔުމަށް މަސައްކަތް ކުރާ ކަމަށެވެ.\nމިނިސްޓަރުގެ ވާހަކަގައިވަނީ ސްކޫލުތައް ހުޅުވުމުގެ މުހިއްމުކަމަށް އަލިއަޅުވާލާފައެވެ. އެގޮތުން ދުނިޔޭގެ އެހެން ސަރަހައްދުތަކުގައިވެސް މަސައްކަތް ކުރަނީ އެންމެ ފުރަތަމަ ސްކޫލުތައް ހުޅުވުމަށް ކަމަށް މިނިސްޓަރު ވިދާޅުވިއެވެ.\nސަބަބަކީ ސްކޫލުތައް ބަންދުކޮށްފައި ހުރުމުގެ ސަބަބުން އެކި ކަހަލަ ގެއްލުންތައް ލިބޭތީއެވެ.\nކޮވިޑް-19 އާ ގުޅިގެން ސްކޫލުތައް ބަންދުކޮށް އަލުން ހުޅުވުމަށްފަހު އަނެއްކާވެސް އެކި ފަހަރުގެ މަތީން ބަންދުކުރުމަށްފަހު މާދަމާ އަނެއްކާވެސް ސްކޫލުތަކުގައި ކިޔެވުން ފަށާނެއެވެ. އެގޮތުން މާލެ ސަރަހައްދުގެ ސްކޫލުތަކުގެ ކިޔެވުން ސްކޫލުތަކަށް ހާޒިރުކޮށްގެން ކުރިއަށް ގެންދާނެއެވެ.


Keiy Kureemey | Vaahaka\nއިބްރާހިމް ޒިހުނީ August 1, 2020\t17 Comments\nނޯޓު: މިއީ ޙަޤީޤީ ހާދިސާއަކަށް ލިޔެފައިވާ ވާހަކައެކެވެ. އަދި މިއީ އަޅުގަނޑުގެ އުފަންދުވަހުގެ ހަދިޔާއެއްގެ ގޮތުގައި ކިޔުންތެރިންނަށް ހުށައަޅައިދޭ ވާހަކަތަކުގެ ތެރެއިން ވާހަކައެކެވެ.\nހަވީރުގެ ހިތްފަސޭހަ ވަގުތެވެ. ނީނާ ލޯގަނޑު ކުރިމަތީގައި ހުއްޓި ރީތި ވާން ފެށިއެވެ. މޫނު މަތީގައި ކުޑަ ފުށް ކޮޅެއް ޖަހައިލަމުން ލިޕްސްޓިކު ނަގައި، ނީނާގެ ތުންފަތުގައި ގަދައަށް ކާއްތާލިއެވެ. މުޅި ގަޔަށް ސެންޓު ޖަހައި ވަސްމީރު ކޮށްލިއެވެ. ނީނާ ލޯގަނޑު ކުރިމަތީގައި ހުއްޓިލައިގެން ހުރެ ނީނާގެ އަމިއްލަ ސޫރަ ބަލައިލިއެވެ. ޤުދުރަތުން ނީނާއަށް ދެއްވި ފުރިހަމަކަށް އޭނާ ޝުކުރު ކުރާ ހާލުގައެވެ.\nސިއްސައިގެން ގޮސް ނީނާއަށް ބަލައިލެވުނީ އޭނާގެ މަންމަ ކަމުގައިވާ ލަބީބާ ގޮވައިލި އަޑަށެވެ.\n"ދަރިފުޅާ! ތައްޔާރު ވެވިއްޖެތަ؟ އަވަސް ކޮށްލައްޗޭ! ފުލައިޓް ނައްޓާލާނެ 8 ޖަހާއިރު" ލަބީބާއަށް ޖަވާބު ދިނުމުގެ ގޮތުން ނީނާ ބޯޖަހައިލިއެވެ.\nމިއަދަކީ ނީނާ ކުޑަ ދުވަހުން ފެށިގެން ދެކެމުން އައި ހުވަފެނުގައި ކުލަ ޖެހޭ ދުވަހެވެ. ނީނާ އަކީ އަބަދުވެސް ނަރުސްކަން ކިޔަވާ ހިތްވާ ކުއްޖެކެވެ. ނަރުހަކަށް ވުމަކީ ނީނާގެ އުއްމީދެވެ. ނީނާގެ އުއްމީދުތައް ހަޤީޤަތަކަށް ހެދުމަށް މިއަދު ނީނާ މި ތައްޔާރު ވަނީ ލަންކާއަށް ދާށެވެ. ނީނާގެ ބޭބެ އަޒީމު އާއި ބޭބެގެ އަންހެނުން ޒީނިޔާގެ ގާތަށެވެ. އެމީހުން ނީނާއަށް ރަނގަޅަށް ކިޔަވައިދީ، މޮޅު ކުއްޖަކަށް ހަދާނެ ކަމުގެ ފުރިހަމަ ޔަޤީން ކަމާއި އެކުގައެވެ.\nގަޑީގެ ސިކުންތުގެ ކަށި އޭގެ އެންމެ ހަލުވި މިނުގައި ހިނގަމުން ގޮސް ގަޑިން ރޭގަނޑު 7:30 ވަނީއެވެ. ނީނާ ހުރީ ހުޅުލޭ އެއާޕޯޓުގައެވެ. ނީނާ އާއި އެކު ނީނާގެ މަންމަ ލަބީބާ އާއި ބައްޕަ އިބްރާހިމް ވެސް ހުއްޓެވެ. ނީނާ މިއަދު އެ ހުރީ ވަރަށް އުފާވެފައެވެ. އަދި އެހާމެ ދެރަ ވެސް ވެފައެވެ. ދެރަ ވަނީ އުމުރުން އެންމެ 15 އަހަރުގައި ނީނާގެ މަންމަ އާއި ބައްޕައާ ވަކިވާން ޖެހޭތީއެވެ. ނީނާއަށް ހަމަ ޔަޤީނުން ވެސް އޭނާގެ މަންމަ އާއި ބައްޕައާ ނުލައި ދިރިއުޅުން ވާނީ ބޮޑު އިމުތިޙާނަކަށެވެ.\nނީނާއަށް "މަންމާ" އޭ ކިޔައި، އޭނާގެ މަންމަގެ ގައިގައި ވަރަށް ބާރަށް ބައްދައިގަނެވުނެވެ.\n"މަންމާ! އަހަރެން ވަރަށް ވަރަށް ލޯބިވޭ. އަހަރެން ވަރަށް ހަނދާން ވާނެ މަންމަ މަތިން. އަދި ވަރަށް އުނދަގޫ ވާނެ މަންމަމެންނާއި ނުލާ އުޅެން. އެކަމުވެސް ކެތް ކުރާނަން! މަންމަމެން ފަޚުރުވެރިވާ ފަދަ އަންހެން ދަރިއަކަށް ވެގެން އަހަރެން އަންނާނަން އިނގޭ!"\nނީނާ ގަދަކަމުން ހީނލަމުން އޭނާގެ މަންމަ އާއި ދިމާލަށް ބަލައިލިއެވެ. ލަބީބާގެ މޫނުމަތިން ވެސް ނީނާއާ ވަކިވާން ޖެހޭތީ ހިތާމައިގެ ފުން އަސަރުތައް ފެންނަން ހުއްޓެވެ.\nކުޑަވަގުތު ކޮޅެއްގެ ތެރޭގައި ނީނާގެ ބައްޕަ އާއި އެކު ފްލައިޓަށް އަރައި ނީނާ ހަމަޖެހެލިއެވެ. ބޯޓު ނައްޓައިލުމާއި އެކު ނީނާއަށް އާދަޔާ ޚިލާފު އިޙުސާސްތަކެއް ވާން ފެށިއެވެ. ބުނެދޭން ނޭނގޭ ފަދަ އިޙުސާސްތަކެކެވެ. މީގެ ކުރިން ނީނާ ދުވަހަކުވެސް ފްލައިޓަށް އަރާފައި ނުވުމުން ކަމަށް ވެސް ވެދާނެވެ. ނީނާ ފްލައިޓުގެ ދޮރުގެ ލޯގަނޑުން ބޭރު ބަލައިލިއެވެ. ފެންނަމުން ދިޔައީ ރީތި ދިވެހިރާއްޖޭގެ މަލަމައްޗެވެ. ކުދިކުދި ޖަޒީރާ ރަށްތަކެވެ. ކަނޑު މައްޗަށް އުކައިލެވިފައިވާ ކުދި ރަންމުތް ތަކެއް ފަދަ ޗާލު ރަށްތައް ފަޑުވަމުން ގޮސް ނީނާގެ ލޯމަތިން ގެއްލުނެވެ. ނީނާ ދެލޯ މަރާލަމުން ފުންނޭވާއެއް ދޫކޮށްލިއެވެ.\n"ދަރިފުޅާ! ލަންކާއަށް މިއޮތީ އާދެވެފަ! ހިނގާ ފައިބަމާ!"\nނީނާގެ ބައްޕަގެ އަޑަށް ކުއްލިއަކަށް ނީނާ ދެލޯ ހުޅުވައިލިއެވެ. ބޯޓުން ފެއިބުމާއި އެކު ނީނާއަށް ވަށައިގެންވާ މާހަޢުލަށް ބަލައިލެވުނެވެ. މުޅިން ތަފާތު މާހަޢުލެކެވެ. ފެންނަމުން ދިޔައީ މުޅިން ތަފާތު ތަންތަނެވެ.\nބަހުގައި4ގަޑިއިރުގެ ދަތުރަކަށްފަހު އިބްރާހިމް އާއި އެކު ނީނާ ގެއަށް ދިޔައެވެ. އަޒީމު އާއި ޒީނިޔާގެ ފަރާތުން ނީނާ އާއި އިބްރާހިމަށް ލިބުނީ ވަރަށް ވެސް ފުރިހަމަ މަރުޙަބާއެކެވެ. ގޭތެރޭގައި ނީނާގެ ކަންތައްތައް ހަމަޖެހުމާއި އެކު އިބްރާހިމް މާލެ ފުރިއެވެ.\nދުވަސްތައް ފާއިތުވަމުންދިޔައެވެ. އަޒީމު އާއި ޒީނިޔާގެ ފަރާތުން ނީނާއަށް ލިބެމުންދާ ލޯތްބާއި އަޅާލުމުން ނީނާގެ ހިތް އުފަލުން ނަށަމުން ދިޔައެވެ. ގެއާއި ވަރަށް ގާތުގައި ހުރި ކޮލަޖަކަށް ނީނާ ކިޔަވަން ދާން ފެށިއެވެ. ނީނާގެ ހުވަފެންތައް ހަޤީޤަތަކަށް ވަމުންދާ މަންޒަރު ނީނާ ބަލަމުން ދިޔައީ ނުހަނު އުފަލާއި އެކުގަ އެވެ. ނީނާގެ ޙަޔާތަށް އަންނަން ތައްޔާރުވަމުންދާ ތޫފާނީ ގަދަ ކޮޅިގަނޑުގެ ހިލަމެއް ވެސް ނީނާއަށް ނުވާފަދައެވެ.\nނީނާ ލަންކާއަށް ބަދަލުވިތާ އެއް މަސް ވީއެވެ. ނީނާ ހީވެސް ނުކުރާ ފަދަ ގޮތަކަށް ނީނާގެ މުޅި ދިރިއުޅުން ބަދަލުވެގެން ދިޔައެވެ. މުޅި ދިރިއުޅުމަށް އައި ބާރުގަދަ ކޮޅިގަނޑުގައި ނީނާ ޖެހި ނީނާގެ ހުރިހާ އުއްމީދުތަކެއް ބާރު ވައިގެ ތެރޭގައި ނެތި ގެއްލިގެން ގޮސްފިއެވެ.\n"ނީނާ! ކަލޭ ކިހިނެއްވެފަ ތީނީ؟ ހަމަ މިހާރު ދޭ ސައި ހަދަން!" ނީނާ ސިއްސައިގެން އެނދުން ތެދުވީ ޒީނިޔާގެ އަޑަށެވެ. ނީނާ ބިރު ގަންނަ ގޮތްވިއެވެ. ނީނާއަށް ކައްކަން ނޭނގޭތީއެވެ. ޒީނިޔާއަށް ދޭންވީ ޖަވާބެއް ނޭނގޭތީއެވެ.\n"ފަ. ފަހަރީ.. އަހަރެން.. އަހަރެންނަށް... ކައްކަން ނޭނގެ!!." ނީނާގެ އަޑު ތުރުތުރު އަޅަންފެށިއެވެ.\n"ކަލެއަށް ކާން ދޯ އެނގެނީ؟ ހަމަ މިހާރު އާދޭ! މިއަދުން ފެށިގެން މިގޭ ކަންކަން ކުރަން ޖެހޭނީ ކަލޭ!"\nނީނާގެ އަތުގައި ޒީނިޔާ ހިފައި ދަމާފައި ކަހަލަ ގޮތަކަށް ގެންގޮސް، ނީނާ ބަދިގެއަށް ލިއެވެ. ނީނާ ވަރަށް ދެރަވިއެވެ. އަތަށް ވެސް ކޮންމެވެސް ވަރަކަށް ތަދުވިއެވެ. ލޮލުން އެއްވެސް ހިފެހެއްޓުމެއް ނެތި ކަރުނަތައް ނީނާގެ ކޯތާފަތްމައްޗަށް ބަންޑުންވިއެވެ.\nއައު ދުވަހަކަށް އުދަރެހުން އިރު މަރުޙަބާ ކިޔައިފިއެވެ. ނީނާ ކޮލެޖަށް ދާން ތައްޔާރު ވަމުން ދިޔައެވެ.\n"ކޮންތާކަށް ދާން ތި ތައްޔާރު ވަނީ؟" ޒީނިޔާގެ އަޑުގައި ވަނީ ހަރުކަށިކަމެވެ.\n"ކޮ...ކޮލެޖަށް..." ނީނާއަށް ބުނެވުނީ އެހާ ހިސާބަށެވެ. ޒީނިޔާގެ ރުޅިވެރި ދެލޯ ފެނި ނީނާގެ ބަސް ހުއްޓުނެވެ.\n"ކަލެއަކަށް ކޮލެޖަކަށް މީގެ ފަހުން ދެނެއް ނުދެވޭނެ! ކިޔެވޭ ވަރަކަށް ތި އޮތީ ކިޔެވިފަ! ދެން ކަލޭ ޖެހޭނީ އަަހަރެންގެ ދެދަރިން ބަލަން މިތާ ހުންނަން. އަދި ގޭގެ މަސައްކަތްތައް ވެސް ކަލޭ ކުރަން ޖެހޭނެ!"\nޒީނިޔާގެ ވިހަގަދަ ބަސްތަކުން ނީނާގެ ހިތުގެ ހުރިހާ ނާރެއް ބުރިކޮށްލި ކަހަަލައެވެ. ނީނާގެ ކިޔެވުގެ ޙަޔާތުގައި ސިއްކަ ޖެހި، ޒީނިޔާގެ އަޅަކަށް ނީނާ ވެގެން ދިޔައެވެ. ނީނާ ވަރަށް ރުއެވެ. އޭނާގެ ހިތަށް ވަރަށް ތަދުވިއެވެ. އެކަމު ނީނާގެ ރޯ އަޑު މިއަދު އަހަން ހުރީ ކާކު ހެއްޔެވެ؟ ނީނާގެ ލޯބިވާ މަންމަ އާއި ބައްޕަ މިއަދު ހުރީ ނީނާއާ ވަރަށް ދުރަތުގައެވެ.\nނީނާ ގޭތެރޭގެ ކަންތައްތައް ކުރަން ފެށިއެވެ. ޒީނިޔާގެ ދެ ދަރިން ބަލަމުންނެވެ. އަޒީމު ގޭގައި ހުރިއްޔާ ޒީނިޔާ ވަރަށް ރަނގަޅު ވާނެވެ. އަޒީމު ގޭގައި ނެތް ކޮންމެ ސިކުންތަކު، ނީނާގެ ނިކަމެތި ހިތް ރޫޅި ކުދިކުދި ވާވަރު ކޮށްލައެވެ.\nޒީނިޔާ ގޮވައިލި އަޑަށް ނީނާ ކޮޓަރިން ނުކުތެވެ. މުޅި ސިޓިންގރޫމުގައި ހުރީ ހުސް ހޮޑެވެ. އޭރުވެސް ޒީނިޔާގެ އުމުރުން 7އަހަރުގެ ދަރިފުޅު އިންސާ ހޮޑުލަމުން ދެއެވެ.\n"މިތަން ސާފުކުރޭ! ހަމަ މިހާރު ސާފުކުރޭ!"\nޒީނިޔާ ނީނާއަށް އަމުރުކުރިއެވެ. ނީނާ ފަސްޖެހުނެވެ. އެހެން ނަމަވެސް އެކަން ޒީނިޔާގެ ކުރިމަތީގައި ދައްކާކަށް ނީނާއަކަށް ނުކެރުނެވެ. ކޮންމެ ފަދަ ކަމެއް ވެސް ކޮށްފާނެ ތީއެވެ. ގެއިން ވެސް ނެރެލާފާނެ ކަމުގެ ބިރު ނީނާގެ ހިތުގެ ތެރޭގައި އަބަދުވެސް އޮވެއެވެ. ނީނާ ސިޓިންގރޫމުގައި ހުރި ހޮޑުތައް ސާފު ކުރަން ފެށިއެވެ. ނީނާގެ މޭ ނުބައި ކުރުވާ ވަރުން ހީވަނީ ހަމަ ދެންމެ ދެންމެ ނީނާއަށް ހޮޑު ލެވިދާނެހެންނެވެ. އެފަދަ ޙާލެއްގައި ނީނާ އެތަން ސާފުކޮށް ނިންމާލިއެވެ. އޭރު ނީނާ ހުރީ ވަރަށް ބޮޑަށް ބަނޑު ހައި ވެފައެވެ. ބަދިގެއަށް ވަދެ މޭޒުމަތި ބެލި އިރު، އެއްވެސް ކާނެ އެއްޗެއް ނެތެވެ.\nނީނާ މަޑުމަޑު ހިނގުމެއްގައި ގޮސް ޒީނިޔާގެ ކޮޓަރީގެ ދޮރުގައި ޓަކި ދިނެވެ.\n"ކަލޭތަ؟ ކިހިނެއްވީ؟" ޒީނިޔާ ވަރަށް ރުޅި އައިސްފައި ހުރެ އެހިއެވެ.\n"އަހަރެން. އަހަރެން ވަރަށް ބަނޑުހައި ވެއްޖެ. ނެތްތަ ކާނެ އެއްޗެއް؟" ނީނާގެ ހަށިގަނޑު ތުރުތުރު އަޅާ ހާލު، އޭނާ ވާހަކަދެއްކިއެވެ.\n"ކަލޭ ލަދެއް ނުގަނޭތަ ތިހެން އަހަން؟ ކަލެއަށް ދޭކަށް މިގޭގަ ނެތް ކާއެއްޗެއް." ޒީނިޔާގެ ދެއަތުން ނީނާ ކޮށްޕައިލަމުން ބުނެލިއެވެ. އެވަގުތަކީ އަޒީމު ޑިއުޓީ ނިންމާފައި ގެއަށް އައިސް ވަތް ވަގުތެވެ.\n"ނީނާ! އަން! މިއޮތީ ހެދިކާ ކޮޅެއް. އަވަހަށް ކާލަބަލަ! ބަނޑުހައި ވަންދެން ނުކައި ނުހުންނައްޗޭ އިނގޭ." ކޮޓަރި ތެރޭގައި ހުރި ކޮތަޅަކުން ހެދިކާ ކޮޅެއް ނަގަމުން ޒީނިޔާގެ ބަސްމަގު މުޅިން ބަދަލު ވެގެންދިޔައެވެ.\nނީނާ ހެދިކާކޮޅު ހިފައިގެން ބަދިގެ އާއި ދިމާލަށް ހިނގައިގަތެވެ. ނީނާއަށް ކާނެ އެއްޗެއް ވެސް ލިބެނީ އަޒީމު ގޭގައި ހުރިއްޔާއެވެ. ނީނާ އަބަދުވެސް އަޒީމު ގޭގައި ހުރޭތޯ ދުޢާކުރެއެވެ.\nއެރޭގައި ޒީނިޔާގެ ދަރިފުޅު އިންސާ ހޮސްޕިޓަލްގައި އެޑްމިޓުކުރިއެވެ. މުޅި ރޭވެސް އިންސާ ގާތުގައި ވަގުތު ހޭދަ ކުރީ ނީނާއެވެ. ޒީނިޔާ ހޮސްޕިޓަލަށް އައީ ފަތިހު5ޖަހަން ވެފައި ހުއްޓައެވެ. ނީނާ ގެޔަށް ގޮސް ނިދިއިރު ހެނދުނު6ޖަހަނީއެވެ.\n"ނީނާ! އޭ ނީނާ!! ތެދުވޭ! ގޮސް ކާއެއްޗެއް ހަދާ!"\nޒީނިޔާގެ އައިސް ނީނާ އެނދުން ނަގައި ތެދުކުރުވިއެވެ. އޭރު ގަޑިން ހެނދުނު7ވެސް ނުޖަހައެވެ. ވަރުބަލި ކަމާއި އެކު ނީނާ އެނދުން ތެދުވިއެވެ. އިތުރު ގޮތެއް ނެތީމައެވެ. ފާޚާނައަށް ވަދެވުމާއި އެކު ނީނާގެ ބަޑި ފަޅައިގެން ހިނގައްޖެއެވެ. ހިތްމަތީގައި އަތްއަޅައިގެން ފާޚާނަ ދޮރުކައިރީގައި ނީނާ އިށީންނެވެ. މިއަދު ނީނާގެ ހިތް ފުރޭ ވަރަށް ރޯލަން އޭނާ ބޭނުން ވެއެވެ. ލޮލުން ކަރުނަ ހުސްވަން ދެންނެވެ. ނީނާ އުޅޭ ހާލު އޭނާގެ މަންމައަށް އެނގޭ ނަމަ އެފަކީރުގެ ލަގޮނޑި މިހާރު ފަޅައިގެން ދާވަރު ވާނެކަން ނީނާއަށް ޔަޤީނެވެ. ނީނާ މިވާހަކަތައް ޙިއްޞާ ކުރަން ވަރަށް ބޭނުން ވެއެވެ. އެހެން ނަމަވެސް އެހާ ހިތްވަރެއް ނެތެވެ. ފޮނި އުއްމީދުތަކަކާއި އެކު ނީނާ މި ތަނަށް އައުމުން ނީނާއަށް ބަރުދާސްތު ކުރަން މިޖެހުނީ ވޭނާއި ހިތާމެވެ. އުމުރުން 15 އަހަރުގައި ނީނާއަށް މިފަދަ ހިތްދަތި ކަމެއް ތަހައްމަލު ކުރަން ޖެހުމުން ނީނާގެ އަމިއްލަ ނަފުސަށް ނީނާއަށް ޝަކުވާ ކުރެވެއެވެ. ނީނާ މޫނު ދޮވެލައިގެން ކޮޓަރިން ނުކުތެވެ.\n"އެއޮތީ ދެ ނޫޑުލްސް ޕެކެޓު. ގޮސް ކައްކާ! އަހަރެންގެ ދެދަރިންނަށް އެކަނި ވާ ވަރަށް ކައްކާނީ! ކަލެއާ ނުލާ!"\nޒީނިޔާގެ ޖުމުލަ އާއި އެކު ނީނާގެ ހިތް ފަޅައިގެން ދިޔަ ކަހަލައެވެ. ކެތް ކުރަން ވަރަށް ހިތްވަރު ކުރިއެވެ. އެހެނަސް އޭނާއަށް ކެތެއް ނުވިއެވެ. ލޮލުން ހޯސްލާފައި ކަރުނަތައް ފައިބަން ފެށިއެވެ.\n"ހޫނ! ވަރަށް ފޫހިވޭ! އަދި އެބަ ރޮއެއްނު؟" ތުން އަނބުރާލަމުން ޒީނިޔާ ގޮސް ވަނީ ކޮޓަރިއަށެވެ.\nނީނާ ކައްކައި ނިމުމާއިއެކު، ނީނާގެ ކުރިމަތީގައި ޒީނިޔާ އޭނާގެ ދެ ދަރިންނަށް ނޫޑުލްސް ކާން ދީ ހުސްކޮށްލިއެވެ. ނީނާ ގޮސް ވަނީ ކޮޓަރި ތެރެއަށެވެ.\nދެ ދުވަސްފަހެވެ. ނީނާގެ އަރުތެރެއަށް ފެން ނޫން އިތުރު އެއްވެސް އެއްޗެއް އެތެރެ ކުރަން ފުރުޞަތެއް ނީނާއަކަށް ނުލިބެއެވެ. ނީނާއަށް ކެއުން ޒީނިޔާ ވަނީ މަނާކޮށްފައެވެ. އެކަމުވެސް ނީނާއަށް ކެތްނުވާ ވަރު ވުމުން ކާއެއްޗެއް ލިބޭތޯ ބަދިގެ ތެރެ ހާވައެވެ. އެގޮތުގެ މަތިން، ކަބަޑުގައި އޮތް ނޫޑްލްސް ޕެކެޓެއް ނަގައި، ނީނާ ހުހަށް އެ ކެއުމަށް ތައްޔާރު ވެލިއެވެ.\n"ކަލޭ ގަނެފަ ހުރި އެއްޗެހި ތަ ތި ކަނީ؟ ލަދެއް ވެސް މީނަގެ ނުހުރެ އޭ ދޯ؟" ނީނާގެ އަތުން ޒީނިޔާ ނޫޑުލްސް ޕެކެޓު އަތުލަމުން ބުނެލިއެވެ.\nނީނާ މަޑު ހިނގުމެއްގައި އިސް ދަށަށް ޖަހައިގެން ކޮޓަރިއަށް ގޮސް އެނދުމަތީގައި އިށީންނެވެ. ފޯނު ރިންގުވާ އަޑަށް ނީނާ ފޯނު ބަލައިލިއެވެ. ހަމަ އެވަގުތަކީ ޒީނިޔާ ނީނާ އޮތް ކޮޓަރީގެ ދޮރުހުޅުވި ވަގުތެވެ. ނީނާ އާއި ދިމާލަށް ޒީނިޔާ ވަގަށް ގޮވައި، ހިތަށް އައި އެއްޗެއް އެގަޑީ ނީނާއާ ދިމާލަށް ކިޔުމަށްފަހު ވަރަށް ބާރަށް ދޮރު ޖަހާފައި ޒީނިޔާ ދިޔައެވެ. ނީނާގެ އަނގައިން އެއްވެސް އެއްޗެއް ނުބުނެ އިސް އުފުލާ ނުލައި ނީނާ އިނެވެ. ވީ ދެރައެއްގެ ބޮޑުކަމުންނެވެ.\nއަނެއްކާވެސް ފޯނު ރިންގު ވާން ފެށިއެވެ.\n"ނީނާ! ދަރިފުޅާ ތެދަށް ބުނޭ! ކިހިނެއް ވެގެން ތި އުޅެނީ؟ ބައްޕަ ހުރިހާ ވާހަކައެއް ދެންމެ އަޑު އަހައި ފީމޭ. ބުނޭ ކިހިނެއްވީ!" ނީނާއަށް އެގަޑީގައި ފޯނު ނެގިފައި އޮތްކަން ރޭކާލީ ދެނެވެ.\nނީނާއަށް ރޯން ފެށުނެވެ. ވަރަށް ބާރަށް ގިސްލަ ގިސްލާފައެވެ. އަދި ހުރިހާ ވާހަކައެއް ނީނާ އޭނާގެ ބައްޕައަށް ކިޔައި ދިނެވެ. ބައްޕަ ދެރަ ވާނެ ވަރު އެނގި ހުރެއެވެ.\nހަފުތާއެއްފަހެވެ. ގޭގެ ދޮރުގައި ބޭރުން މީހަކު ޓަކި ދިން އަޑަށް ނީނާ ގޮސް ދޮރު ހުޅުވައިލިއެވެ.\nބައްޕަ ފެނުމާއި އެކު ނީނާއަށް ކެތެއް ނުވިއެވެ. ބައްޕަގެ ގައިގައި ބައްދައިގަނެވުނެވެ.\n"ބައްޕާ" ނީނާގެ އަޑު ތުރުތުރު އަޅަން ފެށިއެވެ.\n"ދަރިފުޅާ! ދަރިފުޅު ނުރޮއި ހުއްޓާލާ! ބައްޕަ މިއައީ ދަރިފުޅު ބަލާ! ދެން އިރާދަކުރެއްވިއްޔާ ދަރިފުޅު ދުވަހަކު ވެސް ރޯކަށް ނުޖެހޭނެ!." ނީނާގެ ލޮލުން ކަރުނަ ފޮހެމުން އިބްރާހިމް ވާހަކަދެއްކިއެވެ.\nއެވަގުތަކީ ޒީނިޔާ ކޮޓަރިން ނުކުތް ވަގުތެވެ.\n"އަސްތާ! ބައްޕާ. އައީތަ؟ ނުވެސް ބުނަމެއްނު؟" ޒީނިޔާ ވާހަކަ ދައްކަމުން އައިސް ހުއްޓުނީ އިބްރާހިމްގެ ކުރިމަތީގައެވެ.\n"މި އައީ ނީނާ ބަލާ." އިބްރާހިމްގެ ޖުމުލައިން ޒީނިޔާގެ ދެލޯ ބޮޑުވިއެވެ. އަދި ވައްކަޅިން ނީނާއާ ދިމާލަށް ބަލައިލިއެވެ.\n"ބައްޕަ! ކީއްވެ ނީނާ ބަލާ ތިއައީ؟ ބައްޕަ އަށް އެނގޭތަ؟ ނީނާ ނުވެސް ކައި މިހާރު. އާދޭސް ކުރީމަ ވެސް ކަނީ ކީ ނޫން." ޒީނިޔާ އޭނާގެ ރަނގަޅުކަން އިބްރާހިމަށް ކައިރީގައި ދައްކަން މަސައްކަތް ކުރަމުން ގެންދިޔައެވެ.\n"އެބަ އަންނަށް ނީނާ ގޮވައިގެން ބޭރަށް ޖައްސާލާފަ" ނީނާގެ އަތުގައި ހިފައި އިބްރާހިމް ބޭރަށް ނުކުންނަން ހިނގައިގަތެވެ.\n"ބައްޕާ! ނުހިނގޭނެ! އަހަރެންނަށް ކާއެއްޗެއް ދީ!" ނީނާ ވަރަށް ހިތްވަރުކޮށްލާފައި ބުނެލިއެވެ.\nނީނާ ހުރި ހާލު ފެނި އިބްރާހިމަށް ވަރަށް އަސަރު ކުރިއެވެ. ނީނާ ގޮވައިގެން ގެ އާއި ވަރަށް ކައިރީގައި ހުރި ކެފޭއަކަށް އިބްރާހިމް ވަނެވެ. ބަނޑުހައި ވެފައި ހުރި ވަރުން ނީނާއަށް ކާތަކެތީގެ ރަހައަށް ވެސް ނުބަލައި ވަރަށް ގިނައިން ކާލެވުނެވެ. ދުވަހަކުވެސް ކާއެއްޗެއް ނުލިބިފައި ހުރި ކުއްޖެއް ފަދައިންނެވެ. އިބްރާހިމް އާއިއެކު ވަގުތު ކޮޅެއް ބޭރުގައި ހޭދަކުރުމަށް ފަހު ނީނާ ގެއަށް ދިޔައެވެ. ފޮށި ތައްޔާރު ކުރާށެވެ. އިބްރާހިމް ގެއަށް ވަންނަން ބޭނުން ނުވުމުން ބޭރުގައި އިބްރާހިމް މަޑުކުރިއެވެ. ނީނާ ގެއަށް ވަދެ ފޮށި ތައްޔާރުކޮށް ނިންމާލިއެވެ.\n"ކަލޭ އަހަރެން މުޅިން ބަދުނާމު ކޮށްފި!"\nޒީނިޔާ ނީނާގެ އަތުގައި ހިފައި ފިއްތާލިއެވެ. ޒީނިޔާ ސިހިފައި ފަހަތް ބަލައިލީ ގޭގެ ދޮރު ހުޅުވުނު އަޑަށެވެ. އަޒީމަށް ނީނާ ގެއިން ނުކުންނަން އުޅޭ ކަން އެނގުމުން ލިބުނީ ކުއްލި ހައިރާން ކަމެކެވެ. އަޒީމުގެ ހުރިހާ ސުވާލަކަށް ނީނާ ޖަވާބުގައި "ނޭނގެ" އޭ ބުނުމަށްފަހު ގެއިން ނުކުންނަން އޭނާ ހިނގައިގަތެވެ.\nދެން ދުވަހަކުވެސް ޒީނިޔާއަށް ހަތަރު ކަޅިވެސް ހަމަ ނުކުރާނެ ކަމަށް ނީނާ ޢަޒުމް ކަޑައެޅީމެވެ. ނީނާގެ ނަޒަރުގައި އަޒީމުގެ އިހުމާލު ވެސް ވަރަށް ބޮޑެވެ. އެހެންނަމަވެސް ވީކަމެއް ވީއެވެ.\nނީނާ ވަރަށް އުއްމީދާ އެކު ބައްތީ ގައި ދިއްލި ހުޅުކޮޅު ނިވި އަޅިއަށް ވެއްޖެވެ. ނީނާގެ ހިތަށް ހާދަ ތަދެއްވެއްޖެއެވެ. ނީނާގެ މަަންމަ އާއި ބައްޕަ ހާދަ ހިތާމައެއް ކުރާނެވެ. އެހެންނަމަވެސް އެ ދެމީހުން ނީނާއަށް ޓަކައި، ދެކެމުން އަންނަ ހުވަފެން ބިލާހަކަށް ވެގެން ދާން ނީނާ ހުރީ ފުރުޞަތެއް ދޭކަށް ނޫނެވެ. ބައްތީގައި އާ ހުޅުކޮޅެއް ރޯ ކުރަން ނީނާ ހުރީ ނިންމައިގެންނެވެ. އެ ހުޅުކޮޅުން ނީނާގެ ޙަޔާތް އަލިކޮށް އުޖާލާކުރާނެއެވެ. ޒީނިޔާގެ އަނިޔާތަކަށް ކެތްކުރި ގޮތަށް ދެންވެސް ލިބޭ އަނިޔާތަކަށް ކެތްކުރާނެ ކަމުގައި ނީނާގެ ހިތާއި ހިތާ ބުނެލިއެވެ.\nކެޓެގަރީ: ހަޤީޤީ ވާހަކަ ހިތާމަވެރި ކުރުވާހަކަ ލޯބީގެ ވާހަކަ\nނީނާގެ އުޅެނީ ދެ މަންމަ ދޯ އަމްސޫދާ އެންޑް ލަބީބާ. ޙެހެ\nބަލަ ކޮބާތަ ބަޑި؟؟ ވެވުނީ ލޯތްބޭ ޔާރު ހުވާ؟؟ ވަގުތު ބޭކާރު ނުކުރޭ!!!😒😒😒\nހެޕީ ބާރތު ޑޭ ޒެލް♥♥ ކޮބާ ބަޑި؟؟ ކިތައް އަހަރު ފުރުނީ؟؟ހަމަ އަހާލީ.\n♥ Nadhu_ver ♥\nHaadha dhuvas kollaafa ey thi vaahaka eh genesdhinee……. Btw Mi vaahaka ves Vrh Vrh Vrh salhi….. ☺👍👍👌👏\nވވވވވވ ވަރަށް ރީތި މިވާހަކަ! ޔޫ ހޭވް ޕްރޫވްޑް ކޮންމެ ވާހަކައެއް ޑްރާމަޓިކް ވެފަ މާގިނަ ހާދިސާތަކެއް ހުންނަން ނުޖެހޭނެކަން މި ވާހަކައިން ވަރަށް ޑީޕް އިބްރަތެއް ލިިބިއްޖެ! ޔޫ އާރ ވެރީ އިންސްޕަޔަރިންގް ކީޕް ގޮއިން! އެންޑް ހެޕީ ބާރތްޑޭ!\nޥަރަށް ރީތި… އެން ހެޕީ ބާރތުޑޭ ޒެލް\nވަރަށް ރީތި ވާހަކަ އެއް❤❤😇\nIs it ur birthday today? If it is than “🖤🎂💐happy birthday to u🖤🎂💐”\nހމމ ވަރަށް 👌👌👌👋\nހމމ ވަރަށް ރީތި😂👌👌👌\nއެއްކަލަ ކުއްޖަ 🤓\nހެޕީ ބާރތު ޑޭ އިބްރާހީމް ޒިހުނީ ☺🖤\nއެންޑް ނައިސް ސްޓޯރީ ބްރޯ… ކީޕް އިޓް އަޕް 👏👏👏\nވަރަށް ރީތި ވާހަކަ…….ކޮބާ ވެވުނީ ލޮއެއް ބޭ ޔާރު ހުވާ އަވަސް……..އެންޑް ހެޕީ ބާތް ޑޭ ޒެލް…\nއަސްލު ޒެލްގެ ވާހަކަ ތައް ހަޑި އެއްނޫން އެކަމަކު މައްސަލައަކީ ގެނެސްދޭ ވާހަކަ ގަވައިދުން ނުގެނެވޭތީ. މިބުނީ ވެވުނީ ލޮތްބޭ ޔާރު ހުވާ އަދި ބަޑި ވާހަކައިގެ ވާހަކަ އެއީ އެންމެ ކިޔާހިތުން ކިޔާ ދެވާހަކަ އެކަމް އެވެސް ގަވައިދުން އަޕް ނުވާތީ ވަރަށް ދެރަވޭ\nޒެލް މިހާރު ވެއްޖެއެއްނު ބަޑި އަދި ވެވޭނީ ލޮތްބޭ ޔާރު ހުވާ ވާހަކަ އަޕް ކުރަން..\nއަސްލުވެސް މިހާރ ބަޑު ވާހަކައަށް އިންތިޒާރު ކޮއް ކޮއް ވަރުބަލިވެ ވާހަކަ މަތިން ފޫހިވެއްޖެ……….\nއަސްލުވެސް މިހާރ ބަޑި ވާހަކައަށް އިންތިޒާރު ކޮއް ކޮއް ވަރުބަލިވެ ވާހަކަ މަތިން ފޫހިވެއްޖެ……….


ކޮންޓްރެކްޓް އުޞޫލުން މި ރަށުގެ ކުނިގޮނޑު ހަދައިދޭނެ ފަރާތެއް ހޯދަން ބޭނުންވެއްޖެއެވެ.\nބީލަން ހުޅުވާލެވިފައިވަނީ، ވިޔަފާރި ރަޖިސްޓްރީ ކުރުމުގެ ޤާނޫނު ( ޤާނޫނު ނަންބަރު: 18/2014 ) ގެ ދަށުން ވިޔަފާރި ރަޖިސްޓްރީ ކޮށްފައިވާ ފަރާތްތަކަށާއި، އަމިއްލަ ފަރުދުންގެ ވިޔަފާރީގެ ޤާނޫނު ( ޤާނޫނު ނަންބަރު: 19/2014 ) ގެ ދަށުން ރަޖިސްޓްރީ ވެފައިވާ ފަރާތްތަކަށެވެ.\nމަޢުލޫމާތު ދިނުމުގެ ބައްދަލުވުމަށާއި ބިޑް ހުށަހެޅުމުގެ ބައްދަލުވުމަށް، ބަދަލުގައި ބޭފުޅަކު ފޮނުއްވާނަމަ، އެފަރާތަކީ ކާކުކަން ބަޔާންކޮށް، އެފަރާތެއްގެ ދިވެހި ރައްޔިތެއްކަން އަންގައިދޭ ކާޑުގެ ކޮޕީއަކާއެކު ސިޓީއެއް ހުށަހަޅުއްވަންވާނެއެވެ. އަދި މަޢުލޫމާތު ސާފުކުރައްވަން ވަޑައިގަންނަވާ ބޭފުޅެއްގެ ދިވެހި ރައްޔިތެއްކަން އަންގައިދޭ ކާޑުގެ އަސްލު ގެންނަވަންވާނެއެވެ. މަޢުލޫމާތު ސާފުކުރެއްވުމަށް ވަޑައި ނުގަންނަވާ ފަރާތްތަކުގެ އަންދާސީހިސާބު ބަލައި ނުގަނެވޭނެ ވާހަކަ ދަންނަވަމެވެ.\nމަޢުލޫމާތު ސާފުކުރަށްވަން ޖެހޭ\nވީމާ ، މިކަމަށް ޝައުޤްވެރިވެލައްވާ ފަރާތްތަކުން މަތީގައި ދެންނެވިފައިވާ ގަޑިއަށް މިއިދާރާއަށް ވަޑައިގެން މަޢުލޫމާތު ސާފުކުރެއްވުމަށް ފަހު އަންދާސީހިސާބު ހުށަހެޅުއްވުން އެެެދެމެވެ.\nސުންގަޑި: 29 ޑިސެންބަރު 2019 0000


ވެލާނާ އެއާޕޯޓު ތޮއްޖެހި އެތައް ފްލައިޓެއް ނުޖެއްސި މަތީގައި މަޑުކުރަން ޖެހިއްޖެ | Voice.mv\nއެއަރ ޓްރެފިކްގެ ސްކްރީން ޝޮޓެއް l\nވެލާނާ އެއާޕޯޓު ތޮއްޖެހި އެތައް ފްލައިޓެއް ނުޖެއްސި މަތީގައި މަޑުކުރަން ޖެހިއްޖެ\n30 އޮކްޓޯބަރ 2021\nވެލާނާ އިންޓަނޭޝަނަލް އެއަރޕޯޓުގެ ރަންވޭއަށް ޖައްސާ ބޯޑުފަހަރުގެ އަދަދު އިތުރުވެ ބައެއް ބޯޑުތައް ނުޖެއްސި މަތީގައި މަޑުކުރަން ޖެހިއްޖެއެވެ.\nއެއަރޓްރެފިކް މަޢުލޫމާތު ގެނެސްދޭ ފްލައިޓް ރާޑަރ އިން ފެންނަ ގޮތުން ގިނަ އަދަދެއްގެ ބޯޓުތައް ނުޖެއްސި މަތީގައި އެބަ ތިއްބެވެ. މަޢުލޫމާތު ލިބިފައިވާ ގޮތުގައި ބައެއް ބޯޓުތައް ނުޖެއްސި މަތީގައި އިތުރު ގަޑިއެއްހާއިރު ހޭދަކުރަން ޖެހިދާނެކަމަށް އެ ބޯޓުތަކުގެ ކެޕްޓަނުންވަނީ ބުނެފައެވެ.\nރާއްޖޭގެ މައި ވައިގެ ބަނދަރު، ވެލާނާ އިންޓަނޭޝަނަލް އެއަރޕޯޓުގައި ޖައްސަން ބޭނުންވެ ނުޖެއްސި ގިނަ ބޯޓުތަކެއް މަތީގައި އޮންނަން ޖެހިފައިމިވަނީ، ކޮވިޑުގެ ހާލަތު ރަނގަޅުވުމާއި ގުޅިގެން ގިނަ އަދަދެއްގެ ބަޔަކު ރާއްޖެ ދަތުރުކުރަން ފަށާފައިވާ ދުވަސްވަރެއްގައެވެ.\nހާއްސަކޮށް ގިނަ އަދަދެއްގެ ފަތުރުވެރިން މި ދުވަސްވަރު ދަނީ ރާއްޖެއަށް ޒިޔާރަތް ކުރަމުންނެވެ. އެގޮތުން އަހަރުގެ 1 މިލިއަންވަނަ ފަތުރުވެރިޔާ އިއްޔެވަނީ ރާއްޖެ ޒިޔާރަތް ކޮށްފައެވެ.\nޓޫރިޒަމް މިނިސްޓްރީގެ ތަފާސްހިސާބުތަކުން ދައްކާ ގޮތުގައި މިއަހަރު އެންމެ ގިނައިން އެއް ދުވަހެއްގެ މައްޗަށް ރާއްޖެއަށް އައިސްފައިވަނީ 6،000 ފަތުރުވެރިންނެވެ. އަދި އެވަރެޖް ކޮށް 8.9 ދުވަހު ފަތުރުވެރިން ރާއްޖޭގައި މަޑުކުރެއެވެ. ރާއްޖެ ޒިޔާރަތް ކުރާ ފަތުރުވެރިން އިތުރުވީ ނަމަވެސް، ކުރީ ސަރުކާރުން އެޅި އައު ރަންވޭ އަދި ވެސް އޮތީ ބޭނުން ކުރަން ނުފަށާކަން ފާހަގަ ކޮށްލެވެއެވެ. އެކަން ވެފައި ނުވަނީ އާ ސީޕްލޭން ޓާމިނަލް ހުޅުވުން ލަސްވުމުގެ ސަބަބުންކަމަށް ވަނީ އެނގިފައެވެ.\nޢާސީޕްލޭނޭ ކިޔާކިޔާ ތިބެފަ ތިޔަ އުޅެނީ އަނެއްކާވެސް އެއަރޕޯޜޓް\nޓިއުޅޭ ބައިގަނޑުގެ ގާތް ބަޔަކަށް ދޭން . ޢެހެންވެ ފަހުން ހެދި ރަންވޭއާ އަޅާ ނުލާ އެތިބެނީ.\nސަރުކާރަށް ކުރަފި އެރީމަ ވާނީ މިކަހަލަ ގޮތެއް، ރައްޔިތުން ނުޖެހޭ މިމީހުން ޖަހާހައި ސަކަރާތެއް ބަލަން ތިބޭކަށެއް. އިންގުލާބު ގެންނާން އެބަޖެހޭ، ޤައުމު ފޭލްނުވަނީސް.


Eki balithakah dhivehi beyhun mulhin thafaathu faruvaa eh! | Hurihaa.mv\nއެކި ބަލިތަކަށް ދިވެހި ބޭހުން މުޅިން ތަފާތު ފަރުވާއެއް!\nLast updated on 02 Oct 2021, 13:20\nވަހީދުގެ ދިވެހި ބޭސް ކްލިނިކް (ހީލިން ޕޮއިންޓް) ގައި މީހަކަށް ސްޕޯޓްސް އިންޖަރީ ޓްރީމަންޓެއް ދެނީ. ފޮޓޯ: އަބްދުﷲ ޖަމީލް | ހުރިހާ\nތިއުޅެނީ ކަކުލު ހުޅުގައި ރިއްސާތީ ހެއްޔެވެ؟ ނުވަތަ ވާގިނެތުމުގެ މައްސަލައަށް ފަރުވާ ހޯދާނެ ގޮތެއް ބޭނުން ހެއްޔެވެ؟ ތިޔަ ވޭނަށް ފައްޕިލާވެލިން ތައްޔާރުކުރާ ބޭހުން ފަރުވާ ހޯދަން ބޭނުން ހެއްޔެވެ؟ މިހިރީ އެފަދަ އެކި ތަދުތަކަށާއި ބަލިތަކަށް ފަރުވާދޭ ހާއްސަ ޒަމާނީ ދިވެހި ބޭސް ކްލިނިކެކެވެ.\nފުވައްމުލަކުގައި ހިންގާ "ހީލިން ޕޮއިޓް" އަކީ ހިޖާމާ ޖެހުމާއި ފަތްޕިލާވެލިން ބޭސް އުފައްދައިގެން އެކި ބަލިތަކަށް ކާމިޔާބު ކަމާއެކު ފަރުވާ ދެމުން އަންނަ ތަނެކެވެ.\nމި ކްލިނިކްގައި ދެވޭ ފަރުވާތަކުގެ ތެރޭގައި ދަރިމައިވުމުގައި ދިމާވާ މައްސަލަތަކަށާއި ޑިޕްރެޝަން، ބޮލުގައި ރިއްސުން ޕައިލްސް މައްސަލަ، ގެސްޓްރައިޓިސް، ޖިންސީ ބަލިކަށިކަމަށް ދެވޭ ފަރުވާ، ހަށިގަނޑުގެ އެކި ތަންތަނަށް އަރާ ތަދު ފިލުވައިދިނުން، ރާއްޖެ ބަލި، އައްސިވުން، ވާގިނެތުން އަދި މައިގްރޭންގެ މައްސަލަތަކަށް ދޭ ފަރުވާ ވެސް ހިމެނެ އެވެ.\nހީލިން ޕޮއިންޓްގެ ފެށުން\nފުވައްމުލަކުގައި ދިރިއުޅެމުން އަންނަ އަހުމަދު ވަހީދު، 48 (ވައްޑޭ) އަކީ ބޭސްވެރިކަމުގެ އާއިލާއެއްގެ ތެރެއަށް އުފަންވި ކުޅަދާނަ ދިވެހި ބޭސްވެރިއެކެވެ. ވަހީދުގެ ކާފަ ކަރެއްޔެ ދޮންތު ދީދީ (އަހުމަދު ފަހުމީ ދީދީ) އަކީ 1950 އަދި 1960ގެ އަހަރުތަކުގައި މުޅި ރާއްޖެއަށް ވެސް ދިވެހި ބޭސްވެރިއެކެވެ. އަދި ވަހީދުގެ ބައްޕަ މުހައްމަދު އަހުމަދު ދީދީ އަކީ ވެސް އެތައް އަހަރެއް ވަންދެން ފުވައްމުލަކުގައި ކޮމިނިއުނިޓީ ހެލްތު ވޯކަރެއްގެ ގޮތުގައި މަސައްކަތްކުރި މީހެކެވެ.\nރާއްޖޭގައި އުފެދުނު އެންމެ މޮޅު ބޭސްވެރިންގެ ތެރޭގައި ހިމެނޭ ފުވައްމުލަކު ކަރެއްޔެ ދޮންތުއްތު ދީދީ (އަހުމަދު ފަހުމީ ދީދީ).\nވަހީދުގެ ބޭސްވެރިކަމުގެ ފެށުމަކީ މިއީ އެވެ؛ މީގެ އަހަރުތަކެއް ކުރިން އައްޑޫ މީހަކު ހިޖާމާ ޖެހިތަން ފެނިގެން އޭނާ ހިތަށް އެރި އެވެ. މިކަން ވެސް ކުރަން ވަނީ ކިޔަވައި ދަސްކޮށްގެންނެވެ.\n"އެމީހާ ހިޖާމާ ޖެހިތަން ފެނިފައި ހިތަށް އެރި އަހަރެން އެކަން ކުރަންވާނީ ރަނގަޅަށް ދަސްކޮށްގެންނޭ. އެހެންވެ ނިންމީ ހިޖާމާ ޖަހާނެ ގޮތް ކިޔަވައިގެން ދަސްކުރަން،" ހިޖާމާ ޖަހަން ފެށުނު ގޮތް ކިޔައިދެމުން އޭނާ ބުންޏެވެ.\nހިޖާމާ ޖަހަން ދަސްކޮށްގެން އެކަމުގެ ތެރެއަށް އޭނާ ވަނީ 2013 ވަނަ އަހަރު އެވެ.\n"ހިޖާމާ ޖަހަން ފެށުމުގެ ކުރިން ވެސް އެކި ބަލިތަކަށާއި ތަދުތައް ފިލުވަން ދިވެހި ބޭސް ތައްޔާރުކުރަން އެނގޭ. ނަމަވެސް ދިވެހި ބޭސްކޮށްދީ ނޫޅެން،" ވަހީދު ބުންޏެވެ.\nވަހީދުގެ ދިވެހި ބޭސް ކްލިނިކްގައި މީހަކަށް ސްޕޯޓްސް އިންޖަރީ ޓްރީމަންޓެއް ދެނީ. ފޮޓޯ: އަބްދުﷲ ޖަމީލް | ހުރިހާ\nއޭނާ ބޭނުންވީ ހިޖާމާ ޖެހުމުގެ އިތުރުން ޓްރެޑިޝަނަލް މެޑިސިން ވެސް ކިޔަވައިގެން އެކަން ކުރަން ފެށުމަށެވެ. ހިޖާމާ ޖެހުމާއި ފައްޕިލާވެއްޔާއި އެނޫން ވެސް ބާވަތްތައް އެއްކޮށްގެން ދިވެހި ބޭސް ތައްޔާރުކުރަން ފެށީ ރާއްޖެއިން ބޭރުން ތިން އަހަރު ދުވަހު އެ ދާއިރާއިން ކިޔެވުމަށްފަހު އެވެ. ވަހީދު ވަނީ އިނގިރޭސިވިލާތުގެ ހިޖާމާ އެންޑް ޕްރޮފެޓިކް މެޑިސިން އިންސްޓިއުޓުން ހިންގި އިސްލާމިކް މެޑިސިން ކޯހެއް ފުރިހަމަކޮށްފަ އެވެ. އެ ކޯހުގެ ތެރެއިން އޭނާ ވަނީ އެތެރެހަށީގެ ބަލިތަކަށާއި ކުޅިވަރުން ދިމާވާ ތަދުތަކަށާއި އެ ނޫން ވެސް ބޮޑެތި ބަލިތަކަށް ފަރުވާކުރަން ދަސްކޮށްފަ އެވެ.\n"މިހާރު ހީލިން ޕޮއިންޓުން ވަނީ އިންޓާނަލް ބަލިތަކަށާއި ސްޕޯޓްސް އިންޖަރީވި އެތައް ކާމިޔާބުކަމާއެކު ފަރުވާދީފައި. އަޅުގަނޑު ފަރުވާ ދެނީ ހިޖާމާ ޖަހައިގެންނާއި ދިވެހި ބޭސް ތައްޔާރުކޮށްގެން،" ވަހީދު ބުންޏެވެ.\nއެ ހުރިހާ ބަލިތަކަށް ވެސް އޭނާ ފަރުވާ ދެނީ އަމިއްލަ ދެއަތުން ތައްޔާރުކުރާ ބޭސް ބޭނުންކޮށްގެންނެވެ. މީގެ ތެރޭގައި އުނގުޅާ ބޭހާއި ބޯ ބޭސް ވެސް ހިމެނެ އެވެ.\nބޮޑެތި ބަލިތަކަށް ކާމިޔާބު ފަރުވާތަކެއް\nކެންސަރު ފަދަ ނުރައްކާތެރި އަދި ފަރުވާދޭން އުނދަގޫ ބައްޔަކަށް ކީމޯ ފިޔަވައި އެހެން ގޮތަކުން ފަރުވާދީގެން ރަނގަޅުކުރެވިދާނެ ކަމަށް ގަބޫލުކުރަން ހެއްޔެވެ؟\nވަހީދު ވަނީ ކެންސަރު ބަލި ޖެހިގެން ކީމޯ ދޭން ޖެހޭ ކަމަށް އިންޑިއާގެ ހޮސްޕިޓަލުން ނިންމާފައިވާ މީހަކަށް ތިން މަސްދުވަހުގެ ޓްރީމަންޓެއް ދީގެން ރަނގަޅުކޮށްފަ އެވެ. މިއީ ތޯތޯ ވާހަކައެއް ނޫނެވެ.\n"އެ މީހާއަށް ފަރުވާ ދިނީ މާލޭގައި. އެއީ ކީމޯ ދޭން ޖެހޭ ކަމަށް އިންޑިއާގެ ޑޮކްޓަރުން ލަފާ ދީފައިވާ މީހެއް. އެ މީހާއަށް ދިނީ ތިން މަސް ދުވަހުގެ ޓްރީމަންޓެއް. އެ ބަލިން ރަނގަޅުވެ އަދިވެސް އެ މީހާ ދުނިޔޭގައި ގަދަވެ ސަލާމަތުން އެބަހުރި،" އޭނާ ޔަގީންކަމާއެކު ދިން ފަރުވާތަކުގެ ވާހަކަ ފަށަމުން ބުންޏެވެ.\nވަހީދު ހިންގާ ހީލިން ޕޮއިންޓުން ވަނީ ކަކުލު ހުޅު ބަދަލުކުރަން ކަށީގެ ޑޮކްޓަރުން ލަފާދީފައިވާ އެތައް މީހަކަށް ކާމިޔާބުކަމާއެކު ފަރުވާ ދީފަ އެވެ. މީގެ އިތުރުން ސްޓްރޯކް ޖެހިގެން ނުހިނގި ތިބި އެތައް މީހަކަށް ވެސް އޭނާ ވަނީ ފަރުވާދީގެން އަމިއްލައަށް ހިނގާބިގާވެ އުޅެވޭވަރު ކޮށްދީފަ އެވެ. މީގެ އިތުރުން ކިޑްނީގެ ހިލަ ގޮއްވުން ފަދަ އެތައް ފަރުވާއެއް އޭނާ އަންނީ ދެމުންނެވެ.\n"ކަކުލު ހުޅު ބަދަލުކުރަން ޑޮކްޓަރުން ލަފާދިން އެތައް މީހަކަށް ފަރުވާ ދިންފަހުން އެބައުޅޭ ހަމަ ނޯމަލް ދިރިއުޅުމުގައި. ހަމައެގޮތަށް ސްޓްރޯކް ޖެހިގެން ނުހިނގި ތަންމަތީގައި ތިބި މީހުންނަށް ވެސް ފަރުވާދީގެން ރަނގަޅުކޮށްދީފައި ހުންނާނެ،" ވަހީދު ދިން ބައެއް ފަރުވާތަކާ ބެހޭ ގޮތުން ބުންޏެވެ.\nއާއްމުކޮށް ގިނަ ބަޔަކަށް ދިމާވާ ބަނޑުގައި ވައި ހެދުމުގެ މައްސަލަ އާއި ފުރަގަސްފަރާތު ބަލި (ޕައިލްސް)އަށް ފަރުވާ ދިނުމުގެ އިތުރުން މޫނުގައި ނަގާ އޮށާޅަ މާކް ނުހުންނަ ގޮތަށް ހިޖާމާ ޖަހައިގެން ވަހީދު ރަނގަޅުދީފައިވެ އެވެ.\n"މިފަދަ އެތައް ބަލިތަކަށް ކާމިޔާބުކަމާއެކު ފަރުވާދީ ރަނގަޅުކޮށްފައި ހުންނާނެ. މިރަށުގެ އިތުރުން އެހެން ރަށްރަށަށް ގޮސް ވެސް ފަރުވާ ދީފައި ހުންނާނެ. މައިގަނޑު ގޮތެއްގައި އައްޑޫގައި މަހަކު އެއްފަހަރު ފަރުވާދޭން ދަން،" އޭނާ ބުންޏެވެ.\nވަހީދުގެ ހީލިން ޕޮއިންޓްގެ ގޮތްޕެއް ސ. ހިތަދޫގައި ވެސް ހިންގަ އެވެ.\nފަރުވާ ދެނީ އަމިއްލައަށް ބޭސް އުފައްދައިގެން\nވަހީދުގެ ހީލިން ޕޮއިންޓަށް ފަރުވާ ހޯދަން ދާ މީހަކު ބޭސް ހަދަން ބޭނުންވާ ތަކެއްޗާ މެދު ވިސްނާކަށް ނުޖެހޭނެ އެވެ. ވަހީދު ބޭސްކުރަން ފަށާނީ އެ ހުރިހާ އެއްޗެއް އަތްމަތިކޮށްގެންނެވެ.\n"އެ މީހުންނާ ތަފާތު ގޮތަކަށް އަހަރެން ޓްރެޑިޝަނަލް މެޑިސިން މިކުރަނީ. އަމިއްލައަށް ތައްޔާރުކޮށްގެން ކާ ބޭހާއި ބޯ ބޭހާއި އުނގުޅާ ބޭސް ވެސް ދެނީ،" އޭނާ ބުންޏެވެ.\nވަހީދު އެ ބުނީ ތެދެކެވެ. އޭނާގެ ހީލިން ޕޮއިންޓް ކްލިނިކަށް ވަނުމުން އެކަން އެނގެ އެވެ. އުނގުޅާ ތެލާއި ބޭސް އުފައްދަން ބޭނުންކުރަން ގެނެސްފައި ހުރި ޑެޑްސީގެ ލޮނު އެކި ހަރުތަކުގައި އަތުރާފައި ހުއްޓެވެ.\n"މިތަނުގައި މިހިރަ ތަކެތިން ބޭސް އުފައްދާނީ. މި ބޭހުން އެއްވެސް ނުބައި ވަހެއް ނުދުވާނެ. އެގޮތަށް ވިސްނައިގެން ބޭސް ތައްޔާރުކުރަނީ،" އޭނާގެ ކްލިނިކްގައި ހުރި ތަކެތި ދައްކާލަމުން ބުންޏެވެ.\nމީގެ އިތުރުން އެތަނުގައި ތަދު ފިލުވުމަށާއި ހިޖާމާ ޖަހަން ބޭނުންކުރަނީ އެކަމަށް ހާއްސަ މެޝިނަރީ އެވެ.\nވަހީދުގެ ހީލިން ޕޮއިންޓަކީ އެކިއެކި ބަލިތަކަށް މުޅިން ތަފާތު ފަރުވާ ދޭ ތަނެކެވެ. އެ ކްލިނިކުން ފަރުވާ ހޯދަން އެދޭ މީހުންގެ އެޕޮއިންޓްމަންޓް ކިޔޫ ވަރަށް ދިގެވެ. ނަމަވެސް ވަހީދު ހުރީ ކޮންމެ މީހަކަށް ވެސް އުފުލާއެކު ފަރުވާދޭން ތައްޔާރަށެވެ.\nރިޕޯޓް މީހުން ދިވެހި ބޭސްވެރިކަން ޏ. ފުވައްމުލައް ސިއްހަތު\nސސ2weeks ago\nމާޝާ ﷲ ! އަޅަގެ ވަހީދުބޭ އަށް ހެޔުތައުފީޤް ދެއްވާށި އޭނަގެ މަސައްކަތުގައި ނަފާ މަންފާ ލައްވައި! އަޅަމެންގެ ތެރޭގައި ތިބި ބަލިހާލު ދެރަ މީހުނަށް އަވަސް ޝިފާއެއް ލައްވައި ދުޅަހެޔު ސިއްހަތު ދެއްވައި އުފާވެރިކަން ތަނަވަސްކަން މިންވަރުކުރައްވައި ތިޔާގެ ކުރައްވައި ބަލިމަޑުކަމާއި ތަދުމަޑުކަން ފިއްލަވާށި ! ޢާމީން\nޖެހޭނެއޭ2weeks ago\nވަޙީދުގެ ހީލިންގް ޕޮއިންޓް ކުރިމަގުގައި ހޮސްޕިޓަލަކަށް ހަދާ އެތަން ކުރިއަރާ އެތަނަށް އަާރޯކަން އަންނާނީ ވަހީދުގެ ކްލިނިކް ހުޅުމާލެ އަށް ބަދަލުކޮށްގެންނޭ މަމެން އުއްމީދު ކުރަމޭ ވަހީދު ހުޅޫމާލޭން ގޯއްޗެއް ގަނެގެން މާލެ ސަރަހައްދަށް ތިޔާ ކްލިނިކް ބަދަލުކުރާނޭ ކަމަށް ސަރުކާރުން ޖެހޭނެ ވަހީދަށް ހުޅުމާލޭން 10 ހާސް އަޖަމީޓަރުގެ ގޯއްޗެއް މަހަކު 10 ހާސްރުފިޔާ އަށް 100 އަހަރަށް ކުއްޔަށްދޭން މިފަދަ މީހުންގެ ބޭސްވެރިކަން ކުރިއަރާނީ އެފަދަ މީސްމީހުންގެ ބޭސްވެރިކަން މާލެ ސަރަހައްދަށް ބަދަލުކޮށްގެންނޭ


އިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާ ދާއިރާތަކަށާއި އެއްވެސް މީހަކު ކުރިމަތިލާފައިނުވާ ދާއިރާތަކާއި ދެވަނަ ބުރުގައި އެއްވަރުވި ދާއިރާތަކަށް މެންބަރުން ހޮވުމަށް ބާއްވާ އިންތިޚާބު އަދި ލ. މާބައިދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަން ވޯޓުދިނުމުގެ ހައްޤު ލިބިފައިވާ މީހުންގެ ރަޖިސްޓަރީ ޢާންމުކުރުމާއި މި ރަޖިސްޓަރީއަށް ޝަކުވާ ހުށަހެޅުމުގެ ފުރުޞަތު ހުޅުވާލުން\n24 ޖޫން 2021, 11:10 އިއުލާން\n2021 އޮގަސްޓު 07 ވާ ހޮނިހިރު ދުވަހު ބޭއްވުމަށް އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު 2020ގެ އިންތިޚާބު ކުރަންޖެހޭ އަދަދަށްވުރެ މަދުން މީހުން ކުރިމަތިލާފައިވާ ދާއިރާތަކަށާއި އެއްވެސް މީހަކު ކުރިމަތިލާފައިނުވާ ދާއިރާތަކާއި ދެވަނަ ބުރުގައި އެއްވަރުވި ދާއިރާތަކަށް މެންބަރުން ހޮވުމަށް ބާއްވާ އިންތިޚާބު އަދި ލ. މާބައިދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަންގެ ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީ 2021 ޖޫން 23 ވީ ބުދަ ދުވަހު ޢާންމުކޮށްފީމެވެ. މި ރަޖިސްޓަރީ ދިވެހި ސަރުކާރުގެ ގެޒެޓު (http://www.gazette.gov.mv) އާއި، ކޮމިޝަނުގެ ވެބްސައިޓު (www.elections.gov.mv) އާއި، މާލެ ފިޔަވައި އިންތިޚާބު ބާއްވާ ކޮންމެ ރަށެއްގެ ރަށު ކައުންސިލް އިދާރާގެ އޮފީހުން ޢާންމުކޮށް ފެންނަން ހުންނާނެއެވެ.\nމި ރަޖިސްޓަރީއަށް ޝަކުވާ ހުށަހަޅާނީ 2021 ޖޫން 23 ވާ ބުދަ ދުވަހުން ފެށިގެން 2021 ޖުލައި 04 ވާ އާދީއްތަ ދުވަހުގެ ނިޔަލަށް، ރަސްމީ ބަންދު ނޫން ކޮންމެ ދުވަހަކު ހެނދުނު 09:00 އިން މެންދުރުފަހު 01:00 އަށެވެ. ރަސްމީ ބަންދު ދުވަސްތަކުގައި ހެނދުނު 10:00 އިން މެންދުރުފަހު 01:00 އަށެވެ. އަދި ހުކުރު ދުވަހު މެންދުރުފަހު 03:00 އިން ހަވީރު 05:00 އަށެވެ.\n• ޝަކުވާ ފޯމު އީމެއިލް މެދުވެރިކޮށް ހުށަހަޅާނަމަ، މި ކޮމިޝަންގެ ރަސްމީ އީމެއިލް އެޑްރެސް ކަމަށްވާ، [email protected] އަށް ފޮނުވުން.\n• ހދ .ނޮޅިވަރަމު، ހދ. ނޭކުރެންދޫ، ބ. ފުޅަދޫ، ކ. ދިއްފުށި، އއ. ފެރިދޫ، ވ. ރަކީދޫ، މ. ރަތްމަންދޫގެ، ނ. މަގޫދޫ އަދި ލ.މާބައިދޫގެ ރަށުގެ ކައުންސިލް އިދާރާއިން ރަސްމީ ލިޔެކިއުންތައް ބަލައިގަތުމަށް ކަނޑައަޅާފައިވާ ނިޒާމެއްގެ ތެރެއިން ޝަކުވާ ހުށަހެޅުން.


Car eh huttuvi iru dhuvvan inee5aharuge kujjeh | Mihaaru\nލައިފްސްޓައިލް / ބެލެނިވެރިން\nކާރެއް ހުއްޓުވި އިރު ދުއްވަން އިނީ ފަސް އަހަރުގެ ކުއްޖެއް\n07 މެއި 2020 - 09:02\nމި ހާދިސާ ހިނގާފައި ވަނީ މިދިޔަ ހޯމަ ދުވަހު އެމެރިކާގެ ޔުޓާގަ އެވެ. ފަސް އަހަރުގެ ކުއްޖާގެ ވާހަކަ ޔުޓާ ހައިވޭ ޕެޓްރޯލުން ވަނީ ޓްވިޓާގައި ވެސް ހިއްސާކޮށްފަ އެވެެ. އެ ކުއްޖާ ދުއްވި ކާރު ފުލުހުން ހުއްޓުވައި ޗެކްކުރަން ޖެހުނީ ޓްރެފިކް ސިގްނަލްތަކަށް ވެސް ބެލުމެއް ނެތި، އެގޮތް މިގޮތަށް ބާރު ސްޕީޑްގައި ކާރު ދުއްވުމުންނެވެ. ފުލުހުން ފުރަތަމަ ހީކުރީ އެ ކަހަލަ ގޮތަކަށް ކާރު ދުއްވީ ނުކުޅެދުންތެރިކަމެއް ހުރި މީހެއް ކަމަށެވެ.\nނަމަވެސް ކާރު ހުއްޓުވައި ބެލި އިރު ކާރު ދުއްވަން އިނީ ފަސް އަހަރުގެ ކުއްޖެކެވެ.\nއެޑްރިއަން ނަމަކަށް ކިޔާ ކުއްޖާއާ ހަވާލާދީ ފުލުހުން ބުނީ ކާރުގައި އޭނާ ނުކުތީ ކާރެއް ގަނެނުދީގެން މަންމަ ދެކެ ހިތްހަމަނުޖެހިގެން ކަމަށެވެ. އަދި ކާރުގައި ނުކުތް އިރު، މަންމަ އާއި ބައްޕަ ތިބީ މަސައްކަތެއްގައި ކަމަށާއި ކާރުގައި ނުކުތްކަން އެ މީހުންނަށް ނޭނގޭނެ ކަމަށް ވެސް ބުންޏެވެ.\nއެޑްރިއަން ފުލުހުންނަށް ކިޔައިދިން ގޮތުގައި އޭނާ ބޭނުންވީ ލަމްބާގިނީ ކާރެއް ގަންނާށެވެ. އެކަމާ މަންމައާ އަރައިރުންވާތާ ވެސް ދުވަސްކޮޅެއް ވެއްޖެ ކަމަށްވެ އެވެ. އެހެންވެ އަމިއްލަ އަށް ކާރެއް ގަންނަން ނުކުތީ ކަމަށް ބުންޏެވެ. އެކަމަކު އެޑްރިއަންގެ އަތުން ފުލުހުންނަށް ފެނުނީ އެންމެ 30 ޑޮލަރެވެ. ލަމްބާގިނީގެ އެންމެ އަގުހެޔޮ ކާރެއްގެ އަގު ވެސް 180،000 ޑޮލަރަށް އަރަ އެވެ.\nކާރު ދުއްވި ހާދިސާއާ ގުޅިގެން ފުލުހުން ވަނީ އެޑްރިއަންގެ މައްސަލަ ޕްރޮސެކިއުޓްކޮށްދޭން އެދިފަ އެވެ. އަދި މިކަމަކީ އޭނާގެ މައިންބަފައިންގެ އިހުމާލުންވި ކަމެއް ކަމަށް ނިންމި ނަމަވެސް އެ މީހުންނަށް ދައުވާކުރާނެތޯ ނޫންތޯ އަދި ނުނިންމަ އެވެ.\nފުލުހުން ވަނީ ކުޑަކުދިންގެ އަތުހައި ޖެހޭ ހިސާބުގައި ވެހިކަލަތްކުގެ ތަޅުދަނޑިތައް ނުބޭއްވުމަށް ވެސް ހުރިހާ ބެލެނިވެރިންނަށް އިލްތިމާސްކޮށްފަ އެވެ.\nކުށްކުރުން ކުޑަކުދިން ދަތުރުފަތުރު ބެލެނިވެރިން ދަރިން ތަރުބިއްޔަތުކުރުން އެމެރިކާ\nމިސޮރު މިކޮޅަށް ގެންނަންވީ ކާރުދުއްވާމީހުން އިންތިހާނުކުރާން. ވަރަށް ހިންގާލާނެހެން ހީވަނީ.


Abdulla Saeed aai Sinan aai Ilham ah kuri terrorism ge dhauvaa gengosfi\nކުރީގެ އުއްތަމަ ފަނޑިޔާރު އަބުދުﷲ ސައީދު-- ފޮޓޯ: އަހުމަދު ޝުރާއު | އަވަސް\nކުރީގެ އުއްތަމަ ފަނޑިޔާރު އަބުދުﷲ ސައީދާއި މަޖިލީހުގެ މައްޗަންގޮޅި ދެކުނު ދާއިރާގެ މެމްބަރު އަބްދުﷲ ސިނާނާއި ދަނގެތި ދާއިރާގެ މެމްބަރު އިލްހާމް އަހުމަދުގެ މައްޗަށް ކުރި ޓެރަރިޒަމްގެ ދައުވާ އަނބުރާ ގެންގޮސްފި އެވެ.\nއެތިން ބޭފުޅުންގެ މައްޗަށް ޓެރަރިޒަމްގެ ދައުވާ ކޮށްފައިވަނީ މިދިޔަ އަހަރުގެ އެކެއް ފެބްރުއަރީގައި ސުޕްރީމް ކޯޓުން ނެރުނު އަމުރަށްފަހު، ގާނޫނާ ހިލާފަށް ސަރުކާރު ވައްޓާލަން އުޅުނު ކަމުގެ ތުހުމަތުގައި އެވެ.\nއެ މައްސަލަ ކުރިއަށް ނުގެންދަން ނިންމާފައިވާ ކަމަށް ބުނެ މިދިޔަ ހަފްތާގައި ޕީޖީއިން ވަނީ އެބޭފުޅުންނަށް ސިޓީއެއް ފޮނުވާފަ އެވެ. އަދި ޕީޖީ އޮފީހުން އެ ދައުވާ އަނބުރާ ނަގައި، އެ މައްސަލަ އަނބުރާ ފުލުހަށް ވަނީ ފޮނުވާލާފަ އެވެ.\nއަބުދުﷲ ސައީދުގެ މައްޗަށް ކުރި ޓެރަރިޒަމްގެ ދައުވާ އަނބުރާ ގެންދިޔައިރު، އޭނާގެ މައްޗަށް އުފުލި ރިޝްވަތުގެ މައްސަލަވެސް ވަނީ ކުރިމިނަލް ކޯޓުން ބާތިލްކޮށްފަ އެވެ. ނަމަވެސް ސައީދާގެ މައްޗަށް އަދުލު އިންސާފު ގާއިމުކުރުމަށް ހުރަސް އެޅުމުގެ ދައުވާ އާއި ރަސްމީ ހައިސިއްޔަތުން ކުރަންޖެހޭ ކަންކަމަށް ނުފޫޒު ފޯރުވުމުގެ ދައުވާ ސާބިތުވެ ހުކުމް އިއްވާފައި ވެއެވެ. ޖެމްސް މައްސަލައިގެ ކުށް ސާބިތުވެ ހުކުމް އިއްވާފައި ވެއެވެ. ސައީދުގެ މައްޗަށް ތިން އަހަރަށްވުރެ ދިގު މުއްދަތެއްގެ ޖަލު ހުކުމެއް ވަނީ އިއްވާފަ އެވެ.\nއެތިން ބޭފުޅުންގެ މައްސަލަ އަނބުރާ ފޮނުވާލާފައިވާއިރު، ކުރީގެ ދެ ކޮމިޝަނާ އޮފް ޕޮލިސް ކަމަށްވާ އަބްދުﷲ ރިޔާޒާއި އަހުމަދު އަރީފާއި ކުރީގެ ރައީސް މައުމޫން އަބްދުލް ގައްޔޫމާއި އެމަނިކުފާނުގެ ދަރިކަލުން އަހުމަދު ފާރިސް މައުމޫނާއި ދަނބިދަރިކަލުން މުހައްމަދު ނަދީމްގެ މައްޗަށް ކުރި ޓެރަރިޒަމްގެ ދައުވާ އަނބުރާ ޕީޖީން ނަގާފަ އެވެ.\nޕްރޮސެކިއުޓާ ޖެނެރަލްގެ އޮފީސް އިލްހާމް އަހުމަދު އަބްދުﷲ ސިނާން + އަބްދުﷲ ސައީދު


Mars gai dhirun huritho balan NASA in ulhandheh fonuvaifi | Mihaaru\nނާސާގެ އެޓްލަސް ރޮކެޓް އުދުއްސާލަނީ. --ފޮޓޯ:އޭއެފްޕީ\nމާސްގައި ދިރުން ހުރިތޯ ބަލަން ނާސާ އިން އުޅަނދެއް ފޮނުވައިފި\n31 ޖުލައި 2020 - 08:293comments\nކޭޕް ކެނެވާރަލް (ޖުލައި 31) - މާސްގައި އެއްވެސް ޒަމާނެއްގައި ދިރުމެއް ހުރިތޯ ބެލުމަށް އެމެރިކާގެ ޖައްވީ އެޖެންސީ ނާސާ އިން އުޅަނދެއް ފޮނުވައިފި އެވެ.\nއެއްޓަނުގެ ހަ ފުރޮޅުލީ ރޯވާ، އެޓްލަސް ރޮކެޓުގައި އުދުއްސާލައިފައި ވަނީ ފްލޮރިޑާގެ ކޭޕް ކެނަވަރަލް ސެންޓަރުންނެވެ. ގަޑިއަކު 40،000 މޭލުގެ ބާރު މިނުގައި ދަތުރުކުރާ އުޅަނދު މާސްއާ ހަމައަށް ފޯރާނެ ކަމަށް ބެލެވެނީ އަންނަ އަހަރުގެ ފެބްރުއަރީ މަހު 18 ވަނަ ދުވަހު އެވެ. ދަތުރު ފުރިހަމަވެއްޖެ ނަމަ މިއީ 1997 ވަނަ އަހަރުގެ ފަހުން މާސްގެ ދަތުރު ފުރިހަމަ ކުރި ފަސް ވަނަ އުޅަނދަށްވާނެ އެވެ.\nނާސާގެ ރޯވާ އިން މާސްގެ ބިމުން ގަލާއި ވެލީގެ ސާމްޕަލް ނަގައި ދުނިޔެ އަށް ފޮނުވަން ރައްކާކުރާނެ އެވެ. މާސްގައި ބިލިއަން އަހަރު ކުރިން ފެންގަނޑެއް އޮތް ކަމަށް ބުނާ ޖެޒެރޯ ކްރޭޓާ އިން ވެސް ސާމްޕަލް ނަގާނެ އެވެ. ރޯވާ ތިރިކުރާނީ އެ ތަނަށެވެ.\nމިއީ 11 ދުވަސްތެރޭ މާސް އަށް ފޮނުވި ތިންވަނަ އުޅަނދެވެ. މީގެ ކުރިން ވަނީ ޔޫއޭއީ އާއި ޗައިނާ އިން ވެސް މާސް އަށް އުޅަނދުތައް ފޮނުވައިފަ އެވެ. ޗައިނާގެ އުޅަނދު މާސް އަށް ފޯރާނީ އަންނަ އަހަރުގެ މެއި މަހު އެވެ.\nނާސާގެ ރޯވާގެ އަނެއް ބޭނުމަކީ ކުރިމަގުގައި އިންސާނުން މާސް އަށް ދަތުރު ކުރެވިދާނެތޯ ބެލުމެވެ. އެކަމަށް އޮތް ހުރަހަކީ މާސްގެ އެޓްމޮސްފިއާގެ 96 ޕަސެންޓަކީ ކާބަންޑައިއޮކްސައިޑަށްވުމެވެ. އެހެންވެ ލިކުއިޑް އޮކްސިޖަން ދުނިޔެ އިން މާސް އަށް ގެންދިއުމަށް ވެސް ޚިޔާލުކޮށްފައިވެ އެވެ.\nނާސާ އިން މި ފަހަރު މާސް އަށް ފޮނުވާފައި ވަނީ 2012 ވަނަ އަހަރު ފޮނުވި ކިއުރިއޮސިޓީ ރޮބަޓާ އެއްގޮތް އުޅަނދެކެވެ. ނާސާގެ ރޯވާގައި 23 ކެމެރާ އާއި މައިކްރޯފޯން ހަރުކޮށްފައިވެ އެވެ. ސައެންސްވެރިން އުއްމީދު ކުރަނީ މައިކްރޯފޯނުގެ އެހީގައި ފުރަތަމަ ފަހަރަށް މާސްގެ އަޑު ރެކޯޑް ކުރެވޭނެ ކަމަށެވެ.\nނާސާގެ ރޯވާގެ މަސައްކަތަކަށް ވާނީ މާސްގެ ބިމުން އެއްކުރާ ސާމްޕަލްތައް ދަގަނޑުގެ ކުދި ޓިއުބުގައި ބަންދުކޮށް ޖެރީޒޯ ކްރޭޓާގައި ބެހެއްޓުމެވެ. ނާސާ އާއި ޔޫރަޕިއަން ސްޕޭސް އެޖެންސީން ވަނީ އެ ސާމްޕަލްތައް ދުނިޔެ އަށް ގެނައުމަށް 2026 ވަނަ އަހަރު އިތުރު ދެ މިޝަން މާސް އަށް ފޮނުވަން ނިންމައިފަ އެވެ. ނާސާ އާއި ޔޫރަޕިއަން ސްޕޭސް އެޖެންސީން ލަފާކުރާ ގޮތުގައި ސާމްޕަލް ދުނިޔެ އަށް ގެނައުމުގެ މިޝަނަށް 2.7 ބިލިއަން ޑޮލަރު ޚަރަދުވާނެ އެވެ. އެންމެ ފަހުން ފޮނުވި ރޯވާއާ އެކު ޕްރޮޖެކްޓުގެ އަގު ހަތް ބިލިއަން ޑޮލަރަށް އަރާނެ ކަމަށް ލަފާކޮށްފައިވެ އެވެ.\nއިތުރު ލިޔުންތައް ނާސާ މާސް


ދެވަނަ ހާފުގައި އެއްވަރު ވިޔަނުދީ މެންޗެސްޓާ ސިޓީން ވޫލްވްސް ބަލިކޮށްފި\nޙުސައިން އަފްޝަން 22 ސެޕްޓެމްބަރު 2020 07:55\nމެންޗެެސްޓާ ސިޓީއާއި ވޮލްވާހެމްޕްޓަން ނުވަތަ ވުލްވްސް ކުޅުނު ޕްރިމިއާ ލީގުގެ މެޗުގެ ދެވަނަ ހާފުގައި ވުލްވްސް ހަންމަތަކޮށް އެއްވަރުވިޔަނުދީ ސިޓީން މެޗު ކާމިޔާބުކޮށްފިއެވެ. މި މެޗު ސިޓީން ކާމިޔާބުކޮށްފައިވަނީ3ލަނޑު 1 ލަނޑުގެ ނަތީޖާއަކުންނެވެ.\nސިޓީން ފުރަތަމަ ހާފުގައި ދައްކާފއިވަނީ ވަރަށް މޮޅު ކުޅުމެކެވެ. އެގޮތުން އެ ޓީމުގެ މުހިއްމު ކުޅުންތެރިން ކަމުގައިވާ ކެވިން ޑެ ބްރުޔޫނާއި ފިލް ފޯޑެންވަނީ އާދަޔާޚިލާފު މޮޅު ކުޅުމެއް ފުރަތަމަ ހާފުގައި ދައްކާފައެވެ. އެއިން ކޮންމެ ކުޅުންތެރިޔަކުވަނީ ފުރަތަމަ ހާފުގައި ގޯލެއް ކާމިޔާނބުކޮށްފައެވެ.\nއެހެންނަމަވެސް އެ ޓީމަށް ދެވަނަ ހާފުގައި އެފަދަ މޮޅު ކުޅުމެއް ނުދެއްކުނެވެ. ވޫލްވްސްގެ ޑެނިއެލް ޕޮޑެންސް ދެ ފަހަރެއްގެ މަތިން ގޯލު ޖެހުމާ ގާތްކުރިއެވެ. އަދި ކައިލް ވޯލްކާ ވެސް ނުރައްކާތެރި ހަމަލާތަކެއް ފޮނުވައިލިއެވެ. އެންމެ ފަހުން އެ ޓީމަށް ގޯލެއް ކާމިޔާބުކޮށްދިނީ ރައުލް ޖިމެނޭޒެވެ. އެއީ މެޗު ނިމެން 12 މިނުޓަށް ވެފައިވަނިކޮށެވެ.\nއެހެންނަމަވެސް އިތުރު ގަޑީ ވަގުތުގައި ގޭބްރިއަލް ޖީސަސްގެ މަސައްކަތުުން މެންޗެސްޓާ ސިޓީއަށް އިތުރު ގޯލެއް ކާމިޔާބުވުމާއެކު ގާޑިއޯލާގެ މެންޗެސްޓާ ސިޓީއަށް ކާމިޔާބީ ކަށަވަރުވިއެވެ.\nރޭގެ މެޗުގައި އެންމެ ފާހަގަކުރެވޭ ކުޅުމެއް ދައްކާފައިވަނީ މެންޗެސްޓާ ސިޓީގެ މެދުތެރެއަށް ކުޅޭ ހުނަރުވެރިޔާ ޑެ ބްރުޔޫނެވެ. ގޯލެއް ކާމިޔާބުކުރުމުގެ އިތުރަށް ރޭގެ މެޗުގައި އޭނާ ދެއްކި މޮޅު ކުޅުމާއެކު، 2019-20 ސީޒަން ފެށުމަށްފަހު މިހާތަނަށް އެހެން އެއްވެސް ކުޅުންތެރިއަކަށްވުރެ ގިނައިން ގޯލުތަކުގައި ހިއްސާވުމުގެ ރެކޯޑު އޭނާ ދެމިހެއްޓިއެވެ.\nހަމައެހެންމެ އިނގިރޭސި ޒުވާން ކުޅުންތެރިޔާ ފޯޑެންވެސްވަނީ ރަނގަޅު ކުޅުމެއް ދަނޑުމަތީގައި ދައްކާފައެވެ. އައިސްލޭންޑުގައި ކޮރޯނާވައިރަސްގެ ކަރަންޓީނާ ޚިލާފުވުމުގެ ސަބަބުން އަދަބު ދީފައިވާ ކުޅުންތެރިޔާ ކާމިޔާބު ގޯލަކީ ހިތްގައިމު ގޯލެކެވެ. އަދި އެހާމެ ހިތްގައިމު ދެވަނަ ގޯލަކާވެސް ގާތްކުރިއެވެ. ނަމަވެސް އެ ގޯލު ކާމިޔާބުނުވީއެވެ.\nޕްރިމިއަރ ލީގް މެންޗެސްޓާ ސިޓީ\nJuly 14, 2020 08:06:41\nސައުތުހެމްޓަނާއި ޔުނައިޓެޑު އެއްވަރުވެ3ވަނަ ހޯދުމުގެ އުންމީދު ފަނޑުވެއްޖެ


vnews - Corruption ge vabaa mihaaru vanee Malaysia ge saqaafathakah vefai: Mahathir\nކޮރަޕްޝަންގެ ވަބާ މިހާރުވަނީ މެލޭޝިއާގެ ސަގާފަތަކަށް ވެފައި: މަހާތީރު\nމެލޭޝިޔާގެ ބޮޑުވަޒީރު ޑރ. މަހާތީރު މުހަންމަދު ޕްރެސް ކޮންފަރެންސެއްގައި ވާހަކަފުޅު ދައްކަވަނީ:\nކޮރަޕްޝަންގެ ވަބާ، މެލޭޝިޔާގެ ޘަގާފަތަކަށް މިހާރު ވެފައިވާ ކަމަށް މެލޭޝިޔާގެ ބޮޑުވަޒީރު ޑރ. މަހާތީރު މުހަންމަދު ވިދާޅުވެއްޖެއެވެ.\nއަމިއްލަފުޅު ބްލޮގަށް ލިއުއްވި އާޓިކަލްއެއްގައި މަހާތީރު ވިދާޅުވީ، ކޮރަޕްޝަންގެ އަމަލު ހިންގާ މީހުން ގައުމުގެ މުސްތަގްބަލާމެދު އެއްވެސް ވަރަކަށް ފަރުވާލެއް ނުބަހައްޓާ ކަމަށެވެ.\nތިމާއަށް ރިޝްވަތު ހުށަހެޅޭހިނދު، ހެވާއިނުބައި ކުޑަދޮރުން ބޭރަށް އެއްލާލެވޭ ކަމަށްވެސް މަހާތީރު ވިދާޅުވިއެވެ.\n"ކޮރަޕްޝަންގެ މި ޘަގާފަތް ގަބޫލުކުރާ މީހުން، ރިޝްވަތު ދިނުމާއި، ރިޝްވަތު ގަބޫލުކުރުމުގައި މިހާރު އެއްވެސް ލަދުވެތިކަމެއްނެތް އަދި އެކަމާ ދެރައެއްވެސްނުވޭ" ބޮޑުވަޒީރު މަހާތީރު ވިދާޅުވިއެވެ.\nކޮރަޕްޝަންއަކީ އާދައިގެ ކަމެއްކަމަށް އެއްވެސް މުޖުތަމައަކުން ގަބޫލުކުރާނަމަ، އަދި އެކަމަކީ ފާޅުކަންބޮޑު ގޮތެއްގައި ހިންގާ ކަމެއްނަމަ، ރިޝްވަތު ދޭ މީހާވެސް އަދި ރިޝްވަތުގައި ހިފާ މީހާއަށް އެއީ ގޯސްކަމެއް ކަމުގެ އިހުސާސް ނުކުރެވޭނޭ ކަމަށް މަހާތީރު ވިދާޅުވިއެވެ.\nމަހާތީރު ވިދާޅުވީ، ފައިސާއަކީ ހުރިހާ އެއްޗެއްކަމުގެ ވިސްނުމުގެ ސަބަބުން ޚާއްސަކޮށް މެލޭޝިޔާގެ ބައިގިނަ މެލޭ ދަރިކޮޅުގެ މީހުންގެ މެދުގައި ކޮރަޕްޝަނަކީ ދިރިއުޅުމުގެ ބަޔަކަށްވެ ޘަގާފަތަކަށް ވެފައިވާ ކަމަށެވެ.\n"ކޮރަޕްޝަންގެ އަމަލަކީ ގާނޫނީގޮތުން ބޮޑު ކުށެއް ކަމަށް ކަނޑައެޅިފައި ވުމުގެއިތުރުން، އެކަމަކީ ދީނީގޮތުންވެސް ފާފަވެރިވާ ކަމެއް ކަމަށް ވިޔަސް، އެއީމިހާރު މާބޮޑު ކަމެއް ކަމަށް މީހުން ނުދެކޭ. އިސްކަން ދެވެނީ ދަހިވެތިކަން ފިލުވަން ކޮންމެވެސް އެއްޗެއް ލިބިގަތުމަށް" މަހާތީރު ލިއުއްވާފައި ވެއެވެ.\nމެލޭޝިޔާގެ ބޮޑުވަޒީރު އިތުރުން، މެލޭޝިޔާގެ ޕާލަމެންޓްގައި ލަންގްކާވީ ދާއިރާ ތަމްސީލު ކުރައްވާ ޑރ. މަހާތީރު މުހަންމަދު ވިދާޅުވީ، ކޮރަޕްޝަންގެ ނުބައި ވަބާގެ ސަބަބުން މުޖުތަމައަށް ކުރާނެ ދިގުމުއްދަތުގެ ގެއްލުމާމެދު، އެ ވަބާގައިޖެހޭ މީހުން އެއްވެސް ވަރަކަށް ނުވިސްވާ ކަމަށެވެ.\nވެރިކަމާ ހަވާލުވެވަޑައިގެން މަހާތީރު ގެންދަވަނީ، މެލޭޝިޔާއިން ކޮރަޕްޝަން ނައްތާލެއްވުމަށް ވަރުގަދަ ހަނގުރާމައެއް ކުރައްވަމުންނެވެ.


Emmenge hagguthah balaigathumakee sulhaige bingaa: Shahid\nއެންމެންގެ ހައްގުތައް ބަލައިގަތުމަކީ ސުލްހައިގެ ބިންގާ: ޝާހިދު\nއދ. ގެ 76 ވަނަ އާއްމު މަޖިލީހުގެ ރައީސް އަދި ފޮރިން މިނިސްޓަރު އަބްދުﷲ ޝާހިދު --\nހުރިހާ ފަރުދުންގެ ހައްގުތައް ބަލައިގަތުމަކީ މިނިވަންކަމާއި އަދުލު އިންސާފާއި ސުލްހަ މަސަލަސްކަން ގާއިމުކުރުމުގެ ބިންގާކަމުގައި އދ. ގެ 76 ވަނަ އާއްމު މަޖިލީހުގެ ރައީސް އަދި ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nއދ. ގެ 76 ވަނަ އާއްމު މަޖިލީހުގެ ރައީސް މިހެން ވިދާޅުވީ އެލްޑީސީ/ސިޑްސް ޓްރަސްޓް ފަންޑް ވާކްޝޮޕް ފޯ އޭޝިއާ ރީޖަންގައި ބައިވެރިވެވަޑައިގެން ދެއްކެވި ވާހަކަފުޅުގައެވެ. އެ ބައްދަލްވުމުގައި ވާޗުއަލްކޮށް ބައިވެރިވެވަޑައިގަންނަވައި ޝާހިދުވަނީ އެންމެންގެ ހައްގުތަކަށް ހުރުމަތްތެރިކޮށް ހިތުމަކީ އދ.ގެ 76 ވަނަ އާއްމު މަޖިލީހުގެ ދައުރުގައި އެންމެ އިސްކަންދޭ ކަންތައްތަކުގެ ތެރޭގައި ހިމެނޭ ކަމެއް ކަމަށް ވިދާޅުވެފައެވެ.\nއަދި ހިއުމަން ރައިޓްސް ކައުންސިލްގެ ކުރިމަތީގައި ހުރިހާ އަޑުތަކެއް އިއްވައި މެންބަރު ހުރިހާ ގައުމުތަކަށް ތަމްސީލުކުރުމުގެ ހަމަހަމަ ފުރުސަތު ތަކެއް ހޯދައިދިނުމަކީ ޒިންމާއެއް ކަމަށްވެސް ވިދާޅުވިއެވެ. އެކަމުގެ ހެއްކަކީ އިންސާނީ ހައްގުތަކާއި މޫސުމަށް އަންނަ ބަދަލުތަކާ ބެހޭގޮތުން އެޗްއާރުސީއިން ފާސްކޮށްފައިވާ މުހިންމު ދެ ގަރާރެއް މިއަހަރުގެ ތެރޭގައި ފާސްވެގެން ދިޔަ ދިއުން ކަމަށް ވިދާޅުވިއެވެ.\nއަދި މި ގަރާރުތަކަކީ ކައުންސިލްގައި ހިމެނޭ އެލްޑީސީ އާއި ސިޑްސްގެ ގައުމުތަކުގެ އަޑުތަކުން މަންފާ ލިބުނު ގަރާރުތަކެއްކަމާމެދު ޝައްކު ނުކުރައްވާކަމުގައިވެސް ޝާހިދު ވިދާޅުވިއެވެ.


ބަނޑުހައިވެ ކަޅި ހުއްޓެމުން ދިއައިރުވެސް "ﷲ ގެ ޢަޛާބަށްވުރެ މަރުވުން މާރަނގަޅު" ކަމަށް ބުނި ޝީނާ މިލިއަނަރަކަށް!\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 43 ސިކުންތު\nޝީނާއަކީ މައިން ބަފައިން މަރުވެ ވަރަށް ނިކަމެތި ހާލުގައި ދިރިއުޅެމުން އައި އަންހެން ކުއްޖެކެވެ. މީހުންނަށް މަސައްކަތްކޮށްލައިދީގެން ލިބޭ އެއްޗަކުން ފުއްދަމުން އައި ނަމަވެސް މަސައްކަތެއް ނުލިބި ގިނަ ދުވަސްވާނަމަ ކާންވެސް ނުލިބި ހުންނަން ޖެހެއެވެ.\nޝީނާގެ އަވަށްޓެރިންގެ ތެރޭގައި މިލިއަނަރަކު ހުރެއެވެ. އެހެންކަމުން ކާނެ އެއްވެސް އެއްޗެއް ނުލިބި ކަޅި ހުއްޓޭ ހާލަތަށް ދިއުމުން އެއްދުވަހަކު އޭނާ މިލިއަނަރުގެ ގެއަށް ދިއައެވެ.\nކަންދިމާވިގޮތުން ދޮރުގައި ޓަކި ޖެހުމުން ހުޅުވީ މިލިއަނަރެވެ. މިލިަނަރަށް ޝީނާ ފެނުމާއިއެކު ހައިރާންވިއެވެ. ޝީނާ ވީ އޭނާއަށް ފެނުނު އެންމެ ރީތި އަންހެން ކުއްޖާއަށެވެ.\nޝީނާ ފެނުމާއިއެކު ގެއަށް ވަނުމަށް އެދުނެވެ. ނަމަވެސް ޝީނާ އެކަމަށް ދެކޮޅު ހެދިއެވެ. ޝީނާ ބުނީ އޭނާ އައީ ހައިހޫނުކަން އިންތިހާއަށް ގޮސް ގޮތް ހުސްވުމުން ކާނެ އެތިކޮޅެއްގެ ބޭނުމުގައި ކަމަށެވެ. ގެއަށް ވަދެ ކުރާނެ ކަމެއް ނެތް ކަމަށާއި " ﷲ ގެ ޢަޛާބަށްވުރެ މަރުވުން މާރަނގަޅު" ކަމަށެވެ.\nމިލިއަނަރުގެ ބަސް ޤަބޫލުކޮށް ގެއަށް ވަންނަން ޝީނާ ދެކޮޅު ހެދުމުން މިލިއަނަރު ދޮރުލައްޕާފައި އެތެރެއަށް ވަނީ އެވެ. ޝީނާގެ ޙާލަށް ވިސްނައިލުމެއް ނެތިއެވެ.\nއެއިގެ3މަހެއްހައި ދުވަސް ފަހުން އަނެއްކާވެސް ޝީނާއަށް ހަމަ އެފަދަ ދުވަހެއް ކުރިމަތިވިއެވެ. ބަނޑުހައިވެގެން ގޮތް ހުސްވުމުން ކޮންމެ ހާލެއް ޖެހުނު ނަމަވެސް ހެޔޮ ކަމަށް ޤަބޫލުކޮށް ޝިނާ މިލިއަނަރުގެ ގެއަށް ދިއައެވެ.\nއެދުވަހުވެސް ކަންތައް މެދުވެރިވީ ހަމަ ކުރީ ދުވަހާއި އެއްގޮތަށެވެ. މިލިއަނަރު ބުނީ ގެއަށް ވަނުމަށެވެ. ގޮތް ހުސްވެފައި ހުރި ޝީނާ އެދުވަހު ގެއަށް ވަނެވެ.\nމިލިއަނަރު ބުނީ އޭނާގެ ޖަޒުބާތުތައް ފުއްދައިދީފި ނަމަ ޝީނާ އަށް ހަމައެކަނި ކާން ދޭނީ ނޫން ކަމަށެވެ. ބައިވަރު ފައިސާ ވެސް ދޭނެ ކަމަށެވެ.\nޖަވާބުގައި ޝީނާ ބުނީ ހަމަ ކުރީ ދުވަހުވެސް ބުނި ފަދައިންނެވެ. " ﷲ ގެ ޢަޛާބަށްވުރެ މަރުވުން މާރަނގަޅު" ކަމަށެވެ.\nއެދުވަހު ޝީނާ ހުރި ހާލު މިލިއަނަރަށް ވިސްނައިލެވުނެވެ. އަދި އެވަގުތު ހިތަށް އެރިއެވެ. "އެނާ އެހުރީ ބަނޑުހައިވެގެން ކަޅި ހުއްޓޭ ހާލަތުގައެވެ. އެފަދަ ހާލުގައި ހުރިއިރުވެސް އޭނާ ބިރުވެތިވަނީ މާތް ﷲ އަށެވެ. ކާއެތިކޮޅެއް ނުލިބި މަރުވެދާނެތީ ޖެހިލުމެއް ނެތެވެ.\nއަހަރެންނަކީ މާތް ﷲ މުއްސަނދިކަން ދެއްވަވާފައިވާ މީހެކެވެ. އަހަރެން ދިރިއުޅެމުން މިދަނީ މާތް ﷲ އަށް ބިރުގަތުމެއް ނެތިއެވެ. ވީއިރު އަހަރެންގެ ހަޔާތަކީ ހާދަ ދަށުދަރަޖައިގެ ހަޔާތެވެ."\nއެ ޚިޔާލުތައް އައުމުން ގޭގެ ނޯކަރެއް ގެނުވައި ޝީނާ ގެންގޮސް ރަނގަޅަށް ކާން ދިނުމަށް އެދުނެވެ. އަދި ކައި ނިމިގެން އައިސް ބައްދަލުކުރުމަށް ޝީނާގެ ކިބައިން އެދުނެވެ.\nބަނޑުހައިވެފައި ހުރިވަރުން ޝީނާއަށް މާގިނަ އެއް ޗެއް ނުވެސް ކެވުނެވެ. ދާދި މަދު މިންވަރެއް ކައިގެން އޭނާ އެނބުރި އައިސް މިލިއަނަރާއި ބައްދަލުކުރިއެވެ.\nމިލިއަނަރު ބުނީ ކުރީ ދުވަހު ކަންތައް ކުރެވުނު ގޮތާއިމެދު މާފަށް އެދޭ ކަމަށެވެ. ފައިސާ ބޮނޑިއެއް ދިއްކޮށްލާފައި ބުނީ މިއީ އެދުވަހު ކަންތައް ކުރެވުނު ގޮތަށް ބަދަލެއްގެ ގޮތުން ދިން އެއްޗެއް ކަމަށެވެ.\nޝީނާ ބުނީ އެދުވަސް ނިމި ގޮސްފައިވާ ކަމަށާއި އެހައި ގިނަ ފައިސާ އޭނާ ބޭނުން ނޫން ކަމަށެވެ.\nޝިނާގެ މިޖަވާބާއިއެކު މިލިއަނަރަށް ޝީނާ ކުރިއަށްވުރެވެސް މާރީތިވިއެވެ. ފައިސާތަކެއް ދިނުމުން އެ ގިނަވެގެން ޝަކުވާކުރި ހަމައެއްވެސް މީހަކާއި ބައްދަލުވެފައި ނެތުމުންނެވެ. އަބަދުވެސް ބައްދަލުވަނީ ވީހައި ގިނަ ފައިސާއަށް ބޭނުންވެގެން ތިބޭ މީހުންނާއި ކަމަށްވާތީއެވެ.\nއެހެންކަމުން ކޮންމެ ގޮތަކުން ނަމަވެސް ޝީނާގެ ބޭނުން ކުރަން މިލިއަނަރު ބޭނުންވިއެވެ.\nމިލިއަނަރު ތަފާތު އިބާރާތްތަކުން ޝީނާ އާއި ވާހަކަދައްކަން ފެށުމުން ޝީނާ ދިން ޖަވާބު ވަރަށް ސާފެވެ. ޝީނާގެ ހަޤީޤީ ޙާލަތު ކިޔައި ދިނުމަށްފަހު ބުނީ އޭނާގެ ޙަޤީޤީ ހާލަތު ޤަބޫލުކުރާނަމަ އޭނާ އާއި ކައިވެނި ކުރެވިދާނެ ކަމަށެވެ. މިލިއަނަރުގެ މުއްސަނދިކަމުން އެއްވެސް ބައެއް ބޭނުން ނޫން ކަމަށާއި ހަމައެކަނި ޝަރުޠަކީ މާތް ﷲ އަށްޓަކައި ކުރާ ކައިވެންޏަކަށްވުން ކަމަށެވެ.\nމިލިއަނަރު ލަސް ކުރާކަށް ބޭނުމެއް ނުވިއެވެ. ކައިވެނިކޮށްދޭނެ މީހުން ގެއަށް ގެނުވައި ވަގުތުން ކައިވެނިކުރީއެވެ.\nކައިވެނީގައި މިހާރު ވަނީ7ދަރިން ލިބިފައެވެ. ދެމަފިރިން އުޅެމުންދަނީ ވަރަށް ލޯބިން އެކުވެރިކަމާއިއެކުގައެވެ.\nSaif 2017-12-01 16:57:34\nދެން ވަރި ވެވެެެެެެކައް ނެތް 2017-12-01 23:43:14\n30 ނޮވެމްބަރ 2017


އެމްއެމްޕީއާރުސީގެ ފައިސާއެއް އެއްވެސް ސިފައެއްގައި ލިބިފައެއް ނުވޭ: އަބްދުﷲ ދީދީ\nއެމްއެމްޕީއާރްސީގެ ހިޔާނާތުގެ ފައިސާ އެއްވެސް ސިފައެއްގައި ލިބިވަޑައިގެންފައި ނުވާ ކަމަށް ކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވެއްޖެ އެވެ.\nދީދީ މިހެން ވިދާޅުވީ އެމްއެމްޕީއާރުސީގެ ފައިސާއިން އޭނާ ތުންފަތުގެ އޮޕަރޭޝަނެއް ކުރެއްވި ކަމަށް ރާއްޖެއެމްވީގައި ގެނެސްދީފައިވާ ހަބަރު ދޮގު ކުރައްވާ ކުރެއްވި ޓްވީޓެއްގައެވެ.\nއެމްއެމްޕީއާރްސީ މައްސަލައިގެ ތަހުގީގުގައި މަސައްކަތް ކުރައްވާ ބޭފުޅަކާ ހަވާލާދީ ރާއްޖެއެމްވީގެ އެ ހަބަރުގައި ބުނެފައިވަނީ، ކުރީގެ އުއްތަމަ ފަނޑިޔާރެއްގެ ތުންފަތުގެ އޮޕަރޭޝަނެއް ކުރުމަށް ބޮޑު ހިޔާނާތުގެ ފައިސާ ބޭނުންކޮށްފައިވާ ކަމަށެވެ. އެގޮތުން ހިޔާނާތުގެ ފައިސާ ލޯންޑާ ކުރުމުގައި ބައިވެރިވިކަމުގެ ތުހުމަތު ކުރެވިފައިވާ މީހެއްގެ ހަވާލުގައި އެ އުއްތަމަ ފަނޑިޔާރަށް ގާތްގަނޑަކަށް ތިން ލައްކަ ރުފިޔާ ދީފައިވާ ކަމަށް އެ ހަބަރުގައި ރިޕޯޓްކޮށްފައިވެ އެވެ.\nމިކަމާ ގުޅިގެން ދީދީ ކުރެއްވި ޓްވީޓެއްގައި ވިދާޅުވީ އެމްއެމްޕީއާރުސީގެ ފައިސާއެއް އެއްވެސް ސިފައެއްގައި ލިބިވަޑައިގެންފައި ނުވާ ކަމަށާއި އަދި އެއްވެސް ކަހަލަ ސާޖަރީއެއް މިހާތަނަށް ހަދަން ޖެހިފައި ނުވާ ކަމަށެވެ.\n28 ޖޫން 2018 އިން 18 ނޮވެމްބަރ 2019 އަށް ދިވެހިރާއްޖޭގެ އުއްތަމަ ފަނޑިޔާރުގެ މަޤާމު އަދާކުރި މީހެއްގެ ޙައިޘިއްޔަތުން ދަންނަވަން . MMPRC ގެ ފައިސާއެއް އެއްވެސް ސިފައެއްގައި އަޅުގަނޑަށް ލިބިފައި ނުވާނެ. އަދި އެެއްވެސް ކަހަލަ ސާރޖަރީއެއް މިހާތަނަށް ހަދަންޖެހިފަނުވޭ. الحمد لله https://t.co/21m3Pfphz5— Dr. Ahmed Abdulla Didi (@AABDULLADIDI) July 29, 2020\nއަރުޝީފަށް ނެގީ 30/07/2020 12:19\nއެންމެފަހުން އަޕްޑޭޓްކުރީ 30/07/2020 12:19


Anushka dhen ufahdhanee thafaathu loabi ge filmeh\nއަނުޝްކާ ދެން އުފައްދަނީ ތަފާތު ލޯބީގެ ފިލްމެއް\nއަނުޝްކާ ޝަރްމާ: ދެވަނަ އަށް ޕްރޮޑިއުސްކުރާ ފިލްުމުގެ މަސައްކަތް އެޕްރީލްގައި ފަށާނެ\nޒުވާން ބަތަލާ އަނުޝްކާ ޝަރްމާ ވަނީ އޭނާ ދެވަނަ އަށް ޕްރޮޑިއުސްކުރާ ފިލްމު އިއުލާންކޮށްފަ އެވެ. ފޮކްސް ސްޓާ ސްޓޫޑިއޯއާ ގުޅިގެން އަނުޝްކާ ދެވަނަ އަށް ޕްރޮޑިއުސްކުރާ ފިލްމު "ފިލައުރީ" ގައި ބަތަލާގެ ރޯލުން ފެނިގެންދާނީ ވެސް އަނުޝްކާ އެވެ.\nމިފިލްމު އުފައްދާކަން ހިއްސާކުރަމުން އަނުޝްކާ ކުރި ޓްވީޓެއްގައި ވަނީ އޭނާ އާއެކު މިފިލްމުގައި ފެނިގެންދާނީ ޕަންޖާބީ ލަވަކިޔުންތެރިޔާ އަދި އެކްޓަރު ދިލްޖިތް ދޮސަންޖް އާއި "ލައިފް އޮފް ޕައި"ގެ އެކްޓަރު ސޫރަޖް ޝަރްމާ ކަމަށެވެ.\nމުޅިން އަލަށް ޑައިރެކްޓަރެއްގެ ގޮތުގައި ނިކުންނަ އަނޫޝާ ލާލް ޑައިރެކްޓްކުރާ މިފިލްމަކީ ޕަންޖާބުގެ އަވަށެއް ކަމަށްވާ ޕިލައުރްގައި ފެނިގެންދާ ތަފާތު ލޯބީގެ ވާހަކައެއްގެ މައްޗަށް އުފައްދާ ފިލްމެކެވެ.\nޕްރޮޑިއުސަރެއްގެ ގޮތުން އަނުޝްކާ އެންމެ ފުރަތަމަ ޕްރޮޑިއުސްކޮށްފައިވަނީ މިދިޔަ އަހަރު ނިކުތް ކްރައިމް ޑްރާމާ ފިލްމު "އެންއެޗް 10" އެވެ. މިފިލްމަށް ވަނީ ބެލުންތެރިންނާއި ކްރިޓިކްސް އިން އިންތިހާއަށް ތައުރީފުކޮށްފަ އެވެ.\nއަނުޝްކާ އާއެކު މަސައްކަތްކުރަން ފުރުސަތު ލިބުމަކީ އުފަލެއް ކަމަށް ބުނަމުން ފޮކްސް ސްޓާ ސްޓޫޑިއޯގެ ސީއީއޯ ވިޖޭ ސިންގް ވަނީ އަނުޝްކާ އަކީ މޮޅު އެކްޓަރެއް ކަމަށާއި އަދި އޭނާ ވަނީ މޮޅު ޕްރޮޑިއުސަރެއްކަން ސާބިތުކޮށްދީފައި ކަމަށް ބުނެފަ އެވެ.\nމިފިލްމުގެ ޝޫޓިން ފެށުމަށް ހަމަޖެހިފައިވަނީ އެޕްރީލް މަހުގެ ތެރޭގަ އެވެ.\nމިހާރު އަނުޝްކާ އަންނަނީ ސަލްމާން ޚާނާ އެކު "ސުލްތާން"ގެ މަންޒަރުތައް ނަގަމުންނެވެ. މިފިލްމުގެ އިތުރުން އަނުޝްކާ ހަރަކާތެރިވާ، ކަރަން ޖޯހަރު "އެއި ދިލްހޭ މުޝްކިލް" ވެސް މިއަހަރު ރިލީޒްވާނެ އެވެ.


Biya mashroouthakuge biraai igthisaadhah oyi faidhaa!\nބިޔަ މަޝްރޫއުތަކުގެ ބިރާއި އިގްތިސޯދަށް އޮތް ފައިދާ!\nއެނބޫދޫ ފަޅުގެ ކުރެހުމެއް: މި މަޝްރޫއުގައި ގިނައިން މަސައްކަތް ކުރަނީ ދިވެހިން -\nބޮޑެތި ބިޔަ މަޝްރޫއު ތަކެއް ރާއްޖޭގައި އެބަ ހިނގަ އެވެ. އެއީ ދޮގެކޭ ނުބުނެވޭނެ ހަގީގަތެކެވެ. ޓޫރިޒަމް ތަރައްގީ ކުރަން ގިނަ ފަޅު ތަކެއް ދަނީ ހިއްކަމުންނެވެ. އަދި މީގެ އިތުރަށް ސީދާ ސަރުކާރުން ވެސް ބޮޑެތި މަޝްރޫއު ތަކެއް އެބަ ކުރިއަށް ގެންދެ އެވެ. މި މަޝްރޫއުތަކުގެ މަސައްކަތް ކުރަނީ ބޭރުގެ ކުންފުނިތަކުންނެވެ. އެހެންވެ މި މަޝްރޫއު ތަކުން ދިވެހިންނަށް ލިބެނީ ކޮން ފައިދާއެއްތޯ އާންމުން ސުވާލު ކުރެ އެވެ. މިއިން ރާއްޖޭގެ އިގްތިސާދަށް ވިޔަފާރިއަށް ފައިދާއެއްވޭ ހެއްޔެވެ؟ މީގެ ސަބަބުން ކުރިއަށް އޮތް މުސްތަގުބަލުގައި ރާއްޖޭގެ އިގްތިސޯދުން ފޭދި ބޭރުވާ ފައިސާގެ އަދަދު އިތުރުވެ، ގޮންޖެހުންތަކެއް ކުރިމަތިވެދާނެ ހެއްޔެވެ؟\nރާއްޖެއަށް ގިނަ ފޮރިން އިންވެސްޓްތަކެއް ގެނެސް، ބޭރުގެ އިންވެސްޓަރުންނާއެކު ރާއްޖޭގައި މަޝްރޫއުތައް ހިންގާ، ހޮޓެލް އެންޑް ރިސޯޓްސް (އެޗްއާރުސީ) ގެ ޗެއާމަން މުހައްމަދު އަލީ ޖަނާހު ވިދާޅުވި ގޮތުގައި މި މަޝްރޫއުތަކުން މުޅި ގައުމަށް ފައިދާކުރެ އެވެ. އޭނާ ގަބޫލު ކުރައްވާ ގޮތުގައި ބަލަން ޖެހޭނީ ވަކި ކުންފުނި ތަކަށް ލިބޭ މަންފާ އަކަށް ނޫނެވެ. މުޅި އިކޮނޮމީ އަށް ލިބޭނެ ފައިދާއަށެވެ.\n"ވަރަށް މުހިންމު ކަމެއް ކޮންމެ ގައުމަކަށް ވެސް އެކަށީގެންވާ މިންވަރެއްގައި ބިޔަ މަޝްރޫއުތައް ކުރިއަށް ދިއުމަކީ، އެކަން ރާއްޖޭގައި އަލަށް މިހިނގަނީ،" ޖަނާ ވިދާޅުވި އެވެ.\nރާއްޖޭގައި މިހާރު ހިންގާ ބޮޑެތި ބިޔަ މަޝްރޫއުތަކަށް ބަލާއިރު އެއް މަޝްރޫއަކީ ވެލާނާ އިންޓަނޭޝަނަލް އެއާޕޯޓް (ވީއައިއޭ) ތަރައްގީ ކުރުމެވެ.\nޗައިނާގެ ބީޔޫސީޖީ އިން ބޮޑު ބައިގެ މަސައްކަތް ކުރާ މަޝްރޫއުގެ އަގު އެއް ބިލިއަން ޑޮލަރަށް އަރަ އެވެ. އަދި އަނެއް މަޝްރޫއަކީ ޗައިނާ މޯލްޑިވްސް ފްރެންޑްޝިޕް ބްރިޖެވެ. ޗައިނާ އެގްޒިމް ބޭންކްގެ ލޯނެއްގެ އެހީގައި ކުރިއަށް ގެންދާ، މި މަޝްރޫއުގެ އަގު 200 މިލިއަން ޑޮލަރަށް އަރަ އެވެ. އަދި ދެން އޮތީ ދަރުމަވަންތަ ހޮސްޕިޓަލްގެ 25 ބުރީގެ އިމާރާތެވެ. މި މަޝްރޫއުގެ އަގު ގާތްގަނޑަކަށް 2.1 ބިލިޔަން ރުފިޔާއަށް އަރަ އެވެ. މީގެ އިތުރުން މާލެ އަތޮޅުން އެކަނިވެސް 25 ފަޅެއް ވަނީ ޓޫރިޒަމް ފައްކާ ކުރަން ދޫކޮށްފަ އެވެ. އަދި މި ފަޅުގެ ތަކުގެ ތެރެއިން ބައެއް ތަންތަން ދަނީ ނިމެމުންނެވެ. އެ ފަޅުތަކުގެ ތެރޭގައި ބިލިއަނެއްހާ ޑޮލަރު އިންވެސްޓްކޮށްގެން ހަދާ އެނބޫދޫ ފަޅު، އިންޓަގްރޭޓެޑް ރިސޯޓު މަޝްރޫ އާއި އިތާފުށި އަދި ރަށްފަޅު ފަދަ ގިނަ ފަޅުތަކެއް ހިމެނެ އެވެ.\nއިތާފުށީހައި ތަރައްގީ ކުރާ ރިސޯޓުތައް\nމަޝްރޫއުތައް ނުނިމުނަސް ފައިދާ ލިބޭ\nއިގްތިސޯދަށް ލިބޭނެ ފައިދާ އާންމު ގިނަ ބަޔަކަށް ތަސައްވުރު ކުރަން އުނދަގޫވެދާނެ އެވެ. ނަމަވެސް އެނގެން ޖެހޭ ކަމަކީ މިފަދަ މަޝްރޫއުތަކުން ސީދާ ރައްޔިތުންނަށް ފައިދާއެއް ލިބޭތޯ ނުލިބޭތޯ އެވެ. އަދި އެހެން ވެއްޖިއްޔާ އެ ކުރާ ފައިދާއެއް ކުރަނީ ކިހާ މިންވަރަކަށް ހެއްޔެވެ؟\nމިހާރު ރާއްޖޭގައި ކުރިއަށްދާ މަޝްރޫއުތަކުގެ ތެރެއިން ބްރިޖު މަޝްރޫއުގައި އެކަނި ވެސް 2،000 އެއްހާ މީހުން މަސައްކަތް ކުރެ އެވެ. އަދި އެއާޕޯޓް މަޝްރޫއުގައި ވެސް ހާހަކަށް ވުރެ ގިނަ މީހުން ދަނީ މަސައްކަތް ކުރަމުންނެވެ. އެނބޫދޫ ފަޅު މަޝްރޫއުގައި ވެސް 2000 އަށްވުރެ ގިނަ މީހުން މަސައްކަތް ކުރެ އެވެ. އަދި އިތާފުއްޓާއި މި ނޫން ވެސް މަޝްރޫއުތަކުގައި ގިނަ ބަޔަކު ދަނީ މަސައްކަތް ކުރަމުންނެވެ. މިއީ ބޮޑެތި ބައެއް މަޝްރޫއު ތަކެވެ.\nބަލަން ޖެހޭނީ ވަކި ކުންފުނި ތަކަށް ލިބޭ މަންފާ އަކަށް ނޫން. މުޅި އިކޮނޮމީ އަށް ލިބޭނެ ފައިދާ އަށް. އެގޮތަށް ބަލާއިރު ވަރަށް މުހިންމު ކަމެއް ކޮންމެ ގައުމަކަށް ވެސް އެކަށީގެންވާ މިންވަރެއްގައި ބިޔަ މަޝްރޫއުތައް ހިންގުމަކީ\nއެޗްއާރުސީގެ ޗެއާމަން | މުހައްމަދު އަލީ ޖަނާހު\nރާއްޖޭގެ ރިސޯޓު ދާއިރާގެ އެއް ބާނީ ޗަމްޕާ ހުސައިން އަފީފް ވިދާޅުވި ގޮތުގައި މި ފަދަ މަޝްރޫއުތަކުގެ ޓްރާންސްޕޯޓާއި\nމުދާ އުފުލުން ފަދަ މަސައްކަތް ތަކުން ދިވެހިންނަށް ބޮޑު އާމްދަނީއެއް ލިބޭނެ އެވެ. އަދި އިގްތިސޯދީ މި މަސައްކަތްތަގެ ސަބަބުން އިގްތިސޯދުގައި ހިމެނޭ އެކި ފަންތިތަކަށް ހެޔޮ އަސަރުކޮށް ވަޅުޖެހިފައިވާ ވިޔަފާރިތަކަށް ދިރުން ލިބޭނެ އެވެ.\nހާއްސަގޮތެއްގައި ދަތުރުފަތުރު ކުރުމުގެ ދާއިރާ އަދި އިމާރާތް ކުރުމުގެ ދާއިރާ މިސާލަކަށް އަފީފު ނަންގަވަ އެވެ. އޭނާ ވިދާޅުވި ގޮތަށް، އިމާރާތް ކުރުމުގެ ދާއިރާގެ "ބޫމް" އެއް ރާއްޖޭގައި އެބަ އޮތެވެ. އެ ދާއިރާއަށް ބޭންކްތަކުން ދޫކުރާ ލޯނު މިއިން ދުވަހަކު މައްޗަށް ނުދާވަރަށް މިހާރު ވަނީ މައްޗަށް ގޮސްފަ އެވެ. އެހެން ވީމާ، މި މަޝްރޫއުތަކުން ގައުމަށާއި އިގްތިސޯދަށް ކުރިއެރުން ލިބެ އެވެ.\nއާ ރަންވޭ: އެއާޕޯޓު މަޝްރޫއުގެ އަގު އެއް ބިލިއަން ޑޮލަރަށް އަރާ\n"އެނބޫދޫ ފަޅުގައި މަސައްކަތް ކުރާ މީހުންގެ ޓްރާންސްޕޯޓާއި މުދާ އުފުލުން ހަމަ ޖައްސަނީ ދިވެހިން. ބޮޑު ބައެއް ގަންނަނީ ރާއްޖޭގެ ބާޒާރުން. މި ހުރީ ސީދާ ރާއްޖޭގެ އިކޮނޮމީއަށް ލިބޭ ފައިދާ. މި ފައިސާ މުޅި އިގްތިސޯދުގައި ދައުރުވެ، ދައުރުވެ ހުރޭ،" އޭނާ ވިދާޅުވި އެވެ.\nއެހެން ސީނިއާ ވިޔަފާރިވެރިއަކު ވިދާޅުވި ގޮތުގައި ބްރިޖު މަޝްރޫއުގައި މަސައްކަތް ކުރާ ޗައިނާ މީހުން ކެއުމަށް ބޭނުންވާ ބާވްތަކުގެ ބޮޑު ބައެއް ބޭރުން ގެނައި ނަމަވެސް ރާއްޖެއިން ގަންނަ މިންވަރު ވެސް މަދެއް ނޫނެވެ.\n"ގާތްގަނޑަކަށް 40 ޕަސެންޓުގެ މި ހޯދަނީ ލޯކަލް ބާޒާރުން. ތިޔަ ބޭފުޅުން ކިތަންމެ ދުވަހަކު ފެންނާނެ ބާޒާރު ކުރަން އެމީހުން ގޮސް އުޅޭތަން. މިއީ ވަކިވަކި މީހުން. އަދި ސަޕްލައި ކޮށްދޭ ދިވެހި ކުންފުނިތަކެއް ވެސް ތިބޭ. މިއީ ހައްތާ ވެސް ރާއްޖެ އަށް ލިބޭ ފައިދާ،" އިތުރަށް ވިދާޅުވި އެވެ.\nރާއްޖޭގައި މިހާރު ކުރިއަށްދާ މަޝްރޫއުތަކުގެ ތެރެ އިން ނ. އަތޮޅު މާފަރުގައި އަޅާ އެއާޕޯޓުގެ މަޝްރޫއަކީ ފާހަގަ ކޮށްލެވޭ ބޮޑު މަސައްކަތެކެވެ. ޔުނައިޓެޑް އެރަބް އެމިރޭޓްސް (ޔޫއޭއީ) ގެ އެހީއެއްގެ ދަށުން އަޅާ މި އެއާޕޯޓުގެ އަގަކީ 60 މިލިއަން ޑޮލަރެވެ. އޭގެ ސަބަބުން އެ އަތޮޅަށް ބޮޑު ބަދަލެއް އަންނާނެ ކަމަށް މި ވަނީ ލަފާކުރެވިފަ އެވެ.\nމި އަތޮޅުގައި މީހުން ދިރިއުޅެނީ 13 ރަށުގަ އެވެ. އަދި މުޅި އަތޮޅުގެ އާބާދީއަކީ ގާތްގަނޑަކަށް 25،000 މީހުންނެވެ. މި މަޝްރޫއާއެކު އެއާޕޯޓު އަޅާ މާފަރަށް ދަނީ ބޮޑެތި ފައިދާ ތަކެއް މިހާރުވެސް ކުރަމުންނެވެ. މި މަޝްރޫއުގެ ސަބަބުން ރަށުތެރެ މުޅީން ބަދަލުވެ އިގްތިސޯދު ހިއްލާލައި ތަނަވަސްވެއްޖެ އެވެ.\nމާފަރު ކައުންސިލްގެ ރައީސް އަބްދުލް މާޖިދު އަލީ ވިދާޅުވި ގޮތުގައި މި މަޝްރޫއު ފެށުމާއެކު އެރަށަށް ފައިދާ ތަކެއް ލިބެން ފަށާފައިވެ އެވެ. އޭނާ ފާހަގަ ކުރެއްވި އެއް ފައިދާއަކީ ރަށުގައި ފައިސާ ދައުރުވާ މިންވަރު އިތުރު ވެގެންދިއުމެވެ. އެއް ސަބަބަކީ ރަށުގެ ގެތައް ކުއްޔަށް ހިފުމާއި ރަށުގެ ވިޔަފާރި ތަރައްގީ ވެގެން ދިއުމެވެ.\nބޭރު ފައިސާގެ ތާށިކަން ކުޑަ ކުރެވޭނެ\nރާއްޖެއަކީ ބޭރު ފައިސާ އަށް ބަރޯސާވެފައިވާ ގައުމެކެވެ. މީގެ މައިގަނޑު ސަބަބަކީ ރާއްޖެއަށް ލިބޭ ބޭރު ފައިސާގެ ބޮޑު ބައެއް ކޮންމެ މަހަކު ބޭރު ކުރުމެވެ. ކޮންމެ މަހަކު އެތައް މިލިއަން ޑޮލަރެއް ރެމިޓެންސްގެ ގޮތުގައި ބިދޭސީން ބޭރަށް ފޮނުވަ އެވެ. އަދި ރާއްޖެއަށް ބޭނުންވާ މުދަލުގެ ބޮޑު ބައެއް އެތެރެ ކުރަން ކޮންމެ އަހަރު އެތައް ސަތޭކަ މިލިއަން ޑޮލަރެއް ބޭރު ކުރެ އެވެ. އެހެންވެ، ރާއްޖެ ފަދަ ކުޑަ އިގްތިސޯދަކަށް ބިޔަ މަޝްރޫއުތައް މުހިންމުވެ އެވެ. އިގްތިސާދުގެ ބެލެންސް ހިފަހައްޓަން ބޭނުންނަމަ ބޮޑެތި މަޝްރޫއުތައް މުހިންމު ވަނީ މިހެންވެ އެވެ.\nބޮޑެތި މަޝްރޫއުތަކުގެ ސަބަބުން ބޭރު ފައިސާ ވަންނަ އަދަދު އިތުރުވެގެންދެ އެވެ.\n"އަޅުގަނޑުމެން އެބަ ހިންގާ އިތާފުށި މަޝްރޫގައި އެކަނިވެސް މުދާ އުފުލުމާއި ޓްރާންސްޕޯޓުގައި މި އުޅެނީ ދިވެހި ކުންފުނިތައް. މި މަސައްކަތުގައި އުޅޭ މީހުންގެ އެކޮމޮޑޭޝަންއަށް އެކަނި މާލެ އާއި ހުޅުމާލެ އިން 40 އެޕާޓްމަންޓް ނަގާފައިވޭ. މި ތަންތަނުގެ ރެންޓު އެކަނި 170000 ޑޮލަރަށް އަރާ. އެހެންވެ މި ހުރީ ހައްތަހާ އިގްތިސާދަށް ލިބެން ހުރި ފައިދާތައް،" ޖަނާހު ވިދާޅުވި އެވެ.\nކަންބޮޑުވުމެއް ވެސް އެބަ އޮތެވެ. ސަރުކާރުން ހިންގާ ބޮޑެތި މަޝްރޫއުތައް ނިމި، އެ މަޝްރޫއުތައް ހިންގަން ނެގި ދަރަނި ބޭރު ފައިސާއިން ދައްކަން ރާއްޖެއަށްޖެހޭ ހިސާބުން ދެން އިގްތިސާދަށް ވާނެ ގޮތެވެ. ބޭރު ފައިސާއިން ޖީއެމްއާރަށް ބޮޑު ބަދަލެއް ދޭން ޖެހުމާއެކު ރާއްޖޭގެ އިގްތިސޯދަށް ދަތިތައް ކުރިމަތިވާތަން ފެނުނެވެ. ރިޒާވް ދަށްވި އެވެ. އިންފްލޭޝަނަށް ނުބައި އަސަރު ކުރި އެވެ. އެކަން ހަމަޖައްސަން އާންމު މާކެޓަށާއި ބޭރު ގައުމުތަކަށް ރާއްޖެއިން ބޮޑެތި އަދަދުތަކުން ބޮންޑް ވިއްކަން ޖެހުނެވެ. އެއީ އަދިވެސް އަނބުރާ ދައްކަން ޖެހޭ އެއްޗިއްސެވެ.\nހަމަ އެގޮތަށް ބްރިޖާއި އެއާޕޯޓް އަދި ހޮސްޕިޓަލް މަޝްރޫއަށް ހުރީ އެކި ސިފަސިފައިގައި އެތައް ބިލިއަން ރުފިޔާއެއްގެ ލޯނު ނަގައިފަ އެވެ. އެއާޕޯޓް މަޝްރޫއު ފިޔަވާ ދެން ހުރި ހޮސްޕިޓަލާއި ބްރިޖްގެ މަޝްރޫއަކީ މާބޮޑެތި އާމްދަނީ ތަކެއް ލިބޭނެ މަޝްރޫއުތަކެއް ނޫނެވެ. އަދި ރާއްޖެއަށް އެންމެ ބޮޑު އާމްދަނީ ލިބޭ ޓޫރިޒަމް ސިނާއަތުން ވެސް އާމްދަނީ އިތުރުވުމުގެ ޓްރެންޑެއް އަދިއެއް ނުފެނެ އެވެ. އެހެންކަމުން، ސަރުކާރުގެ މަޝްރޫއުތަކަށް ނެގި ލޯނު އަނބުރާ ދައްކަން ޖެހޭ ހިސާބުން ތުރުތުރެއްލާނެ އެވެ. އޭގައި ވާނީ ކިހިނެއް ހެއްޔެވެ؟\nޔަގީނުން ވެސް ބޭރު ފައިސާތަކެއް ރާއްޖެއިން ބޭރު ވެގެން ދާނެ އެވެ. ރިޒާވަށް އަސަރު ކުރާނެ އެވެ. އެއާ ގުޅިފައިވާ އިގްތިސޯދީ ހިރާސްތަކަށް ނުބައި އަސަރެއް ކުރާނެ އެވެ. މިއީ އަދި ގިނަ ބަޔަކަށް ލަފާކުރެވިފައި ނެތް ކަމަކަށް ވުން ގާތެވެ.\nމާޅެ-ހުޅުމާލެ ބްރިޖް އެޅުމުގެ މަސައްކަތް ކުރަނީ. --\nބައެއް މަޝްރޫއުތަކުގައި ދިވެހިން ގިނަ\nމަޝްރޫއުތަކުގައި ދިވެހި ކުންފުނިތަކުގެ "އިންވޯލްމަންޓެއް" ނެތް ކަމަށް ބުނި ނަމަވެސް ބައެއް ކުންފުނިތަކުން އެކަން ދޮގު ކުރެ އެވެ. އެނބޫދޫ ފަޅު ފަދަ މަޝްރޫއުތަކުގެ ބަނދަރު ހެދުމާއި ޓްރާންސްޕޯޓް ފަދަ މަޝްރޫއުތަކުގައި އުޅެނީ ހުސް ދިވެހި ކުންފުނިތަކެވެ.\nއެނބޫދޫ ފަޅާއި އިތާފުށި މަޝްރޫއުގެ ލޮޖިސްޓިކް މަސައްކަތް ކުރާ ކުންފުންޏެއްގެ އިސްވެރިއަކު ވިދާޅުވި ގޮތުގައި ބައެއް މަޝްރޫއު ތަކުން ދިވެހިންނަށް ބޮޑު ފައިދާއެއް ކުރެ އެވެ. އެކަން ބޭރަށް ފެންނާނެ ގޮތެއް ނެތީ އެވެ.\nރާއްޖޭގެ އެންމެ ބޮޑު ތިން ކުންފުނީގެ ވެރިން (ކ-ވ. އެލިއާގެ އެމްޑީ އަލާއު އަލީ، އަމީން ކޮންސްޓްރަކްޝަންގެ ވެރިޔާ، އަބްދުﷲ މުހައްމަދު އަދި އެޗްއާރުސީގެ ޗެއާމަން މުހައްމަދު އަލީ ޖަނާހު -- އަވަސް ފޮޓޯ\n"އިންޑިޔާ އާއި ޗައިނާގެ މަޝްރޫއު ތަކުން ދިވެހިންނަށް ލިބޭ ފައިދާ ކުޑަ. އެކަމަކު ތައިލެންޑު ފަދަ ގައުމުތަކުގެ ކުންފުނިތަކުން ހިންގާ މަޝްރޫއުތަކުގެ ބޮޑު ބައެއް މި އޮތީ ދިވެހިނަށް. އެނބޫދޫ މަޝްރޫއުގައި އެބައުޅޭ އައިމާ އާއި އަމީން އަދި އެލިއާ ފަދަ ކުންފުނިިން ފެށިގެން ޖުމްލަކޮށް ބޮޑެތި ހުރިހާ ކުންފުނިތަކެއް. ގާތްގަނޑަކަށް މަސައްކަތުގެ 80 ޕަސެންޓުގައި މި އުޅެނީ ދިވެހިން،" ނަން ނުޖެހުމަށް އެދި ވާހަކަ ދެއްކެވި ބޭފުޅަކު ވިދާޅުވި އެވެ.\nއެނބޫދޫ ފަޅާއި އިތާފުށި ފަދަ މަޝްރޫއުތަކުގައި ދިވެހި ގިނަ ކުންފުނިތަކެއް މަސައްކަތް ކުރާއިރު، ކުދިކުދި އަމިއްލަ މީހުންވެސް މަސައްކަތް ކުރެ އެވެ.\nޖަނާހު ވިދާޅުވީ އިތާފުށި މަޝްރޫއުގައި އެކަނިވެސް ސަބް- ކޮންޓްރެކްޓަރުންގެ ގޮތުގައި ދިވެހި 30 ކުންފުނި މަސައްކަތް ކުރެ އެވެ.\n"ވައިރު ކުރުމާއި ގަސް އިންދުން އަދި ކޮޓަރިތައް ހެދުން ފަދަ ކަންކަމުގައި ވެސް ދިވެހިން ގިނައިން އުޅޭ. އަޅުގަނޑު އދ. އަތޮޅުގައި ހަދާ ރިސޯޓެއްގައި ހުއްޓާ ފެނުނީ ރަށުގެ ފަޅު ތެރެއަށް ސްޕީޑް ލޯންޗެއްގައި ހުދު ފޮށިގަނޑުތަކެއް ލައިގެން އަންނަނިކޮށް. އަޅުގަނޑު ސުވާލުކޮށްފިން މިއީ ކޮން ކަމެއްހޭ؟ އެތަނުގައި ތިބި މީހުން މިބުނަނީ އެއީ އެ ރިސޯޓު މަޝްރޫއުގައި މަސައްކަތް ކުރާ ލޭބަރުން ކާން މަސް ސަޕްލައިކުރާ މީހުންނޭ. މިއީ މިފަދަ މަޝްރޫއުތަކުން ލިބޭ ފައިދާ. މިފަދަ އެތަށް ފައިދާތަކެއް އިގްތިސާދަށް ކުރޭ،" ޖަނާ ވިދާޅުވި އެވެ.\nބޮޑެތި މަޝްރޫއުތައް ދަނީ ކުރި އަށެވެ. އަދި ފަށަން ވެސް ދަނީ ތައްޔާރު ވަމުންނެވެ. މި މަޝްރޫއުތަކުގެ އަގު ބިލިއަން ޑޮލަރަށްވުރެ ބޮޑުވާނެ އެވެ. މަޝްރޫއުތަކުން ރާއްޖޭގެ އިގްތިސާދަށް އުފާވެރިކަން ވެސް އެބަ ގެނެސްދެ އެވެ. އެހެން ނަމަވެސް ސަރުކާރުން ހިންގާ ބޮޑެތި ބައެއް މަޝްރޫއުތަކާ ހެދި ބޯމަތީ އެޅިފައިވާ ބޮޑު ދަރަނީގެ ކަންބޮޑުވުމާއި ބުރަ ވެސް އަދި އޮތީ އެވެ.\nސިނަ މާލެ ބްރިޖް މުހައްމަދު އަލީ ޖަނާހް އެނބޫދޫ ލެގޫން + އިގްތިސޯދު ދަރުމަވަންތަ ހޮސްޕިޓަލް\nބުރިޖަށް އަހަރެއް: ދިރިއުޅުމަށް ބޮޑު ބަދަލެއް!\nޓޫރިޒަމުން ކޮރަޕްޝަން ހިންގި ބޮޑު ދޮރެއްގައި ތަޅު


SunOnline: Jaluthakugai kuriah gendhiya operation nimmaalaifi\nޖަލުތަކުގައި ކުރިއަށް ގެންދިޔަ އޮޕަރޭޝަން ނިންމާލައިފި\nޝަފްނާ ހުސައިން 12 Jun 2021, 18:51\nއޮަޕަރޭޝަންގައި ބައިވެރިވި ފުލުހުންނާއި ސިފައިން މާލެ އައުން -- ސަން ފޮޓޯ/ މުޒައްޔިން ނާޒިމް\nހަރުކަށި ފިކުރާ ދެކޮޅަށް ސަލާމަތީ ބާރުތަކުން ޖަލުތަކުގައި ކުރިއަށް ގެންދިޔަ އޮޕަރޭޝަން ނިންމައިލައިފި އެވެ.\nމިދިޔަ މަހުގެ ހަ ވަނަ ދުވަހުގެ ރޭ، ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ދިން ހަމަލާއާ ގުޅިގެން މާލޭ ޖަލާއި މާފުށީ ޖަލަށް ފުލުހުންނާއި ސިފައިން ވަދެފައި ވަނީ މިއަދު ފަތިހު 05:30ގަ އެވެ.\nއެ އޮޕަރޭޝަންގައި މިއަދު ޖަލުތަކުގައި ހަމަނުޖެހުން ހިނގައި، ސަލާމަތީ ބާރުތަކުން ބާރުގެ ބޭނުންކުރި ކަމަށް ވާހަކަ ދެކެވުނު ނަމަވެސް ފުލުހުންނާއި ކަރެކްޝަންސް އިން ވެސް ވަނީ އެކަން ދޮގުކޮށްފަ އެވެ.\nކަރެކްޝަންސް އިން ބުނީ މިއަދު ހެނދުނުން ފެށިގެން އެ ސާވިސް އާއި ފުލުހުންނާއި ސިފައިން ގުޅިގެން މާލޭ ޖަލާއި މާފުށީ ޖަލުގައި ކުރިއަށް ގެންދިޔަ އޮޕަރޭޝަން މިހާރު ނިންމާލާފައިވާ ކަމަށެވެ.\nނަމަވެސް އޮޕަރޭޝަނާ ގުޅޭ އިތުރު މައުލޫމާތު ހާމަކޮށްފަ އެއް ނުވެ އެވެ. އޮޕަރޭޝަންގައި ބައިވެރިވުމަށް މާފުށީ ޖަލަށް ދިޔަ ސިފައިންނާއި ފުލުހުން މިހާރު ވަނީ މާލެ އައިސްފަ އެވެ.\nމިދިޔަ މަހުގެ6ވަނަ ދުވަހު ރައީސް ނަޝީދު ދިރިއުޅުއްވާ ގެއިން އެމަނިކުފާނު ނުކުމެ ވަޑައިގެން ކާރުކޮޅަށް އަރާ ވަޑައިގަންނަވަނިކޮށް އައިއީޑީއެއް ގޮއްވާލާ ދިން ހަމަލާއާ ގުޅިގެން ލިބުނު ޒަހަމްތަކަށް މިހާރު ވެސް އަންނަނީ ޖަރުމަނު ވިލާތުގައި ފާރުވާ ހޯއްދަވަމުންނެވެ.\nހަމަލާ އާ ގުޅިގެން ހައްޔަރުކޮށްފައި ވަނީ މއ. ފޭރުގެ، މުޖާޒު އަހުމަދު، 21، ގއ. ކޮނޑޭ، ފޮޅޭމާ، ތަހުމީން އަހުމަދު، 32، ވ. ތިނަދޫ، ހިޔާ، އަދުހަމް އަހުމަދު ރަޝީދު، 26 އަދި ލ. ގަން، ދުންފިނިއުފާ، އަހްމަދު ފާތިހު، 23 އެވެ. އެމީހުންނަކީ ހަރުކަށި ފިކުރުގެ ބައެއް ކަމަށް ވަނީ ތުހުމަތުކޮށްފަ އެވެ.\nހަމަލާ ދިން ތާ އެއް މަސް ފުރު ދުވަހު ބޭއްވި ޕްރެސް ކޮންފަރެންސެއްގައި ފުލުހުން ބުނީ ހަމަލާގެ ތަހުގީގަށް ބޮޑެތި ކުރިއެރުންތަކެއް ލިބިފައިވާ ކަމަށާއި ހަމަލާ ރޭވުމުގައި އިސްކޮށް އުޅުނު އެންމެން މިހާރު ހައްޔަރުކުރެވިފައިވާ ކަމަށެވެ.\nއެ ހަމަލާއަށް ފަހު ސަލާމަތީ ބާރުތަކުން އަންނަނީ ރާއްޖޭގެ އެކި ހިސާބުތަކުގައި ހަރުކަށި ފިކުރާ ދެކޮޅަށް ބޮޑު އޮޕަރޭޝަނެއް ހިންގަމުންނެވެ. އެ އޮޕަރޭޝަންތަކުގައި މިހާތަނަށް 14 މީހަކު ވަނީ ހައްޔަރުކޮށްފަ އެވެ.\nހަމަލާގެ ތަހުގީގު ކުރިއަށް ދަނީ ހަމަލާ ދިނުމުގައި އަމަލީ ގޮތުން ބައިވެރިވި މީހުންނާއި، ހަމަލާ ރާވާއި ހިންގި މީހުންނާއި އަދި ހަމަލާއަށް މާލީ ގޮތުން އެހީތެރިކަން ފޯރުކޮށްދިން މީހުން ވެސް ހޯދުމަށް ފޯކަސް ކޮށްގެން ކަމަށް ފުލުހުން ބުންޏެވެ.


Bigg Boss ah alah genai Sonali akee kaaku? – Iru\n“ބިގް ބޮސް 14” އަށް އެންމެފަހުން އިތުރުވި ބައިވެރިއަކީ އާންމުންނަށް އެހާ ރައްޓެހި މޫނެއް ނޫނެވެ. މިދިޔަ އަންގާރަ ދުވަހުގެ އެޕިސޯޑުގެ މެދުތެރެއިން ގެނައި ބައިވެރިއަކީ ސޮނާލީ ފޯގަޓް ނަމަކަށް ކިޔާ އަންހެނެކެވެ. ތިރީގައި މި ހިއްސާކޮށްލަނީ، “ބިގް ބޮސް” ގެ ވަފާތެރި ފޭނުންނަށް މުހިއްމު ވެދާނެ، ސޮނާލީއާ ބެހޭ ބައެއް މަޢުލޫމާތެވެ.\nސޮނާލީއަކީ އިންޑިއާގެ ހަރްޔާނާއަށް އުފަން މީހެކެވެ. އޭނާ ވަނީ 2016 ވަނަ އަހަރު އެކްޓިންގެ ތެރެއަށް ވަދެފައެވެ. އެގޮތުން އެ އަހަރު ގެނެސްދިން ޓީވީ ސީރިއަލް އެއް ކަމަށްވާ “އޭކް މާ ޖޯ ލާކޯން ކޭ ލިޔޭ ބަނީ އަންމާ” އަކީ އޭނާގެ ފުރަތަމަ މަސައްކަތެވެ. އޭގަފަހުން ހަރްޔާންވީ ފިލްމެއްގައި މަސައްކަތްކޮށް، ޕަންޖާބް އަދި ހަރްޔާންވީގެ ވީޑީއޯ ލަވަތަކުން ވެސް ފެނިފައިވެއެވެ. ސޮނާލީ އެންމެފަހުން ފެނިފައިވަނީ “ދަ ސްޓޯރީ އޮފް ބަދްމާޝްގަރް” ނަމަކަށް ކިޔާ ވެބް ސީރީޒަކުން މިދިޔަ އަހަރެވެ.\nސޮނާލީ އަކީ ބީޖޭޕީގެ ހަރްޔާނާ އަންހެނުންގެ ކޮމިޓީގެ ނައިބު ރައީސާއެވެ. އަދި އޭނާގެ އެކިއެކި އަމަލުތަކާހެދި ކޮންޓްރޮވަރސީ އުފެދި، މީސްމީޑިއާގައި އޭނާގެ ގިނަ ވީޑީއޯތަކެއް ވެސް ދައުރުވެފައި ވެއެވެ. އޭގެތެރެއިން އެންމެ ގިނަ ބައެއްގެ ސަމާލުކަން ލިބުނު ވީޑިއޯއަކީ، ހަރްޔާނާ ފުލުހުންގެ ހާޒިރުގައި ސިޔާސީ ލީޑަރެއްގެ މޫނުމަތީގައި ފައިވާން ކިބައަކުން ޖެހި ވީޑިއޯއެވެ.\n“ބިގް ބޮސް 14” ގައި ބައިވެރިވުމާ ބެހޭގޮތުން ‘ޓައިމްސް އޮފް އިންޑިއާ’ އަށް ދިން އިންޓަވިއުއެއްގައި ސޮނާލީ ބުނީ އޭނާއަކީ އެންމެ ކުރިންސުރެ ވެސް އެ ޝޯ ޤަވާއިދުން ބަލަމުން އަންނަ މީހެއް ކަމަށެވެ. އަދި މި އަހަރު އެ ޝޯގައި ވައިލްޑްކާޑުގެ ބައިވެރިއެއްގެ ގޮތުގައި ބައިވެރިވުމުގެ ފުރުސަތު ލިބުމުން އެއްބަސްވީ ކަމަށް ބުންޏެވެ.


ރައީސް ޔާމީން މަސައްކަތްޕުޅުގައި ގެންގުޅުއްވި ބައެއް އުސޫލުތައް ޗީފް އޮފް ސްޓާފްގެ ދުލުން\nޝިފްޒާން އަހްމަދު 20 މޭ 2020 22:32\nރައީސް ޔާމީން އަދި ކުރީގެ ޗީފް އޮފް ސްޓާފް މުސްތަފާ\nރައީސް ޔާމީން ރައީސް ކަމުގައާއި ވެރިކަމުގެ ކުރިންވެސް މަސައްކަތްޕުޅު ކުރައްވާ ގޮތުގެ ބައެއް ތަފްސީލުތައް އެމަނިކުފާނުގެ ޗީފް އޮފް ސްޓާފުގެ މަޤާމުގައި ހުންނެވި އަޙްމަދު މުސްތަފާ ހިއްސާކުރައްވައިފިއެވެ.\nމުސްތަފާ ފޭސްބުކުގައި އިއްޔެ ލިޔުއްވި ޕޯސްޓެއްގައި ވިދާޅުވީ ރައީސް ޔާމިން އަރިހުގައި 20 އަހަރު އޭނާ މަސައްކަތްކުރެއްވި ކަމުގައެވެ. އަދި ރައީސް ޔާމީން ދުވަހަކުވެސް ބައްދަލުވުމެއްގައި ނޯޓު ނުނަންގަވާ ކަމުގައި އޭނާ ވިދާޅުވިއެވެ. އަދި ރައީސް ޔާމީނުގެ މޭޒުކޮޅުގައި ކަރުދާސްތަކެއް، ކޮމްޕިއުޓަރެއް ލެޕްޓޮޕެއް ދުވަހަކުވެސް ނުހުންނާނެ ކަމަށް މުސްތަފާ ވިދާޅުވިއެވެ. އަދި ހަމަ އެހެންމެ ރައީސް ޔާމީން ރަސްމީ ބޭނުމަށްވެސް އަދި ނުރަސްމީ ބޭނުމަށްވެސް އީމެއިލް އާއި ސޯޝަލް މީޑިއާ ދުވަހަކުވެސް ބޭނުން ނުކުރައްވާ ކަމަށް ވިދާޅުވިއެވެ.\nއެހެންނަމަވެސް ހަވާލުކުރައްވާ މަސައްކަތްޕުޅުގެ ކަންކަން ހިނގަމުންދާ ގޮތް އަބަދުވެސް ބައްލަވާ ކަމުގައާއި، ގުޅުއްވައި ހަވާލުކުރެއްވި މަސައްކަތެއް ފުރިހަމަވެފައިވާ މިންވަރު ބައްލަވައިނުލައްވައި ދޫކުރެއްވުމަކީ ދުވަހަކުވެސސް ރައީސް ޔާމީން ކުރެއްވި ކަމެއް ނޫން ކަމުގައި މުސްތަފާ ވިދާޅުވިއެވެ. އަދި ރައީސް ޔާމީން ކޮންމެ ދުވަހަކުވެސް 1.50 ވުމުގެ ކުރިން އެމަނިކުފާނު ކުރައްވަން ޖެހިވަޑައިގަންނަވާ ހުރިހާ މަސައްކަތްޕުޅެއް ފުރިހަމަކުރައްވާ ކަމުގައިވެސް މުސަތަފާ ވިދާޅުވިއެވެ.\nއަދި އެމަނިކުފާނުގެ ދަށުން މަސައްކަތްކުރާ މުވައްޒަފުން ނަގާފައިވާ ނޯޓުތައް އެމަނިކުފާނުގެ މޭޒުކޮޅަށް ވާސިލުވުމާއެކު، އެނޯޓުތަކާއި ލިޔެކިޔުން ބައްލަވައި، ރަތް ގަލަމަކުން މަސައްކަތްކުރިއަށް ގެންދަންވީ ގޮތުގެ އިރުޝާދުތައް ލަސްނުކުރައްވައި ލިޔުއްވާ ކަމުގައިވެސް މުސްތަފާ ފާހަގަކުރެއްވިއެވެ.\nމުސްތަފާ ވަނީ، ރައީސް ޔާމީން އަރިހުގައި މަސައްކަތް ކުރެއްވި އިރު، މުސްތަފާ އެކުލަވާލި ޕްލޭނަކަށް ރައީސް ޔާމީން ދެއްވި ކޮމެންޓެއްގެ ފޮޓޯއާއި އެކަމާއި ގުޅޭ އިތުރު ތަފްސީލުވެސް އާންމު ކުރައްވާފައެވެ.\nމިގޮތުން މުސްތަފާ ވިދާޅުވީ، 2015 ވަނަ އަހަރު ރައީސް ޔާމީން ހައްޖަށް ވަޑައިގެން މައްކާގެ ހަރަމްފުޅުގެ އިމާން އަބްދުއްރަހްމާ އިބްނު ސުދައިސަށް ރާއްޖެ ވަޑައިގަންނަވަން ދައުވަތު ދެއްވުމަށް ފަހު ސުދައިސް ރާއްޖެ ވަޑައިގަންނަވާއިރު އެރުވޭނެ އެންމެ ފުރިހަމަ މަތިވެރި އިއްޒަތާއި ޤަދަރު ސުދައިސްއަށް އަރުއްވަން ރައީސް ޔާމީން އެންގެވިކަމަށެވެ. އަދި އިމާސު ސުދައިސް ހުންނަވާނެ ތަނަކަށް މުލިޔާގެ ހަމަޖައްސަވައި، އެކަމުގެ އެންމެ ފުރިހަމަ ތައްޔާރިތައް ހަމަޖައްސަވަން ރައީސް ޔާމީން އެންގެވި ކަމަށް މުސްތަފާ ވިދާޅުވެފައިވެއެވެ.\nފޭސްބުކްގައި އާންމު ކުރައްވާފައިވާ ނޯޓަކީ، ސުދައިސްއަށްޓަކައި އިންތިޒާމު ކުރެވުނު ކަންކަމުގެ ޕްލޭން ރައީސް ޔާމީން އަތްޕުޅަށް އެރުވުމުން، އެ ޕްލޭން ވިދާޅުވެފައި ރައީސް ޔާމީން ދެއްވި ކޮމެންޓު ކަމުގައި މުސްތަފާވިދާޅުވިއެވެ.\nމި ފޮޓޯ އަކީ އެކަމަށްޓަކައި، އަޅުގަނޑު އެކުލަވާލި ޕްލޭނާ، ތައްޔާރީތަކަށް ރައީސް ޔާމިން ދެއްވި އިރުޝާދެވެ. ކުރު، ސާދާ، ސީދާ، އަދި، ހިތްވަރުގެ ޖަވާބެކެވެ!\nކަންކުރެއްވުމުގައި އެމަނިކުފާނު ގަޔާވެވަޑައިގެން ކަންކުރެއްވުމާއި، މަސައްކަތްކުރެއްވުމުގައި ނަތީޖާއަށް އިސްކަންދެއްވި ދެއްވުމަކީ އެމަނިކުފާނުގެ ވެރިކަމުގައި ގިނަ ކަންތައްތަކެއް ހާސިލުވި ސަބަބު ކަމުގައި މުސްތަފާ ވިދާޅުވިއެވެ.\nމުސަތަފާގެ އިތުރަށް މިޕޯސްޓަށް ކޮމެންޓުކުރައްވަމުން ރައީސް ޔާމީނުގެ އިތުރަށް، ރައީސް މައުމޫނާއި ރައީސް ޑރ.ވަޙީދުގެ އަރިހުގައިވެސް ވަޒީރެއްގެ ގޮތުގައި މަސައްކަތްކުރެއްވި އަލްއުސްތާޛާ ޢާޒިމާ ޝުކޫރުގެ ތަޖުރިބާވެސް ހިއްސާކުރެއްވިއެވެ. އެކަމަނާ ފާހަގަކުރެއްވި ގޮތުގައި ތިން ރައީސުން އަަރިހުގައި މަސައްކަތްކުރެއްވިއިރު، އެންމެ ދުވެލި ހަލުއި ރައީސެއްގެ ގޮތުގައި ފާހަގަކުރެއްވުނީ ރައީސް ޔާމީނެވެ.\nއެގޮތުން ރައީސް ޔާމީން ކަންކަން ހިންގެވުމުގައި އެޕޮއިންޓްމެންޓު ހަދައިގެން ބައްދަލުކުރުމުގެ އުޞޫލެއް ނުގެންގުޅުއްވާ ކަން ޢާޒިމާ ފާހަގަކުރެއްވިއެވެ. އެކަމަނާ ރައީސް ޔާމީން އަރިހު މަސައްކަތްކުރެއްވި3އަހަރު ތެރޭ އެޕޮއިންޓްމެންޓު ހަދައިގެން ބައްދަލުކުރައްވަން ޖެހިވަޑައިގަތީ އެންމް ތިން ފަހަރު ކަމަށާއި ހަމަ ލިޔެކިޔުން ވިދާޅުވެގެން އަވަހަށް ގޮތްތައް ނިންމެވުމުގައި ރައީސް ޔާމީނަކީ ނަމޫނާއެއް ކަމުގައި އެކަމަނާ ފާހަގަކުރެއްވިއެވެ.\n2 % ރުޅިއައި\nSolih ރައީސް ޔާމީން މުސްތަފާ އާޒިމާ\nMay 22, 2020 21:24:12\nއަނެއްކާވެސް ރައީސް ޔާމީން އާއި ގުޅޭ އާ ވާހަކަތަކެއް!\nރައީސް ޔާމީނާ އަރާ ހަމަނުކުރެވޭނެ މިސަރުކާރަކަށް. އެއީ ވިސްނުންތެރި ހުނަރުވެރި ގައުމާއި ރައްޔިތުން ދެކެ ލޯބިވާ ވަޠަނީ ބޭފުޅެއް. އެއީ ތާރީޚުގައި ރަން އަކުރުން ލިޔެވޭނެ ނަންފުޅެއް.\nތިކަން ގަބޫލުކުރެވޭކަށް ނެތް. އަދީބު ހައްޔަރުކުރި ދުވަހު ބުނީ ތިމަންޔަށް ކަންކަން ނުބެލުނިއްޔޭ. ޕޮލިސް އިންޓެލް ރިޕޯރޓްވެސް ލިބެނީ އަދީބަށޭ. ަ\nޝައްކެއްވެސްނެތް އެއީ ހަރުދަނާ ލީޑަރެއް. މިއަދު ޤައުމުއެދި ގޮވަނީ އެމަނިކުފާނަށް\nބޭނުމީ ރައިސް ޔާމިން ވެރިކަމަން ގެންނަން އެވަރުގެ ވެރިޔެން ނުހުންނާނެ...


L. Gamun goacchah edhunu meehun ah libunu point thah aanmukohfi\nލ. ގަމުން ގޯއްޗަށް އެދުނު މީހުނަށް ލިބުނު ޕޮއިންޓްތައް އާންމުކޮށްފި\nލ. ގަން މަތިން ނަގާފައިވާ ފޮޓޯއެއް\nލ. ގަމުން ދޫކުރުމަށް ހަމަޖެހިފައިވާ 400 ގޯއްޗަށް ކުރިމަތިލާފައިވާ މީހުންނަށް ލިބުނު ޕޮއިންޓްތަކުގެ ތަފްސީލް ހިމެނޭ ލިސްޓް އެ ރަށު ކައުންސިލުން އިއްޔެ އާންމުކޮށްފި އެވެ.\nބިމުގެ ގޮތުން ރާއްޖޭގެ އެންމެ ބޮޑު އެ ރަށުން ދޫކުރުމަށް މިދިޔަ އޮގަސްޓް މަހު އިއުލާން ކުރީ، އެ ރަށުން ގޯތި ދޫކުރުމަށް އިއުލާން ނުކުރާތާ 10 އަހަށްވުރެ ގިނަ ދުވަސް ފަހުންނެވެ. އެ ގޮތުން އިއުލާން ކުރީ 2،000 އަކަފޫޓުގެ 400 ގޯއްޗަށެވެ.\nގަމުން ގޯތި ދޫނުކުރާތާ އެހާ ގިނަ ދުވަސް ފަހުން ގޯތި ދޫކުރުމަށް އިއުލާން ކުރުމުން ގޯއްޗަށް އެދި ހުށަހަޅާނެ ގިނަ ބަޔަކު ތިބޭނެ ކަމަށް ލަފާ ކުރެވޭތީ އެ ރަށު ކައުންސިލުން ނިންމީ ޕޮއިންޓް ދޭ އުސޫލުން، އެންމެ މަތިން ޕޮއިންޓް ލިބޭ 400 ފަރާތަށް ގޯތި ދޫކުރުމަށެވެ.\nގަމު ކައުންސިލްގެ އިދާރާއިން އިއްޔެ ކުރި އިއުލާނެއްގައި ވަނީ އެ ރަށުން ދޫކުރަން ހަމަޖެހިފައިވާ ގޯތިތަކަށް ކުރިމަތިލާން ފޯމް ހުށަހެޅި މީހުނަށް ޕޮއިންޓް ދޭ އުސޫލުން ޕޮއިންޓް ދިނުމުގެ މަރުހަލާ ނިމިފައިވާ ކަމަށެވެ.\nލިބިފައިވާ ޕޮއިންޓްތަކުގެ ތަފްސީލް ހިމެނޭ ލިސްޓް އެ ކައުންސިލްގެ ވެބްސައިޓްގައި ވަނީ އާންމުކޮށްފަ އެވެ. ލިސްޓުގައިވާ ގޮތުން 400 ގޯއްޗަށް 1376 މީހުން ކުރިމަތިލާފައިވެ އެވެ.\nމިދިޔަ ފަސް އަހަރުގެ ތެރޭގައި ވެސް ގަމު ކައުންސިލުން އެ ރަށުން ގޯތި ދޫކުރުމަށް މަސައްކަތްތަކެއް ކުރި އެވެ. އެކަމަކު އެ ކަމަށް ހުއްދަ ނުދީ ހައުސިން މިނިސްޓްރީން އޭރު ހިފަހައްޓާފައި އޮތީ ރާއްޖޭގެ ބިމާ ބެހޭ ގާނޫނާއި އެ ގާނޫނުގެ ދަށުން ހަދާފައިވާ ގަވާއިދުތަކާ ހިލާފަށް ކައުންސިލުން ގޯތި ދޫކުރަމުންދާ ކަމަށް ބުނެ އެވެ.\nތަނަވަސް ބޮޑު ބިމެއް އޮންނަ ގަމުން އެންމެ ފަހުން ގޯތި ދޫކޮށްފައިވަނީ ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގަ އެވެ. އޭރު 3000 އަށްވުރެ ގިނަ ގޯތި ދޫކުރިއިރުގައި، މާލެއާއި އެހެން ބައެއް ރަށްރަށުގެ ރަށްވެހިންނަށް ވެސް ގޯތި ދޫކުރި އެވެ. އެކަމަކު އޭގެ ތެރެއިން މިހާތަނަށް ވެސް ދިރިއުޅެން ފަށާފައި ވަނީ 700 އެއްހާ ގޭގައި ކަމަށް ރަށު ކައުންސިލުން ބުނެ އެވެ.\nބޯހިޔާވަހިކަން ހައުސިން ޔުނިޓް ލ. ގަން\nވެށިފަހި ލިޔުން ހުށަހަޅާ މުއްދަތު އިތުރު ކޮށްފި\nކުލި ކޮންޓްރޯލް ޕެޓިޝަން މަޖިލީހަށް ހުށަހަޅައިފި


October 22, 2020 22:43:23\nބުރުގާއެޅި2މުސްލިމް އަންހެނަކަށް ޕެރިސް ޓްވިން ޓަވަރ ސަރަހައްދުން ވަޅިން ހަމަލާދިން މައްސަލައެއްގައި ފްރާންސްގެ2އަންހެނަކު މިއަދު ހައްޔަރުކޮށްފައިވޭ\nފްރާންސްގައި ޓީޗަރަކު މަރާލި ހާދިސާއަށްފަހު މުސްލިމުންނަށް ހާއްސަކޮށްގެން ދެވޭ ހަމަލާތައް އިތުރުވެދާނެކަމުގެ ބިރު ހީވެފައިވާކަމަށް އެ ގައުމުގައި މަސައްކަތްކުރާ މުސްލިމް ޖަމާއަތްތަކުން ބުނެފިއެވެ.\nޓީޗަރު މަރާލީ އަވުރަ ނިވާނުކޮށްހުރި ކާޓޫނެއް ދައްކައި އެއީ "މުސްލިމުންގެ ރަސޫލާ" މިހެން ދަރިވަރުންގެ ގާތުގައި ބުނިކަމަށް ބުނެ ސޯޝަލް މީޑިއާގައި އާންމުވި ވީޑިއޯއަކާއި ގުޅިގެންނެވެ. މިގޮތުން، އަލްޖަޒީރާއިން ރިޕޯޓްކޮށްފައިވާ ގޮތުގައި، މި މަހުގެ ކުރީކޮޅު ހިނގާދިޔަ މި ހާދިސާގައި ޓީޗަރު ދައްކާފައިވަނީ ކުރިން ޗާލީ ހެބްޑޯ މެގަޒިންއިންވެސް ޝާއިއުކުރި ކާޓޫންތަކެވެ. އެ ފަހަރު މި ކާޓޫންތައް ކުރެހުމުން އެ މެގަޒިން ހިންގާ ބިލްޑިންއަށް ހަތިޔާރުއެޅި ދެ މީހަކު ހަމަލާވެސް ދީފައިވެއެވެ.\n18 އަހަރުގެ މުސްލިމް ޒުވާނަކު ޓީޗަރު މަރާލުމާއި ގުޅިގެން އެ ގައުމުގައި މުސްލިމުންނަށްވަނީ ނުރުހުން ކުރިމަތިވެފައެވެ. އެ ގައުމުގައި މަސައްކަތްކުރާ މުސްލިމް ޖަމާއަތްތަކުން ބުނެފައިވަނީ، އެންމެ މުސްލިމެއްގެ އަމަލުތަކުގެ ސަބަބުން އެ ގައުމުގެ ހުރިހާ މުސްލިމުންނަށްވެސް ހުތުރު ނަމެއްލިބިފައިވާ ކަމަށެވެ. މިއާއެކު، މުސްލިމުންނާއި ދެކޮޅަށް ދެވޭ ހަމަލާތައްވެސް އިތުރުވެފައިވެއެވެ.\nމިގޮތުން، ބުރުގާއެޅި2މުސްލިމް އަންހެނަކަށް ޕެރިސް ޓްވިން ޓަވަރ ސަރަހައްދުން ވަޅިން ހަމަލާދިން މައްސަލައެއްގައި ފްރާންސްގެ2އަންހެނަކު މިއަދު ހައްޔަރުކޮށްފައިވެއެވެ. މި ހަމަލާތަކުގައި އަނިޔާވެފައިވަނީ 19 އަހަރުގެ އަންހެނަކަށާއި 40 އަހަރުގެ އަންހެނަކަށެވެ. 40 އަހަރުގެ އަންހެން މީހާގެ ގަޔަށް ހަ ތަނަކަށް ވަޅި ހަރާފައިވާއިރު، އޭނާއަށް މިހާރުދަނީ ހޮސްޕިޓަލުގައި ފަރުވާ ދެމުންނެވެ. 19 އަހަރުގެ އަންހެން މީހާގެ ގަޔަށް ވަޅި ހަރާފައިވަނީ ތިން ތަނަކަށެވެ. އޭނާއަށްވަނީ ފަރުވާ ދިނުމަށްފަހު ހޮސްޕިޓަލުން ދޫކޮށްލާފައެވެ.\nޔޫރަޕްގެ އިންސާނީ ހައްގުތަކަށް މަސައްކަތްކުރާ ގްރޫޕްތަކުން ގަބޫލުކުރާ ގޮތުގައި، ޓީޗަރަށް ދެވިފައިވާ ހަމަލާގެ ސަބަބުން މުސްލިމުންނަށް އަމާޒުކޮށްގެން ފްރާންސްގެ ސަރުކާރުން ހިންގާ ގާނޫނާ ހިލާފު އަމަލުތައް އިތުރުވެގެންދާނެއެވެ.


SunOnline: Raajje ethere kuran ulhunu bai kilo canabis athulaigenfi\nރާއްޖެ އެތެރެ ކުރަން އުޅުނު ބައި ކިލޯ ކެނަބިސް އަތުލައިގެންފި\nއިސްމާއިލް ޝާކިރު 25 May 2022, 21:26\nރާއްޖެއަށް އެތެރެ ކުރާން އުޅެނިކޮށް، ކަސްޓަމުން އަތުލައިގަތް ކެނަބިސް --- ފޮޓޯ/ ކަސްޓަމްސް\nކުރިއާ ސާވިސް މެދުވެރިކޮށް ރާއްޖެ އެތެރެ ކުރާން އުޅުނު ގިނަ އަދަދެއްގެ މަސްތުވާތަކެތި މޯލްޑިވްސް ކަސްޓަމްސް ސާވިސް އިން އަތުލައިގެންފިއެވެ.\nކަސްޓަމުން ބުނީ މި ތަކެތި އަތުލައިގެންފައި ވަނީ ކުރިއާ ޚިދުމަތް މެދުވެރިކޮށް ރާއްޖެ ގެނެސްފައިވާ ޕާރުސަލްތައް ބަލައި ފާސް ކުރުމުގެ ތެރޭގައި ޝައްކު ކުރެވޭ ޒާތުގެ އެއްޗެއް ފެނުމުން އެތަކެތި އިތުރަށް ބަލައި ފާސް ކުރުމުގެ ތެރޭގައި ކަމަށެވެ.\nއެގޮތުން މި މަހުގެ 18 ވަނަ ދުވަހު ބަލައި ފާސް ކުރި ޕާރުސަލްގެ ތެރެއިން ފެނުނު މަސްތުވާތަކެތި ކަމަށް ޝައްކު ކުރެވޭ ތަކެތި، އެންމެ ފުރަތަމަ ތަހުލީލު ކުރިއިރު، މަސްތުވާތަކެތީގެ ބާވަތެއް ކަމަށްވާ ކެނަބިސް އަށް ޕޮޒިޓިވް ވެފައިވާ ކަމަށެވެ.\nކަސްޓަމްސް އިން ބުނީ މި މައްސަލައިގައި އަތުލައިގަތް މަސްތުވާތަކެތީގެ ބަރުދަނުގައި ޖުމްލަ 0.537 ކިލޯ ހުރި ކަމަށެވެ.\nކަސްޓަމްސް އިން ވަނީ މި ތަކެތި ފުލުހުންނާ މިހާރު ހަވާލުކޮށްފައެވެ.\nމި އަހަރުގެ މިހާތަނަށް ކަސްޓަމުން ވަނީ ކުރިއާ ސާވިސް މެދުވެރިކޮށް ރާއްޖެއަށް އެތެރެ ކުރާން އުޅުނު 6.374 ކިލޯގެ މަސްތުވާތަކެއްޗާއި އެއާ ކާގޯ ޝިޕްމެންޓެއްގައި ފޮރުވައިގެން ރާއްޖެއަށް އެތެރެ ކުރާން އުޅުނު 17 ކިލޯގެ މަސްތުވާތަކެތި އަތުލައިގެންފައެވެ.\nބަނޑު ތެރޭގައި 240 ބްލެޓް ޑްރަގް، އަދި ބޭރުވީ 13 އެތި\nހެދި އެންމެ ބޮޑު ގޯހަކީ މީހުން އަރުވާލުން: އުމަރު\nރަށަކަށް ޑްރަގް ގެންދަން އުޅުނު މީހަކު 24 އަހަރަށް ޖަލަށް


L. Isdhoo | Mihaaru\nމިދިޔަ ސެޕްޓެމްބަރު މަހު ލ. ގަމުގެ ގެއެއްގައި އޮތް މަސް ފެންގަނޑަކަށް ވެއްޓުނު ދެ އަހަރުގެ ފިރިހެން ކުއްޖާ ފަސް މަސް ފަހުން ހޭއަރައި، ހާލު ތަންކޮޅެއް ރަނގަޅުވުމުން، އިންޑިއާގެ ހޮސްޕިޓަލުން، ގެއަށް ބަދަލުކޮށްފި އެވެ.\nއިސްދޫ ބަނދަރު މަޝްރޫއު އެމްޓީސީސީއާ ހަވާލުކޮށްފި\nލ. އިސްދޫގެ ބަނދަރުގެ ބައެއް މަސައްކަތްތައް 34 މިލިއަން ރުފިޔާ އަށް އެމްޓީސީސީއާ މިއަދު ހަވާލުކޮށްފި އެވެ.\nވިއްސާރާގައި 19 ގެއަކަށް ފެންވަދެ ގެއްލުންވި\nމެދު ރާއްޖެތެރެ އާއި ދެކުނުގެ ހިސާބުތަކަށް މިއަދު ކުރި ވިއްސާރާގައި 19 ގެއަކަށް ފެންވަދެ އެކި ވަރުގެ ގެއްލުންތައްވި ކަމަށް ޑިޒާސްޓާ މެނޭޖްމެންޓް އޮތޯރިޓީން މިއަދު ބުނެފި އެވެ.\nAugust 07, 2018 17\nދަނބިދު އާއި އިސްދޫކަލައިދޫ ގުޅާލާނަން: އިބޫ\nއިދިކޮޅު ކޯލިޝަންގެ ވެރިކަމެއްގައި ލ. އިސްދޫކަލައިދޫއާ އެއް ފަޅެއްގައި އޮންނަ ދަނބިދޫ ގުޅާލާނެ ކަމަށް ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) މިއަދު...\nAugust 07, 2018 22\nވައުދުތައް ފުއްދާނެ ގޮތްގޮތް ވެސް ވަނީ ރާވާފައި: އިބޫ\nއިދިކޮޅު ކޯލިޝަންގެ ސަރުކާރެއްގައި ކޮށްދޭނެ ކަންކަން ހާމަކުރަނީ އެ ވައުދުތައް ފުއްދާނެ ގޮތް ވެސް ރާވާފައި ކަމަށް އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ސޯހިލް (އިބޫ)...\nކައުންސިލަރުން ސަސްޕެންޑް، ހިދުމަތްތަކަށް ހުރަސް!\nގިނަ ރަށްތަކެއްގެ ކައުންސިލަރުން ސަސްޕެންޑް ކުރުމާ އެކު ހިދުމަތްތައް ފޯރުކޮށްދިނުމުގައި ހުރަސްތައް ދިމާވެއްޖެ އެވެ.\nއިތުރު ފަސް ރަށަކުން 13 ކައުންސިލަރަކު ސަސްޕެންޑް\nއައްޑޫގެ އިތުރުން ފަސް ރަށެއްގެ 13 ކައުންސިލަރަކު ލޯކަލް ގަވަމެންޓް އޮތޯރިޓީ (އެލްޖީއޭ) އިން މިއަދު ސަސްޕެންޑްކޮށްފި އެވެ.\nNovember 07, 2017 4\nހުއިފިލަނޑާ އާލާކުރުމުގެ މަސައްކަތް އިސްދޫގައި ފަށައިފި\nދިވެހި ސަރުކާރާއި އިންޓަނޭޝަނަލް ފަންޑް ފޯ އެގްރިކަލްޗަރަލް ޑިވެލޮޕްމަންޓް (އިފާޑް) އާ ގުޅިގެން ހިންގާ މެރިކަލްޗާ އެންޓަޕްރައިސް ޑިވެލޮޕްމަންޓް ޕްރޮޖެކްޓްގެ ދަށުން ލ. އަތޮޅުގައި ކުރިއަށް ގެންދާ ހުއިފިލަނޑާ އާލާކުރުމުގެ ޕްރޮގްރާމުގެ ދަށުން މިހާތަނަށް 122 މީހަކަށް ލޯނު ދޫކޮށްފި އެވެ.\nAugust 05, 2017 58\nލ. އަތޮޅުން މައިދައިތަމެން މިތިބަ އަންނަނީ ބަލައި!\nލ. އަތޮޅުގެ މީހަކާ ކައިވެނި ކުރާ ނަމަ، އެހާ އާދައިގެ ގޮތަކަށް އެ އަތޮޅު މީހުން މިކަން ނަގާނެ ކަމަށް ހީނުކުރާށެވެ. ލ. އަތޮޅު ރަށެއްގެ ފިރިހެނަކު، ރަށުން ބޭރު އަންހެނަކާ ކައިވެނިކުރާނަމަ، އަންހެން ކުއްޖާ ބަލައި ދާނީ ވެސް އެ ރަށެއްގެ މީހުންނެވެ. ދޯނި ފަހަރުގައި ބޮޑުބެރު ޖަހަމުން، ނަށަމުން އަންހެން މީހާގެ ގެއާ ހަމައަށް "މައިދައިތަ"މެން...\nJuly 02, 2017 10\nކޮޅިގަނޑެއްގައި އިސްދޫ އެއްގަމު ތޮށި ފުނޑުފުނޑުވެއްޖެ\nމިއަދު ހެނދުނު ލ. އިސްދު އަށް އައި ގަދަ ކޮޅިގަނޑެއްގައި އެ ރަށު އެއްގަމު ތޮށިގަނޑު ފުނޑުފުނޑު ވެއްޖެ އެވެ.\nލ. އަތޮޅުގައި ހުއިފިލަނޑާ އާލާކުރަން ލޯނު ދޫކުރަނީ\nމި ފަހަރު ލޯން ދޫކުރަނީ ދަނބިދޫ، ކަލައިދޫ އަދި އިސްދޫގައި ހުއިފިލަނޑާ އާލާ ކުރުމުގެ މަސައްކަތަށް.\nApril 30, 2017 12\nއެކްސިޑެންޓްގައި ޒުވާނާގެ ކަނދުރާ އޮތީ ބިނދިިފައި\nލ. އިސްދޫ ބޮޑު މަގުގައި ރޭ ހިނގި އެކްސިޑެންޓުގައި މަަރުވި ޒުވާނާގެ ކަނދުރާ އޮތީ ބިނދިފައި ކަމަށް ރަށު ސިއްހީ މަރުކަޒާ ހަވާލާދީ ކައުންސިލުން މިއަދު ބުނެފި އެވެ.\nވިއްސާރައާ ގުޅިގެން ބައެއް ރަށްތަކަށް ގެއްލުން ވެއްޖެ\nމިހާރު ކުރަމުންދާ ވިއްސާރައިގެ ސަބަބުން ބައެއް ރަށްތަކުގައި ފެންބޮޑުވެ ގެއްލުންތަކެއް ލިބިއްޖެ އެވެ.\nހުއިފިލަނޑާ ބޮޑުކުރުމުގެ ތަމްރީން 100 މީހަކަށް ދެނީ\nހުއިފިލަނޑާ ބޮޑުކުރުމުގެ ޕްރޮގްރާމްގައި ލ.އަތޮޅުގެ ތިން ރަށަކުން 100 މީހަކު ތަމްރީންކުރަން ފިޝަރީޒަމް މިނިސްޓްރީން ނިންމައިފި އެވެ.\nޑެންގީގެ ބިރުވެރިކަން އަދިވެސް ބޮޑު\nކޮންމެ އަހަރެއްގެ މި ދުވަސްވަރާ ދިމާކޮށް ޑެންގީ ހުން ފެތުރޭކަން މިހާރު އެންމެންނަށް ވެސް އެނގެ އެވެ. ރައްކާތެރިވާން އަޅަންވީ ފިޔަވަޅާއި ރައްކާތެރިވާން ޖެހޭ ގޮތް ވެސް ގިނަ މީހުންނަށް އެނގެ އެވެ. އެކަމަކު ޑެންގީ ހުން ޖެހޭ މީހުންގެ އަދަދު ކޮންމެ އަހަރަކު ވެސް އިތުރުވަމުން އަންނައިރު، ހުމުގެ ބިރުވެރިކަން ވެސް ދަނީ ބޮޑުވަމުންނެވެ.\nJuly 07, 2016 2\nޑެންގީ ހުން ޖެހިގެން އިސްދޫ ކުޑަކުއްޖަކު މަރުވެއްޖެ\nޑެންގީ ހުން ޖެހިގެން ލ. އިސްދޫ ކުޑަ ކުއްޖަކު މިއަދު މަރުވެއްޖެ އެވެ.


ޙުސައިން އަފްޝަން 26 އޮކްޓޯބަރު 2020 10:29\nޚާރިޖީވަޒީރު ޢަބްދުﷲ ޝާހިދާއި އިންޑިޔާގެ ބޮޑުވަޒީރު ނަރެންދުރަ މޯދީ\nދިވެހިރާއްޖޭގައި ޤާއިމުވެ ތިބޭ އިންޑިޔާ ސިފައިން ރާއްޖެއިން ބޭރުކުރުމަށް ގޮވައިލާ ސޯޝަލް މީޑިޔާގައި ހިންގާ "އިންޑިޔާ އައުޓް"އަކީ ޤައުމީ ކަމެއް ނޫން ކަމަށާއި އެއީ ފިތުނައެއް ކަމުގައި ޚާރިޖީވަޒީރު ޢަބްުދﷲ ޝާހިދު ވިދާޅުވެއްޖެއެވެ.\nމިފަދައިން ޝާހިދު ވިދާޅުވީ "ސަން" ނޫހަށް ދެއްވި ޚާއްޞަ ބަސްދީގަތުމެއްގައެވެ. ޝާހިދު ވިދާޅުވި ގޮތުގައި އިންޑިޔާ އައުޓް ހަރަކާތަކީ އެނޫން އެއްވެސް ގޮތެއް ނެތިގެން ސިޔާސީ މަންފާއެއް ހޯދުމަށް ބަޔަކު ހިންގާ ހަރަކާތެކެވެ. ޝާހިދު ވިދާޅުވި ގޮތުގައި މި ހަރަކާތަކީ އެއްވެސް ޤައުމީ ކުލައެއް ނެތް ނުބައި ނިޔަތެއްގައި ކުރިއަށްގެންދާ ހަރަކާތެކެވެ.\nޝާހިދު ވިދާޅުވީ އެއްވެސް ޤައުމަކާ ދިމާލަށް އައުޓު ބިނާ މިންވަރަށް އެއްވެސް ކަމެއް ނުދާ ކަމަށެވެ. އަދި ރާއްޖެއިން ޤައުމުތަކާ ބާއްވަނީ އެއަށްވުރެ މާ ޚާއްޞަ ގުޅުންތަކެއް ކަމުގައިވެސް އެމަނިކުފާނު ވިދާޅުވިއެވެ. އަދި ޖަޕާނު ސިފައިންނާއި ރާއްޖެ ސިފައިން ގުޅިގެން ތަމްރީނުތަކެއް ހިންގާތީ ޖަޕާނު އައުޓު ގޮވަންވީތޯވެސް އެމަނިކުފާނު ސުވާލުކުރެއްވިއެވެ.\nޝާހިދު މިފަދައިން ވިދާޅުވި ނަމަވެސް ދާއިމީ ސިފައެއްގައި އެކި ސަބަބުތަކާހުރެ އިންޑިޔާ ސިފައިން ރާއްޖޭގައި އެބަ ތިއްބެވެ. އަދި ސިފައިން ތިބި ޢަދަދު ހާމަކުރުމަށް މި ސަރުކާރުވަނީ ދެކޮޅުހަދާފައެވެ. އެހެން އެއްވެސް ޤައުމެއްގެ ސިފައިން ރާއްޖޭގައި ދާއިމީ ސިފައެއްގައި ޤާއިމުވެ ނުތިބޭކަން ފާހަގަކޮށްލެވެއެވެ.\nއިންޑިޔާއާ ރާއްޖެއާ އޮންނަ ގުޅުން ދިފާޢުކުރައްވައި ޝާހިދު ވިދާޅުވެފައިވަނީ އިންޑިޔާއާ އޮންނަ ގުޅުމުން ދިވެހިރާއްޖެއަށް މިހާތަނަށް ލިބިފައިވަނީ މުޅިންވެސް ފައިދާ ކަމަށެވެ. އެގޮތުން އިންޑިޔާއިން ނޮވެންބަރު3ގައި ވި އެހީއާއި މާލެއަށް ކުރިމަތިވި ފެން ކާރިސާގައި އިންޑިޔާއިންވި އެހީގެ ވާހަކަ ޝާހިދު ތަކުރާރުކުރެއްވިއެވެ.\nއަދި ރާއްޖެއިން ގިނަ ޤައުމުތަކަކާއެކު އަސްކަރީ ގުޅުން ބާއްވާ ކަމަށާއި، އެހެން ނަމަވެސް ރާއްޖޭގައި އެއްވެސް ޤައުމެއްގެ ޢަސްކަރީ ބަޔަކު އިނގިރޭސިން ރާއްޖެއިން ފޭބި ފަހުން ޤާއިމުވެ ނުތިބޭ ކަމުގައިވެސް ޝާހިދު ވިދާޅުވިއެވެ. ޝާހިދު އިތުރަށް ވިދާޅުވެފައިވަނީ ރައީސް ސޯލިހުގެ ސަރުކާރުގައި ބޭރު ޤައުމުތަކާ އޮންނަ ގުޅުމުގެ ސަބަބުން ޤައުމުގެ އެންމެ ވެލިފުކެއްވިޔަސް ބޭރުގެ ބަޔަކަށް ދޫކޮށްނުލާނެ ކަމުގެ ޔަޤީންކަން ރައްޔިތުންނަށް ދެއްވާ ކަމަށެވެ.\nސަރުކާރު ޚާރިޖީ ސިޔާސަތު ބޮޑުވަޒީރު އިންޑިޔާ އަސްކަރިއްޔާ ޢަބްދުﷲ ޝާހިދު\nAugust 30, 2020 13:24:48\nއިންޑިޔާގެ ސަރަހައްދީ ސިޔާސަތު: ފެންނަނީ ހެޔޮ ނިޔަތެއް ނޫން!\nMay 24, 2020 11:32:52\nމުސްލިމުންގެ ޙައްޤުގައި ސަރުކާރުން ބަސް ބުނުމަށް ރައްޔިތުން އުންމީދުކުރޭ: އާދަމް ޝަރީފު\nFebruary 09, 2020 12:27:33\nފޮރިންގް މިނިސްޓަރު ޝާހިދު ވަނީ އިންޑިއާ އަތުން ކަޓް ކައިގެން އިންޑިއާ އަށް ރާއްޖޭގެ މިނިވަން ކަން ވިއްކާލާފައޭ ކޮވިޑް ވެންޓިލޭޓަރުން ކުރި ވައްކަމުގެ ވެސް އަޑީގައި ހުރީ ޝާހިދުއޭ އެއީ ޝާހިދު އަމީން އަތަށް ދިން ދުބާއީ ކުންފުންނެކޭ ކޮވިޑް ވެންޓިލޭޓަރު ގަންނަން 340 މިލިއަން ރުފިޔާ ދުބާއީ ކުންފުންނަކަށް ދިނީ އެއީ ފޭކް ވަގު ކުންފުންނެކޭ އެފައިސާ ދިޔައީ ރައީސް އޮފީހުގެ މިނިސްޓަރުންގެ ޖީބަށާއި އަދި ފޮރިންގް މިނިސްޓަރު އަދި ފިނޭންސް މިނިސްޓަރު އަދި ރައީސް އޮފީހުގެ ޕޮލިސީ ސެކްރެޓަރީގެ ޖީބަށޭ މީ މުޅިން ވެސް ބޮޑެތި ވަގުންނޭ ސަރުކާރުގެ ތެރޭން ކުރަނީ ވައްކަމޭ ތަމެން ޖެހިލުމެއް ނުވާނެއޭ ގައުމުގެ މިނިވަން ކަން ވިއްކާލަން މަމެން އެއްގޮތަކަށް ވެސް އިތުބާރެއް ނުކުރާނަމޭ ފޮރިންގް މިނިސްޓަރު ޝާހިދު ދައްކާ ވާހަކަ ތަކަށް..\nމުސްކުޅި ޖީވަންޓޭ ކޮންމެ ގޮތަކަށް ސިފަ ކުރިޔަސް އަހަރުންނަށް ކޮން ބލއެއް! އިންޑިއާއިން ދިވެހިރާއްޖެ ހިފަން ގޮވި ޣައްދާރެއް. އަހަރުންނަށް އެއީ ކުނިގަނޑެއް. އަހަރުމެން ނުގޮވާނަމު އެއްވެސް ބަޔަކު އަރާ ރާއްޖެ ހިފާކަށް! އިންޑިއާ އައުޓް!


COVID-19 : Virus Control Kurevijje, Dhen Qaumu Hulhuvaalan Vee - Lanka Health Minister - Vaguthu\nކަރަންޓީނުގައި ތިބޭ މީހުން އުސޫލަށް ބޯނުލެނބުން، ބޮޑު ނުރައްކަލަކަށް! - 8 ގަޑިއިރު ކުރިން\nކޮވިޑް-19 : ވައިރަސް ކޮންޓްރޯލް ކުރެވިއްޖެ، ދެން ގައުމު ހުޅުވާލަން ވީ - ލަންކާ ހެލްތު މިނިސްޓަރ\n10 މަސް ކުރިން ( އޭޕްރީލް 18, 2020 )\nކޮވިޑް-19 ވައިރަސް ފެތުރުން ހުއްޓުވިއްޖެ ކަމަށާއި، މިހާރު ގައުމު އާއްމު ހާލަތަށް ގެނެސް، ގައުމުގެ އިގްތިސާދު ހުޅުވާލަން ވީކަމަށް ލަންކާގެ ހެލްތު މިނިސްޓަރ ޕަވިތްރާ ވަނިއަރައްޗީ ވިދާޅުވެއްޖެއެވެ.\nނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ޕަވިތްރާ ވިދާޅުވެފައި ވަނީ އެމެރިކާ އާއި އެނޫންވެސް ބޮޑެތި ގައުމުތަކުން ރައްޔިތުންގެ ސިއްހަތަށް ވުރެން ބޮޑަށް އިސްކޮށްފައި ވަނީ ގައުމުގެ އިގްތިސާދު ކަމަށާއި ނަމަވެސް ލަންކާ އިން އިސް ކުރީ ރައްޔިތުންގެ ސިއްހަތު ކަމަށެވެ. އެގޮތަށް ކަންތައް ނުކުރިނަމަ، ލަންކާ އިން އެތައް ސަތޭކަ ބައެއްގެ ފުރާނަ ގެއްލުނީސްކަމަށް ޕަވިތްރާ ވިދާޅުވިއެވެ.\n”ބޮޑުވަޒީރާއި ރައީސްގެ ދުރު ވިސްނޭ ސިޔާސަތުތަކުގެ ސަބަބުން އަހަރެމެން އިސްކުރީ އިގްތިސާދަށް ވުރެން ބޮޑަށް ރައްޔިތުންގެ ސިއްހަތު. ސަރުކާރުން އެޅި ހަރުނަދާ އަދި ހަރުކަށި ފިޔަވަޅުތަކުގެ ސަބަބުން ވައިރަސް ކޮންޓްރޯލް ކުރެވިފައި މި އޮތީ. މިހާރު ގައުމުގައި ކާފިއު އިއުލާން ކޮށްފައި އޮންނަތާ މަހެއް މިވަނީ. މިކަމުގެ ސަބަބުން ގައުމުގެ އިގްތިސާދު ވަނީ ވަރަށް ބޮޑަށް ދަށަށް ގޮސްފަ. އެކަމަކު މިހާރު ވައިރަސް ފެތުރުން ކޮންޓްރޯލް ކުރެވިއްޖެކަމަށް ގަބޫލުކުރަން. ދެން ގައުމުގެ އިގްތިސާދު ހުޅުވާލަން ވީ. އަބަދު ކާފިއު އިއުލާން ކޮށްފަ އެއްވެސް ނުބޭއްވޭނެ“ ޕަވިތްރާ ވިދާޅުވިއެވެ.\nމިނިސްޓަރ އިތުރަށް ވިދާޅުވީ މިހާރު ގައުމުގައި އަލަށް ފައްސިވާ މީހުން ފައްސިވަމުން ގެންދަނީ ކަރަންޓީނު ފެސިލިޓީތަކުގައި ކަމަށާއި މުޖުތަމައު ތެރޭގައި ވައިރަސް ނުފެތުރޭ ކަމަށެެވެ.\nސްރީލަންކާގައި ކާފިއު އިއުލާން ކޮށްފައި ވަނީ މިދިޔަ މަހުގެ 20ވަނަ ދުވަހުއެވެ. މި ހަފްތާ ތެރޭގައި ކޮލަމްބޯ އާއި އެނޫންވެސް ބޮޑެތި ސިޓީތައް ފިޔަވައި އެހެން ހިސާބުތަކުގެ ކާފިއު އުވާލަން ނިންމާފައިވާއިރު، ވަރަށް އަވަހަށް ކޮލަމްބޯގެ ކާފިއުވެސް އުވާލާނެކަމަށް ބެލެވެއެވެ.\n15،000 ދިވެހިން ދިރިއުޅޭ ލަންކާ އިން މިހައިތަނަށް 248 މީހަކު ވައިރަހަށް ފައްސިވެފައި ވާއިރު،7މީހަކު ވަނީ މަރުވެފައެވެ. އަދި 77 މީހަކަށް ފަރުވާދީގެން ރަނގަޅުވެފައި ވާއިރު، އެތައް ހާސް ބަޔަކު ވަނީ ކަަަރަންޓީނު ފެސިލިޓީތަކުގައި އެކަހެރިވެސް ކޮށްފައެވެ.\nމިއަދު 167 މީހަކު ކޮވިޑަށް ފައްސިވެއްޖެ\nއޭޕްރީލް 18, 2020 16:13\nސާބަހޭ، ޒިންދާބާދު، ގޮތަބާ އަދި ރާޖަ ޕަކްސަ. ހިތްމަތްތެރި ހިންގުންތެރި ހަރުދަނާ ލީޑަރޝިޕެއް އޮތުމުގެ ބޭނުމަކީ ތިއީ. ކުރިންވެސް ޔަގީންކަން އޮތް ޝްރީލަންކާގައި މިހާރު ތިއޮތް ލީޑަރޝިޕްގެ ދަށުން މިސަރަހައްދުން އެންމެ ފުރަތަމަ މިކަން އިއުލާންކުރާނެކަން.\nއޭޕްރީލް 18, 2020 16:16\nމިތާ އުޅޭ ބޮޑުވަޒީރާއި ބޮޑުކަރާމެން ވިސްނީ ރައްޔިތުންނަށް ކޮންމެހެނެއް ވިޔަސް ޓޫރިސްޓުން ގެނެވޭތޯ..އެކަމުގެ ހިތި މިއަދު ރައްޔިތުން މިދެކެނީ\nއޭޕްރީލް 18, 2020 16:28\nއޭޕްރީލް 18, 2020 16:32\nހަރުކަށިކޮށް ފިޔަވަޅުއަޅައިގެންނޫނީ ދިވެހިންގަޑު މައިތިރިނުވާނެ!\nއޭޕްރީލް 18, 2020 17:24\nފިޔަވަޅު ތަކާހެދި އެމްބަސީ ކުދިން ހޭކެނޑިގެން ދިވެހިންަށް ޚިދުމަތް ދިނީމަވެސް ބުނީ، އެމްބަސީއިން އަޅައެއްނުލައޭ. ލަންކާގަ އުޅޭ ދިވެހިންނަށް ނުކޮށްދޭކަމެއްނެތް އެމްބަސީއިން. ޑޮލަރު މާރު ކޮށްދިނުމާ، ބޭސް ނަގައި ދިނުމާ، ހޮސްޕިޓަލަށް ގެންގޮސް ދިނުމާ، އޭޓީއެމްއަށް ގެންދިއުމާ، އެތައްކަމެއް ކޮށްދިން.\nއޭޕްރީލް 18, 2020 19:22\nމިރާޖޭގަވެސް މިކަން ކޮނޓުރޯލު ކުރެވޭނީ މި ބޯހަރުމީހުންނާ ދޭތެރޭ ހަރުކަށި ފިޔަވަޅުތަކެއް އެޅިގެން...އަދިވެސް ބޯހަރުކަމުން ރިޕޯޓުކުރަންވާމީހުން ތިބޭނެ ބަލިވެ އުޅުނަސް ރިޕޯޓުވެސް ނުކޮށް.\nއޭޕްރީލް 18, 2020 20:41\nތިޔަހާ އަވަހަށް އިޤްތިސޯދޭ ގޮވަމުން މުޅިޤައުމު ހުޅުވާލުމަކީ އަދި އެހާ ބުއްދިވެރި ކަމެއް ނޫން ! ވައިރަސް ކޮންޓްރޯލް ކުރެވުނަސް މިބައްޔަކީ އަދި ފަރުވާއެއް އޮތްކަމެއް ނޫން ! ދެން މީހުންތަށް ދެކޮޅަށް ދުއްވައިގަތީމަ ބަލިޖެހުނަސް އަތަކު ނުވާނެ ! ހޭބަހައްޓާ !\nއޭޕްރީލް 18, 2020 20:52\nލަންކާގަ 3000 ވަރަކައް ކޭސް އުޅޭނެ.. މިއީ ..ދޮގު\nއޭޕްރީލް 18, 2020 21:00\nމިވަގުތާއި ހަމައަށް ލަންކާ އިން ފައްސިވެފައި ވަނީ 248 މީހުން. މިހާރު ފައްސިވަމުންދާ މީހުންނަކީ ކަރަންޓީނު ފެސިލިޓީތަކުގައި ތިބި މީހުން.\nއޭޕްރީލް 18, 2020 20:54\nލަންކާ ހުޅުވާލައިގެން ..ބޮނޑިބޯތަން .. ބަލަން..ތިބޭތި.


އައްޑޫގެ މަގުމައްޗަށް ނިކުމެއުޅުމާއި އެއްގަމު އުޅަނދުފަހަރު ދުއްވުމާއި ގުޅޭ\nއައްޑޫ ސިޓީ ކައުންސިލްގެ އިދާރާގެ ނަންބަރު (IUL)426-B/426/2020/156 އިޢުލާނާއި ގުޅިގެން 2020 މޭއި 09 ވަނަ ދުވަހު އައްޑޫގައި އަޅާފައިވާ އަންނަނިވި ފިޔަވަޅު މިއަދުން ފެށިގެން ނެގުމަށް ނިންމާފައިވެއެވެ.\n- އައްޑޫގެ ހުރިހާ އަވަށެއްގައި އެއްގަމު އުޅަނދުފަހަރު ދުއްވުމާއި މަގުމަތީގައި މީހުން އުޅުން ހުއްޓާލުން.\nމަތީގައި ބަޔާންކޮށްފައިވާ ފިޔަވަޅު ނެގުމަށް ނިންމާފައިވީ ނަމަވެސް ކޮވިޑް-19 އާއި ގުޅިގެން އައްޑޫގައި ކުރިން އަޅާފައިވާ އަންނަނިވި ފިޔަވަޅުތައް ދެމެހެއްޓުމަށް ނިންމާފައިވެއެވެ.\nއައްޑޫގެ އެއްރަށުން އަނެއްރަށަށް ދަތުރުކުރުމާއި ގުޅޭގޮތުން މިއިދާރާއިން ކޮށްފައިވާ ނަންބަރު (IUL)426-CA/426/2020/148 އިޢުލާނާއި ގުޅިގެން އައްޑޫގެ އެއްރަށުން އަނެއް ރަށަށް އެއްގަމާއި ކަނޑު މަގުން ދަތުރުކުރުމަކީ މަނާކަމެއްކަން.\nއައްޑޫ ސިޓީ ކައުންސިލްގެ އިދާރާގެ ނަންބަރު (IUL)426-B/426/2020/150 އިޢުލާނާއި ގުޅިގެން ޑެލިވަރީ ޚިދުމަތް ފިޔަވައި އާއްމު ވިޔަފާރީގެ ޚިދުމަތް ދިނުމަކީ މަނާކަމެއްކަން.\nއައްޑޫ ސިޓީ ކައުންސިލްގެ އިދާރާގެ ނަންބަރު (IUL)426-CA/426/2020/147 އިޢުލާނުގެ ދަށުން ދަތުރު ދިއުމާއި އާއްމު ތަންތަނަށް އެއްވެ އުޅުމަކީ މަނާކަމެއްކަން.\nއައްޑޫ ސިޓީ ކައުންސިލްގެ އިދާރާގެ ނަންބަރު (IUL)426-B/426/2020/151 އިޢުލާނާއި ގުޅިގެން އައްޑޫ ސިޓީގައި ބޯކޮށާ ތަންތަނުން ޚިދުމަތް ދިނުމަކީ މަނާކަމެއްކަން.\nމީގެ އިތުރުން އައްޑޫ ސިޓީ ކައުންސިލްގެ އިދާރާގެ ނަންބަރު (IUL)426-AB/426/2020/154 އިޢުލާނުގެ ދަށުން ކޮވިޑް-19 އާއި ގުޅިގެން އައްޑޫ ސިޓީ ކައުންސިލުން އަންގާފައިވާ އެންގުންތައް.\nމަތީގައި ބަޔާންކޮށްފައިވާ ފިޔަވަޅުތައް އަޅާފައި ވީނަމަވެސް މިހާރުވެސް އޮންނަ އުސޫލުތަކުގެ މަތިން ޟަރޫރީ ބޭނުންތަކަށާއި އާއްމު ޚިދުމަތްދޭ ފަރާތްތަކަށް އައްޑޫ އޮޕަރަރޭޝަން ސެންޓަރ އަދި މޯލްޑިވްސް ޕޮލިސް ސަރވިސް އިން ހުއްދަ ދޫކުރަމުންދާނެ ވާހަކަ ދެންނެވީމެވެ.\n17 ރަމަޟާން 1441


Ali Waheed Vidhaalhuvanee "Gendhiyaee Ehme Dhabaheh Noon" Kamah - Vaguthu\n"ގެންދިޔައީ އެންމެ ދަބަހެއް" ނޫންކަމަށް ވިދާޅުވެ ކުރީގެ ޓްއަރިޒަމް މިނިސްޓަރު އަލީ ވަހީދު މިރޭ އަނެއްކާވެސް އެމްއެމްޕީއާރްސީގެ ކޮރަޕްޝަންގެ މައްސަލައަށް އިޝާރާތްކޮށް ޓްވީޓެއް ކުރައްވައިފިއެވެ.\nއަލީ ވަހީދުގެ މިރޭގެ ޓްވީޓްގައި "ދަބަސް ގެންދިޔައީ" ކާކުކަމެއް ވިދާޅެއް ނުވެއެވެ. ނަމަވެސް ބެލެވޭ ގޮތުގައި އަލީ ވަހީދު އިޝާރާތް ކުރައްވާފައި ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހަށެވެ. މިހަފްތާގައި އަލީ ވަހީދު ބޭއްވި ނޫސްވެރިންގެ ބައްދަލުވުމެއްގައި ވަނީ އެމްއެމްޕީއާރްސީގެ ފައިސާގެ ތެރެއިން 35 މިލިއަން ރުފިޔާ ރައީސް ސޯލިހް ގެންދެވި ކަމަށެވެ.\nއެމްޑީޕީގެ ޕާލަމެންޓްރީ ގްރޫޕްގެ ލީޑަރަކަށް ރައީސް ސޯލިހް ހުންނެވިއިރު އެފައިސާ އާއި ހަވާލުވީ ކުރީގެ ނައިބު ރައީސް އަހްމަދު އަދީބު އަތުންނެވެ. ފައިސާ އާއި ރައީސް ސޯލިހް ހަވާލުވީ ރެހެންދި ފްލެޓަށް ވަޑައިގެން އެތަނުން ކަމަށް ވެސް އަލީ ވަހީދު ވަނީ ވިދާޅުވެފައެވެ.\nމިރޭ އަލީ ވަހީދު ކުރެއްވި ޓްވީޓެއްގައި ވިދާޅުވީ "ގެންދިޔައީ އެންމެ ދަބަހެއް ނޫން. އެކަން ދޮގު ކުރަން ނުކެރި، ދަބަހުގެ ބަރުދަނާ ކިލޯ ކިރިއަކަސް ނުވާނެ." ނުވާނެ ކަމަށެވެ.\nއަލީ ވަހީދު ވަނީ ކޮވިޑް-19 ރާއްޖޭގައި ފެތުރެން ފެށުމުން ރާއްޖެއަށް ގެންނަން އުޅުނު ވެންޓިލޭޓަރުތަކުގެ މައްސަލަ ނުބެލިގެން އުޅެނީ ހެކި ނެތިގެންތޯ ވެސް މިރޭ ސުވާލު ކުރައްވާފައެވެ. ޤާނޫނާ ޚިލާފަށް ފިނޭންސް މިނިސްޓަރު އަމީރު ދޫކުރި ފައިސާ ލިބިއްޖެތޯ ވެސް އަލީ ވަހީދު ސުވާލު ކުރައްވާފައި ވެއެވެ. "މިވަރުންވެސް ހަމަ ހެކި ދައްކަން ޖެހޭތޯ؟ ތޯތޯ." އަލީ ވަހީދު ވިދާޅުވިއެވެ.\nއަލީ ވަހީދު ސަރުކާރުގެ ވެރިންނަށާއި ރައީސް ސޯލިހަށް ކުރި ތުހުމަތުތައް ސަރުކާރުން ވަނީ ދޮގުކޮށްފައެވެ. ރައީސް އޮފީހުގެ ތަރުޖަމާން މަބްރޫކް ވިދާޅުވެފައި ވަނީ އަލީ ވަހީދު ދެއްކެވީ ތޯތޯ ވާހަކަތަކެއް ކަމަށެވެ.\nސެޕްޓެމްބަރު 24, 2021 00:05\nއަލީ ވަހީދުގެ މައްޗަށް ވައްކަން ކުރުމަށް އެހީތެރިވެދިނުމުގެ ދައުވާއާއި ވަގަކަށް ގައުމުގެ ވެރިކަން ހޯދައިދޭން މަސައްކަތް ކުރުމުގެ ދައުވާ އުފުލަންޖެހޭނެ. މިއަދު ކިތަންމެ ވަރަކަށް ތިމަންނާއަކީ އިހުލާސްތެރިއެކޭ ކިޔަސް އެދުވަހުނެތް އިހުލާސްތެރިކަމެއް ފަހަކުންވެސް ނުހުންނާނެ. އިބޫ އެއްދަބަސް އުފުލާފިއްޔާ އަލީ ވަހީދު ދެދަބަސް އުފުލާނެ. ލާޝައްކު.\nސެޕްޓެމްބަރު 24, 2021 00:23\nކަލޯ ތިޔަހެރަ ބެދެނީ ވައްކަން ހިޔާނަތް ހިންގިއިރު ކީއްވެތޯ އެކަމުގައި ބައިވެރިވެ އެއްބާރުލުން ދިނީ ؟\nޔާމިނު ގެންދިޔައީ ކިތައްދަބަސްތޯ ؟\nސެޕްޓެމްބަރު 24, 2021 09:05\nހަހަ މިހާރު ހުކުމްކުރާ ގޮތައް ބަލާނަމަ ތުހުމަތެއް އިބްރާހީމް ރައީސްގެ މައްޗަށްވެސް އެއޮތީ ކުރެވިފައި ދެން ޖެހެނީ ހުކުމްކުރަން ސާބިތު ކުރަން އަލީ ވަހީދު އެހެރީ ހެއްކަކަށް އޭނަ ބައިވެރި ވިޔަސް އެއްބާރުލުން ދިނަސް ! އެހެން ނޫންނަމަ އަދީބަކީ މމޕރސ ގެ ފައިސާއަށް ހިޔާނާތްތެރިވި މީހާ އޭނާގެ ހެކިބަހަށް ބަލައި ކީއްވެގެންތަ ޔާމީނަށް ހުކުމްކުރީ؟ ދެން ބުނާނެ އިބުރާހިމް ރައީސް ދެކެ އަލީވަހީދު ރުޅިއަންނާތީ ދެއްކި ވާހަކަތަކެކޭ ހަމަ އެގޮތައް އަދީބުވެސް ޔާމީނު ދެކެ ރުޅި އަންނާތީއާއި އޭނާކުރި ވައްކަމުން އިބުރާހިމް ރައީސްއަށް ބައިއެޅިކަން އެގޭތީ ޔާމީނު ބޮލަށް އެކަން ކަނޑަން ދައުލަތާއި އެކީ އޭނާ ސަލާމަތްވާން ހެދި ޑީލެއްގެ ދަށުން ހުސް ދޮގު ހަދައިގެން ހިންގި ޝަރީއަތެއް ބުރޯ ގުދޯ ގުދޯ ގޮވޭކަށެއްނެތް !\nސެޕްޓެމްބަރު 24, 2021 15:09\nދެ ފަހަރު އެއްވާހަކައެއް ވެސް ނުދައްކާ.. އަދަދު ެސް ދަނީ އިތުރު ވަމުން.. މާދަމާ ދަބަސް ބަދަލުވާނެ ތޯއްޗެ އައްގާޑިޔަލަކަށް.. ދެން މި މައްސަލައިހެ ތަހުޤީޤުތައް އެންމެ ފުރަތަމަ ޔާމީނު ވެރިކަމުގަ ހިންގި އިރު މީނާ ކޮބާ ބަޔާނެއް ވެސް ނުދީ ފިލާފަ ހުރީ؟؟ އެނގިހުރެ ސިއްރުކުރުމަކީވެސް ކުށެއް..\nސެޕްޓެމްބަރު 24, 2021 00:30\nޑޯނިއާ މަތިންދާބޯޓައް3ޕައިލެޓުން 30 އަހަރު ހެލިކޮޕްޓަރާ އެކީއުޅެމުން ޓްރެއިންކޮއްފި. ޢެކަމު އަދި އެކިދިންވެސް ވާނީ ކޯޕައިލުޓުން ހެން ހީވަނީ\nސެޕްޓެމްބަރު 24, 2021 00:59\nޢަލީ އަހުރެމެން ވި ސަރުކާރަށް ވޯޓް ދިނުމުގެ ކުރިން ތިވާހަކަ ނުބުނީ ކީއްވެ؟ މިނިސްޓަރު ކަމުން ވަކިކުރުމުން އުފެދުނު ޖަޒުބާތުގައި ތިދައްކާ ވާހަކައިގެ ބުރަދަނެއް ނެއް؟ ސޮރީ\nސެޕްޓެމްބަރު 24, 2021 01:00\nއާދެ ތި ވިދާޅުވާއެއްޗެއް ގޯހެކޭނުބުނެވޭނެ. އެކަމު ހެކި ދައްކަވަންޖެހޭނެ ދެއްތޯ. ކޮންމެސް ކަމެއް ހިނގިޔޭ ކިޔާފަ “ތޯތޯ“ އޭ ބުންޔަސް؟\nސެޕްޓެމްބަރު 24, 2021 04:49\nعلي وحيد އަތުގައި. މަޢުލޫމާތު ރައްކާކޮށްފައި ހުރުމުން ލިބޭނެ އެއްވެސް ފައިދާއެއް އޮންނާނެތޯއެވެ. އޯޑިއޯ ތަކާއި ވީޑިޔޯ ތަށް ހާމަކުރަން ފަސްޖެހެނީ ކީއްވެ ތޯ؟ ސަރުކާރުން ބުނެފައި އެ އޮތީ ޢަލީ ވަޙީދު ވިދާޅުވަނީ ހުސް ދޮގުކަމަށް، އެހެންކަމުން މެސެޖް ތަކާއި ދަބަސްތަކުގައި އުފުލި އެއްޗަކާއި އެ ބެހިގެން ދިޔަގޮތުގެ ތަފްސީލުކޮށް ދޭން އެބަޖެހޭނޫންތޯ؟ އަދި ޢަލީ ވަޙީދު ވަކި ފަޅިއަކަށްޖެހި ޢަލީ ވަޙީދު އަށް އެނގޭ ގިނަ މަޢުލޫމާތު ހާމަކުރަން ފަސްޖެހެނީ ކަމަށް ގިނަބަޔަކު އެބަކިޔާ، ވީމާ ރައްޔިތުން ނަށް ކަންހިގައި ދިޔަގޮތް ހާމަކޮށްދޭންޖެހޭނޫންތޯ؟\nސެޕްޓެމްބަރު 24, 2021 05:54\nއައްޔާ ކީކޭތަ މިހާރު ތިޔަ ކިޔަނީ !!!\nކުރިން ތިވާހަކަތައް ނުދެއްކީ ކީއްވެޔޯ ހަމަ ރައްޔިތުންގެ ޙައްޤުގަ!!!\nހޭޖެހޭ ވާހަކައެއް ދައްކަން ވެއްޖެއެއްނު ދޯ!!!\nސެޕްޓެމްބަރު 24, 2021 06:58\nކިތައް ދަބަސްތޯ ؟ އޭރު ދަބަސް ރަގަޅު މިހާރު އެއީ ކަޅުދަބަސް އޭރު އިބޫ އޯކޭ !!! މިހާރު ؟؟؟؟؟\nސެޕްޓެމްބަރު 24, 2021 07:02\nސެޕްޓެމްބަރު 24, 2021 07:21\nކުރެވޭ ހުރިހާ ކަމަކުން އަމިއްލައަށް ފަޟީހަތްތިވަނީ . ވަގުކަން' ޚިޔާނާތްތެރިކަން ދައްކަން ނަފްސުގެ އުނިކަން\nއިމް ރ ން\nސެޕްޓެމްބަރު 24, 2021 07:39\nއެ ދަބަހުން ތީނަ އަށް ލިބުނީ ކިތައް ދަބަސް\nސެޕްޓެމްބަރު 24, 2021 07:59\nއަލީ ވަހީދު ތިޔައީ ވެންޓިލޭޓަރުގެ ވާހަކަދައްކަން މާރަނގަޅު މީހެއް ނޫން. އަލީ ވަހީދު އާއި ޓުއަރިޒަމް މިނިސްޓްރީގެ ގާތްމަޤާމުގައި ހުންނެވި ބޭފުޅާ މިސްޓާރ ޖާމިނު އާއި ދެބޭފުޅުން ގުޅިގެން ޓުއަރިޒަމް މިނިސްޓްރީއިން ޕީޕީއީ ގެނައުމުގެ ނަމުގައި 50 ސެންޓަށް ލިބޭ މާސްކް 8 ޑޮލަރު ޖަހައިގެން ގެނެސް ހިންގި ބޮޑު ވައްކަމުގެ ވާހަކަ މީހުން ނުދައްކާ ތިބީމާ އެއިގެ މައުލޫމާތު މީހުންނަށް ނޭގޭތީ ކަމަށްތޯ ތިޔަ ހީކުރަނީ؟ އެމައުލޫމާތު މަމެން ހާމަކުރުމުން ޖިންސީ ފުރައްސާރައާއި ރޭޕްގެ ޝަރީއަތުގެ އިތުރުން ބޮޑު ޚިޔާނާތެއްގެ ޝަރީއަތްވެސް އަލީވާހީދުއާއި މިސްޓާރ ޖާމިނުއާއި ދެބޭފުޅުންގެ މައްޗަށް ހިންގަން ޖެހޭ ނޫންތޯ؟ ވީމާ ބިއްލޫރީ ގޭގެ ތެރޭގައި ތިބެ ބޭރަށް ގާއުކީމާ ވަނެ ގޮތް އަލީވަހީދު ހަނދާން ނެތުނީތޯ؟\nސެޕްޓެމްބަރު 24, 2021 08:19\nއަލީވަހީދު އެމްއެމްޕީއާރްސީ ވައްކަމުގެ ވާހަކަ އާއި ކަޅުދަބަހުގެ ވާހަކަ ދައްކާއިރު މިކަމުގައި އަލީ ވަހީދު ބައިވެރިވީ މިންވަރު ހަނދުމަނެތުނީތޯ؟ އިނގިރޭސިވިލާތަށް އަދީބުގެ އައުވާނުން ގެންދިޔައީ އަލީ ވަހީދު ނޫންތޯ؟ އަދި އެމީހުން އަތުން އަލީވަހީދު ނެންގެވި ބައިވަރުގަނޑުގެ ވާހަކައާއި، ހިންގި ޖަރީމާތަކުގެ ވާހަކަ ނުދައްކާ ހުރިހާ ޒިއްމާއެއް ރައީސް ސޯލިހުގެ ބޮލަށް ކަނޑާލަން ތިޔައުޅޭނީ ނިކަން ކުރިލިބޭނެ ކަމަށްތޯއެވެ؟\nރައީސް ސޯލިހު ކަޅުދަބަސް ގެންދިޔަކަމަށް ބުނެ ހަޅޭލަވާއިރު އަލީ ވަހީދު ތިޔަކަން އެގިހުރެ ރައީސް ސޯލިހުގެ ސަރުކާރުގެ ޓުއަރިޒަމް މިނިސްޓަރުގެ މަޤާމާއި ހަވާލުވީ އަލީވަހީދުގެ އިންޓްގްރިޓީ ބޮޑު ކަމުން، އުސްކަމުން، ފުޅާކަމުންތޯ؟ އެދުވަހު ތިޔަބުނާ ކަޅުދަބަހުގެ ވާހަ ނުދެއްކީ ކީއްވެތޯ؟ އެދުވަހު ރައީސް ސޯލިހު ގެންދެވި ކަޅުދަބަސްތަކުގެ ވާހަކަ ދައްކާފައި މަޤާމާއި ހަވާނުވެ މަޤާމު ދޫކޮށްލި ނަމަ ތިޔަ ދައްކަވާ ވާހަކަ ޖަމަލުފޮޑިއަށް ނުވެ އަލީވަހީދު ދައްކާ ވާހަކައިގައި ބުރަދަނެއް ވެސް ހުރިކަމަށް މީހުން ޤަބޫލު ކުރީސް ނޫންތޯ؟\nއަލީވަހީދު އަދީބު އާއި ގުޅިގެން ހިންގި ޖަރީމާތަކާއި، ޔާމީނުއާއި ގުޅިގެން ބޭންކް އޮފް މޯޅްޑިވްސް މެދުވެރިކޮށް ލިބިގަތް މަމްފާގެ ވާހަކަ ކޮބައިތޯ؟ އަލީވަހީދު ޔާމީނާއި އަދީބުއާއި ގުޅިގެން ހިންގި ޖަރީމާ ތަކާއި، އިނގިރޭސި ވިލާތަށް އަދީބުގެ އައުވާނުންނާއި، އަމބީންނާއި، އެހެންގޮސް އެތައް ބަޔަކު ގެންގޮސްގެން ހިންގި ޖަރީމާތަކުގެ ވާހަކަ އަލިފުން ޔާ އަށް ދެނެހުރި އެތައް ބަޔަކު ދުނިޔެ އަޅައި ދިޔައީކަމަށް އަލީ ވަހީދު ހީކުރީ ތޯއެވެ؟ ބަލަ އެމީހުން ދުނިޔޭގައި ގަދަވެ ސަލާމަތުން އެބަތިއްބޭ؟ މޮޔަފުޅު ނުވޭ. މިބުނީ ވަރަށް ގިނަ ވާހަކަ.........! ވަރަށް ސަލާމް!!!!\nސެޕްޓެމްބަރު 24, 2021 09:42\nޔާމީނުގެ ވެރިކަމުގައި މައުމޫނު ޖަލަށްލާން ވެގެން އޭނަގެ ގޭން ކޮންމެވެސް ކަޅުފޮއްޓެއް ނެރެގެން ގެންދިޔަ ވާހަކަތަކެއްވެސް ނޫސްތަކުގައިވަނީ ޖަހާފައެވެ.އެކަމުގެ ހަޤީޤަތެއްވެސް އަދިއަދަށް ދާންދެންވެސް ނޭގެއެވެ. ކަލޭވެސް އެހެންމީހުން ދަބަސް ދަބަހާއި ފޮށި ފޮއްޓާއި ބޮކްސާބޮޑި ގެންދިޔަވާހަކަ ތިޔަދައްކަނީ ދެބޯގެރި ދުއްވާ އަސްލު މައްސަލަ އޮޅުވާލަން ވެގެންނެވެ. ކަލޭގެ މައްޗައް ކުރާދައުވާ އަކީ ބަޔަކަށް ޖިންސީފުރައްސާރަ އާއި ޖިންސީ ގޯނާގެ ތުމަތެވެ.މިކަންތަކަކީ ކަލޭ ނުކުރާކަމެއްނަމަ ޝަރީއަތުގެ ކުރިމައްޗައް ހާޒިރު ވާން ނުކެރިގެން ތިއުޅޭ އުޅުމަކީ އެންމެ ބޮޑެތި ފިޑިންވެސް އުޅޭގޮތެވެ.\nސެޕްޓެމްބަރު 24, 2021 10:13\nމި ދޮގުހަދާ އަލީވަހީދުއަށް ބުނެވުނު އެތި ރަގަޅު ކުރަން މިމަސައްކަތް ކުރަނީ! 35 މިލިޔަން ރުފިޔާ ދަބަހެއްގައި އުފުލި ވާހަކަ ދައްކާއިރު އެވަރުގެ ރުފިޔާތައް އުފުލޭނީ ކިހާބޮޑު ދަބަހެއްގަ ކަން އަލީވަހީދުއަށް ނޭގުނީ! އޭނާ ހީހުރީ ދިވެހިންނަކީ މިހާރު ގަމާރު ބައެކޭ! ފައްސަތޭކަ ރުފިޔާގެ ނޫޓުގެ ބޮޑުމިން ގޫގުލްގައި ޖަހާފައި 35 މިލިޔަން ޖެހީމަ އެހުންނާނެ ބޮޑުމިން ސިކުންތެއްގެ ތެރޭގައި ބުނެލާ! 500ރ6ފޫޓް6ފޫޓް ތަނެއްގައި އެތުރީމާ އުސްމިން4ފޫޓައް އަރާ! ބޮޑު ޕިކަޕެއްގެ ފޮށިގަނޑުގެ އުސްމިނައް ރުފިޔާ އަރާ!\nސެޕްޓެމްބަރު 24, 2021 12:03\nޢަލީ ވަހީދު ތިކިޔާއެއްޗެއް ތާކުން ތާކު ނުޖެހޭ އިބޫ އަށް ވެރިކަން ހޯދާދޭން އުޅުނު އިރު އިބޫ ވަރެއްނެތް މިނިސްތޓަރު ކަމުން ވަކިކުރީމާ އިބޫ ވަރުގެ ގޯސް މީހަކުނެތް ލަދުން ގޮސް މަ ބޯހަލާކު ވާވަރު ވެއްޖެ ހަމަ ހުވާ.\nސެޕްޓެމްބަރު 24, 2021 12:23\nދެން ކުރާ ޓުވީޓެއްގަ އަލީވަހީދު ބުނާނެ ގެންދިޔައީ ދަބަސްތަކެއްނޫނޭ ގެންދިޔައީ ކަރާގޯނިތަކެކޭ... ކީއްވެތޭ މި ރޭޕިސްޓް ކައްޔަރުނުކުރެވިގެން މިއުޅެނީ\nސެޕްޓެމްބަރު 24, 2021 12:26\nއައްޔާ ކަލޭ ދައްކާވާހަކަ ކަލެއަށްވެސް ވަހުމެއް ނުވޭދޯ 30 މިލިއަން ރުފިޔާ އަޅަން ކިތަށް ދަބަސް ބޭނުންވާނެތަ މަށަށް ހީވަނީ 50 ވަރަކަށް ދަބަސް ބޭނުންވާނެހެން 30 މިލިއަން ރުފިޔާއަޅަން ދެން ކަލޭބުނޭ އިބޫ ލާރި ގެންދިޔައީ 20 ފޫޓު ކޮންޓެއިނަރ އަކަށް އަޅައިގެންނޭ\nސެޕްޓެމްބަރު 24, 2021 13:36\nރަންކޮޅާ ވަހީދަށް ފެނިގެން ކުރިކަންކަންވީމަ އޭނާއަށް އެވަހަކަތައްގޮވެނީ މަހުލޫފުބުނި ވާހަކަތައް ހަނދާވެއިތް މިހާރު އޭވާގެ އަނގައިގައި ތޭޕްއެޅުވީމާ މަޑުން ހުއްޓަކަސް އަލީ މަޑެއްނުކުރެވޭނެ\nސެޕްޓެމްބަރު 24, 2021 13:40\nއިސްލާމީ ޝަރީޢަތުގައި ތުހުމަތެއްގެ ސަބަބުން މީހަކު އަދި ކުށްވެރިއެއް ނުވާނެ. ތުހުމަތެއް ކޮށް މީހަކާ ދިމާލަށް އިނގިލި ދިއްކޮއްފައިމެ، އެ ތުހުމަތުކުރެވުނު ފަރާތް އެކަމަށް އިންކާރުކުރާ ހާލު އެ ތުހުމަތުކުރެވުނު ފަރާތާމެދު ފިޔަވަޅު އެޅި އެމީހަކު ބެދޭނެ އެއްވެސް ގޮތެއް ނޯންނާނެ. މިއީ ދީނީގޮތުން އެކަން އޮތް ގޮތް. އެނގިވަޑައި ނުގަންނަވާ ނަމަ ޢިލްމުގެ އަހުލުވެރިންނާ ސުވާލުކުރައްވާ..\nތިޔަކުރާ ތުޙުމަތު ތަކާއި، ތުހުމަތުތައް ކުރާ ގޮތާއި، ތުހުމަތުތައް ކުރާ ވަގުތާއި، ތުހުމަތުތައް ކުރާ ޙާލަތާއި، މިކަންތައް ތަކަށް ނަޒަރު ހިންގާލީމާ ހުރިހާ ފާޑުކިޔުމަކާއި މީހުންގެ ނުރުހުމާއި ތިމާގެ އަބުރު އެހެން މީހުންގެ ކުރިމަތީގައި ވެއްޓުން ނޫން ގޮތެއް ނުވާނެ.\nސެޕްޓެމްބަރު 24, 2021 14:54\nތިމާއީ ކާކުކަން ނޭނގޭ ކަމީ ހަމަގައިމުވެސް މޮޔަކަން\nދިމާއަށް ފެންނަ ކަންތައް ވެސް ނުފެންނަ ކަމީ މުޅީން މޮޔަކަން....\nބަލާބެލުމަށް ވިދާ ރަތުރަން ކަމަށް ހީކޮށް ވަރަށް އުފަލުން،\nބަލާތަކަކަށް ވެދާފަދަ މަޢުދަނެއް ހޮވިކަން އެއީ މޮޔަކަން.......\nއަހަންނަށް ވުރެ ވަކިން މޮޅު މީހަކީ ނެތް މީހެކޭ ބުނަމުން،\nޖަހަންނަމައިން ތަނެއް ހޯދަން އުޅޭކަން ވެސް އެއީ މޮޔަކަން\nއަލުންދާށޭ މަގުން ސީދާ ކުށުން ހުރިހައި ވަމުން ތައުބާ،\nމަލުންދޭ މީރުވަސް ނުލިބޭކަމީ ހަމަ އެންމެ ބޮޑު މޮޔަކަން\nސެޕްޓެމްބަރު 24, 2021 16:12\nއައްޔާ ޖީއެމްއާރ އައް އެއރޕޯޓްދީގެން ކިތައްދަބަސް ގެންދިޔަތޯ އަދިގެންދިޔައީކޮންބަޔެއްތޯ މިކަމުގައޑީގަތިބީކޮންބަޔެއްތޯ ނަމުގަކުރިޔައް އޮތީކޮންއަކުރެއްތޯ މީހައްތާވެސްސުވާލް ތިޔަ އެމްއެމްޕީއާރސީ އަކައްވުރެ އެންމެ ތަންފުކެއްވެސްކުޑަ ކަމެއްނޫން އެއީގައުމުގެ މައިދޮރޯށި ލޯނުދެކޭބަޔަކައްދީ ހަވާލްކުރުން\nސެޕްޓެމްބަރު 24, 2021 16:13\nފަޟީލަތުއް ޝައިޚް ހުސައިން ސަލާޙުއްދީން ވިދާޅުވީ ވަރަށް ބޮޑު ތެދުފުޅެއް.\nމަދަރުވެރިކަން ނެތީވިއްޔާ ޤަދަރު ނެތިގެން ހިނގައިދާނޭ